ފޭދޫގައި ޕޮލިސް ޕޯސްޓެއް ހުޅުވައިފި\nށ. ފޭދޫ ޕޮލިސް ޕޯސްޓް ހުޅުވުމަށް ބޭއްވި ރަސްމިއްޔާތުގެ ތެރެއިން -- ފޮޓޯ: ޕޮލިސް\nފޭދޫގައި މިއަދު ބޭއްވި ރަސްމިއްޔާތުގައި ޕޮލިސް ޕޯސްޓް ހުޅުއްވައިދެއްވީ ހޯމް މިނިސްޓަރު އިމްރާން ޢަބްދުﷲ އާއި ކޮމިޝަނާ އޮފް ޕޮލިސް މުހައްމަދު ހަމީދު އެވެ.\n“އެކުގައި މަސައްކަތްކޮށް އަވަސް ފިޔަވަޅުތަކެއް އަޅައި، ރަށަކީ އެންމެ ސުލްހަވެރި، އެކުވެރި އަދި އަމާން ރަށަކަށް ހެދުމަށް މަސައްކަތްކޮށްދެއްވުމަށް އެދެން،” މިނިސްޓަރު ވިދާޅުވި އެވެ.


Kuru Vaahaka: Mamma\n13 މެއި 2019 1 ކޮމެންޓް\n"ދަރިފުޅު، ތިސޯޓުލައިގެން ނީންނައްޗޭ ، އިރުކޮޅަކުން ބައްޕަގެ ރައްޓެއްސެއް އެބައާދެއޭ ބައްޕަ ބުނި"\nސިޓިންރޫމުގެ ސޯފާގައި ދެފައި ނަގައިގެން އިން ސޯޅަ އަހަރުގެ ނޯޔާގެ މޫނުމަތީގައި ހީވީ އެއްޗަކުން ޖެހިހެންނެވެ. މޫނު ކުނިކޮށްލާފައި އުނގުގައި އޮތް ކުޝަން ސޯފާމައްޗައް ޖަހާފައި ތެދުވެގެން ދިޔައީ ކުދިކިޔަމުންނެވެ.\n"ދުވަހަކު މަންމައަށް ކަމަކު ނުދާނެ، އަޅެ ގޭތެރޭގަ އުޅެވޭތަ ފުލްކިޓްގަ"\nނޯޔާ ގޮސް ކޮޓަރިއަށް ވަންއިރު ނުޒުހާ ހުރީ އޭނާގެ މޫނުމަތިން ފާޅުވި ހުރިހާ ކުލައެއްބަލާށެވެ. ނުޒުހާ މާނޭވާއެއް ބޭރުކޮށްލިއެވެ. ނުޒުހާއަކީ ޓީޗަރެއްގެ އިތުރުން ލިޔުންތެރިއެވެ. ނުޒުހާ އިނީ އޭނާގެ ބްލޮގްގައި ލިޔާނެ އާ އެއްޗަކާއި މެދު ވިސްނަން ލެޕްޓޮގެ ސްކްރީނަށް ނަޒަރު ހުއްޓައިގެންނެވެ. ދަރިފުޅުގާތުގައި ބުނެވުނު ކުޑައެއްޗެއްގެ ސަބަބުން އޭނާ ހެދިގޮތުން ނުޒުހާ އަށް ލިޔަންވީ އެއްޗެއް ވިސްނުނެވެ. ނުޒުހާ ޓައިޕްކުރަން ފެށިވެ.\n" ލޯބިވާ މަންމާއެވެ. މިއަދު މަންމަގެ އަގު ވަރަށްރަނގަޅަށް ވަޒަންކުރެވެއެވެ. މަންމާއެވެ. މަންމަ ދުނިޔޭގައި ހުރިނަމަ ބުނަންބޭނުން އެތައް ވާހަކައެއް އެބަހުއްޓެވެ. މަންމާއެވެ. މަންމަ ހިތުގައި ޖެހޭފަދަ ކަމެއްކުރެވިފައިވާނަމަ މަޢާފުކުރައްޗެވެ. މަންމަ ކޮށްދިން ކަންތައްތައް ދުވަހަކުވެސް ހިތަކުން ނުފިލާނެއެވެ.\nއެންމެ ދުރުހަނދާނަކަށް ހުންނަނީ މަންމަ ހެނދުނުގެ ނާސްތާއަށް ތައްޔާރުކޮށްދޭ ހަނދާނެވެ. މަންމަ ރޮށިދަމާއިރު ކައިރީގައި ކުޑަފުށްފޮޅަކުން ރޮށިދަމަން އިނދެފަައި ފުށްކޮޅު ހަޑިވެގެން ކިތަންމެ ބޮޑާހޭކިޔަސް މަންމަހިނިތުންވެފައި އަނެއްކާވެސް ފުށްކޮޅެއްދެއެވެ. އެދުވަހު އެހެން ނުހެދިނަމަ އަހަންނަށް އެހާކުޑައިރު ރޮށިދަމަން ދަހެއްނުވީހެވެ. އެންމެންނަށް ރޮށިފިހެ ކާންހެދިއަސް އަހަންނަށް ވަކިން ބިންބިފުށް ކައްކާދެނީ އެ އަހަންނަށް މިރުވީމައެވެ. ބިންބި ފުނޑާފައި ތުނި ހުދުފޮތިކޮޅެއްގަ ފުރާނާފައި ކައްކައިދެނީ ކިހާލޯބިން ކަމެއް އަދި އެއީ ކޮންމެ ދުވަހަކު ކުރަން ކިހާ ބުރަކަމެއްކަމެއް އަހަންނަކަށް ނުވިސްނެއެވެ. ނަމަވެސް އެންމެތުއްތު އިރުންފެށިގެން އެކަން އެގޮތައް އެތައްދުވަހެއްވަންދެން ކުރިހަނދާން އަހަރެންވެއެވެ. އަދިވެސް ބިންބި ފުށްރަހަ އަރުތެރޭގައި ދޭކަހަލެވެ. މަންމާއެވެ. އެންމެ ފަަރަކު ވެސް ޝުކުރިއްޔާއޭވެސެ ނުބުނެވުނެވެ.\nމަންމާ އެވެ. ކިތައްރޭގެ ނިދި ނަގާލާފައި އަހަރެންގެ ޚިދުމަތުގަ ހުރިންހެއްޔެވެ. އަދިވެސް ހަނދާންހުރެއެވެ. ދުވާލު ހަތަރުދަމު ބުރަކޮށް މަސައްކަތްކޮށްފަވެސް އަހަރެން ކިތަންމެލަހުން ނިދިޔަސް ނިދަންދެން އުނދޯލި ހެއްލަދީގެން ލަވަ ކިޔާދެން އިންނަމެއްނޫންހެއްޔެވެ. މަންމަ އެންމެގިނައިން ކިޔައިދިން މަދަހަ " ފަށަމެއިސްމަފުޅު..." އާއި" ނިޢުމަތް އެ ހޯއްދެވީމީ..." ފަދަ މަދަހަތައް އަދިވެސް އަހަރެންގެ ހިތުގެ އެންމެ އަޑީގައި ބިންވަޅުނެގިފައިވެއެވެ. " ދޯބަދަން" "ކަޓީ ޕަތަންގ" "އަބީމާން" ފަދަ ފިލްމުތަކުގެ ހިންދީ ރީތިލަވަތައް އަދިވެސް ހަނދާންވެއެވެ. މަންމައަށް ނޭނގުނު ނަމަވެސް އެމަދަހަތަކާއި ލަވަތަކަކީ އަހަރެންގެ އެންމެ ފުން އިހްސާސްތަކާއި ކުޅެލާ ހަނދާންތެކެވެ. އެންމެފަހަރަކު އެވާހަކަ މަންމަގާތު ބުނެލެވުނުނަމައޭ ހިތަށް އަރައެވެ.\nއަހަރެން ކުޑައިރު އެހެންކުދިންނާއި އެންމެ ތަފާތުވަނީ ލާފައިހުންނަ ކުލަކުލައިގެ ރީތިހެދުންތަކެވެ. މަންމަ އެހެދުންތައް ފަހާދިނީ ކިހާލޯބިންކަމެއް އެއިރު ނުވިސްނުނަސް މިހާރުއެނގެއެވެ. މަންމަ ފަހާއިރު ކައިރީގަ ބަލަންނީންނަމަ އަހަންނަށް ފަހަންދަހެއްނުވީހެވެ. މަންމަގެ ހުނަރަށް އެއްފަހަރުވެސް ތައުރީފު ކޮށްލެވުނުނަމައޭ ހިތައްއަރައެވެ. އެއްފަހަަރަކު ބޮޑުއީދަށް މަންމަ ފަހައިދިން ހަތަރުކުލައިގެ ހަތަރު ހެދުން އަދިވެސް ހަނދާންވެއެވެ. އެއިރު އަހަރެންގެ އުމުރުން ބާރަވަރަކަށް އަހަރުވެދާނެއެވެ. އެތަނުން ދަނބުކުލައިގެ ގޮޅިޖެހި ފޮތީގައި ހުދުކުލައިގެ ރިބަން އަޅާފައި ފެހި މިޑީ އަހަންނަށް ތަންކޮޅެއް ދިގުވެގެން ކަމުނުގޮސްގެން ރުއިހަނދާންވެއެވެ. މަންމަ އެހެދުން ފަހާދިނީ އަހަރެންގެ އުމުރާއު ގުޅޭގޮތަށް ކަމެއް އަހަންނަކަށް ނުވިސްނުނެވެ. އެހެދުން މަންމައަށް ވަރަށްރީތިވިއެވެ. ނަމަވެސް އަހަންނަށް ކަމުނުދިޔައީތީ އެދުވަހު ހިނގާލަންވެސް ނުދިޔައީއެެވެ. އަހަރެން ބޮޑާހޭކިގޮތުން މަންމަދެރަވި މަންޒަރު އަދިވެސް ހިތައްސިފަވެއެވެ. އެދުވަހު އަހަންނަށް ވިސްނުނުނަމައެވެ.\nމަންމާއެެވެ. މަންމަައަކީ އަހަންނަށްޓަކާ އެތައް ގުރުބާނީއެެއްވި ހިއްވަރުގަދަ ކަނބަލެކެވެ. ވަރަށް ކުޑައިރު ހިނގި އެންމެ ހާދިސާއަކުންވެސް އެކަން ވަރަށްރަނގަޅަށް ސާބިތުވެއެވެ. އެއިރު އަހަންނަށްވާނީ ފަސްވަރަކަށްއަހަރެވެ. މަންމައިނީ ކޮއްކޮ ވިހަންކައިރިވެފައެވެ. ބޮޑު ބަނޑުގެ ސަބަބުން ހެލިފެލިވާން އުނދަަގޫވާހިސާބުގައެވެ. އެދުވަހު އަހަރެން މަންމައާއި އެކު ގިފިލީގައި ހުރެފައި ،މަންމަ އެއްޗެހި ފެންލާން ހުއްޓާ އަމިއްލައަށް ފެންވަރަން ވެގެން ވަޅަށް ދާނިގަންބާލިތަނާ، މާބަރުވެގެން އަހަންނަށް ނުހިފެހެއްްޓި ދާންޏާއި އެކު ވަޅަށް ވެއްޓުނީ ބިރުވެރި ގޮތަކަށެވެ. ދާނި ބިންދައިގެންްގޮސް ދަނޑީގެ ކޮޅު އަހަރެންގެ ވައަތު ބުމަޔަށް ހެރުނެވެ. ވަޅުގެ ފެންގަނޑު އަހަރެންގެ އިސްކޮޅަށް ވުރެ ފުނެވެ. ސިކުންތުކޮޅެއްގެ ތެރޭގައި ބޮވެމުންދިޔަފެނާއި އެކު ނޭވާހުސްވަމުން ދިޔަކަމުގެ އިހުސާސްކުރެވުނެވެ. ކުއްލިއަކަށް ބަލަންނުހުރެ މަންމަ ބޮޑު ބަނޑާއިއެކު ޖެހިލުމެއްނެތި ވަޅަށް ފުންމާލައި އަހަރެންގެ ފުރާނަ ސަލާމަތް ނުކުރިނަމަ އެދުވަހަކީ އަހަރެންގެ ހަޔާތުގެ ފަހުދުވަސްކަމުގައި ވެސް ވެދާނެއެވެ. އެއީ ކޮންފަދަބޮޑު ގުރުބާނީއެއްހެއްޔެވެ. އެހީއަށްއެދެން ވަގުތު ބޭކާރުނުކޮށް އަމިއްލަ ފުރާނަ އަތްމައްޗަށް ލައިގެ އަހަަރެން ސަލާމަތްކުރީ ކިހާމަތިވެރި ކުލުނެއްގެ ސަބަބުންހެއްޔެވެ. މަންމާއެވެ. އެއްފަަހަރުވެސް ޝުކުރު އަދާކޮއްލެވުނުނަމެއެވެ.\nމަންމަ އަހަންނަށް ކަންތައްތައް މަނާކުރީ އަހަރެނަށް ރަނގަޅަކަށްކަަން އެއިރު ނުވިސްނެއެވެ. އެއްވެސް ކުއްޖަކަށް ބޮޑުވެގެން އަންނައިރު އެކަމެއްނުވިސްނެއެވެ. މަންމަމެންގެ ޒަމާނުގައި ތަރުބިއްޔަތުކުރުމުގެ ގޮތްތައް ތަފާތުނަމަވެސް އެހުރިހާކަމެއްކުރީ ހަމަ ލޯބިން، ރަނގަޅުގޮތުގަ ތަރުބިއްޔަތު ކުރަންކަމެއް އެއިރު ނުވިސްނެއެވެ. ބޭރަށްދިއުން މަނާކުރުމުން ރުޅިއާދަވެއެވެ. ހިންހަމަނުޖެހި ދެރަވެއެވެ. ނަމަވެސް މަންމަ އެގޮތަށް ކަންތައްކުރީ ބޭރަށް ގޮސް ގޯސްމަގަކުން ހިނގައިދާނެތީއެވެ. މިނިވަންކަމަށް ހުރަސްއަޅާކަށްނޫނެވެ. އެއްދުވަހު ކުދިބަޔާއެކު ގޮސް، ގެއެއްގެ ކުންނާރު ގަހަކުން ކުއްނާރުބިންކަން މަންމައަށް އެނގިގެން އަތުގައި އިލޮށިފަތިން ބޮޑިއެއް އެޅިއެވެ. ވީ ދިލަހޫނު ތަދުގެ ސަބަބުން އެކަން ދުވަހަކުވެސް ހަނދާނުންފޮހެވިގެންނުދެއެވެ. އެދުވަހަށްފަހު ދުވަހަކުވެސް އެހެންގެއެއްގައި އޮތްއެއްޗެއްގައި އެގޭމީހުންގެ ހުއްދައާއި ނުލައި އިނގިލިކުރިވެސް ޖައްސާލަންނުކެރެއެވެ. އެހެން ނުހެދި ނަމަ ފަހަރުގަ އެއަށްވުރެ ބޮޑެތި ސިއްރުކަންތައްކުރެވުން ވެސް އެކަށީގެންވެއެވެ. އަދަބުދީގެން ވެސް ރަނގަޅު އަޚްލާގު ދަސްކޮށްދިނީތީ މަންމައަށް ޝުކުރުއަދާކުރަން މިއަދު ބޭނުމެވެ. ނަމަވެސް މިހާރު ވަރަށްލަސްވެއްޖެއެވެ.\nމަންމާއެވެ. ކިޔެވުމަށްޓަކައި ރަށުން ފުރައިގެން މަންމައާއި ވަކިން މާލެއައި ދުވަހަކީ ހަޔާތުގެ އެންމެހިތާމަވެރި އެއްދުވަހެވެ. ނުރުއިނަމަވެސް ކަރުބުޑުގައި އެއްޗެއްތާށިވެފައި ހުރިކަލައެވެ. ފަހުވަގުތު މަންމަގެ މޫނަށް ބަލާލެވުނުއިރު މަންމަހުރީއަސަރުންފުރިގެންވާ ހިނިތުންވުމެއްގައެވެ. އެހިނިތުންވުން އެއިރު މާނަނުކުރެވުނުނަމަވެސް މިހާރު ސިފަވަނީ އެއީ އުއްމީދުގެ ހިނިތުންވުމެއްކަމުގައެވެ. އަހަރެން ކިޔަވައިގެން މޮޅުމީހަކަށްވާން މަންމަކުރި ފޮނިއުންމީދެވެ. ކިޔެވުމަށްހޭދަކުރި ދުވަސްތަކުގައި މަންމަމަތިން ވަރަށް ހަނދާންވިއެވެ. މަންމަގެ އަތުންކައްކާ މީރުކާއެއްޗެއްސެވެ. ކޮންމެރެއަކު އަހަރެން ނިދަން އޮށޯތުމުން ބޮލުގަ މާފިރުމާލާ ފިރުމުމެވެ. އަމިއްލައަށް މަސައްކަތް ކުރަންެފެށުމުން އެހުރިހާ ދުވަހު މަންމަ ކޮށްދިން މަސައްކަތް ހާދަ ހަނދާނެއްވިއެވެ.\nކިޔަވައިނިމިގެން އަހަރެން މީހަކާ އިންނަން އުޅެގަތް ހިސާބު އެއީ މަންމައާއި ދިމާއަށް ކަނޑިއުފުލާލެވުނުކަމެކެެވެ. އެހާއަވަހަށް މީހަކާއިންނަން މަންމަ ބޭނުންނުވީ އަހަންނާއި މެދު ދެކެމުންއައި ހުވަފެންތަކެއްހުރުމުންކަން، އަސްލުގަ އެދުވަހު އިހުސާސްނުވިއެވެ. އަހަންނަށް ދެރައެއްލިބިދާނެތީ ކަންބޮޑުވެގެންކަން ނޭނގުނެވެ. ނަމަވެސް މަންމަގެ ނުރުހުމުގަވެސް އެކަންކުރުމުން ވެސް ދެންވެސް މަންމައަހަންނަށް މައާފުކުރީމުއެވެ. ދިމާވި ހުރިހާ ދަތިތަކެއްގައި އެންމެގާތުގައި ހުރެ އެހީވެދިނީމުއެވެ.\nފުރަތަމަ ދަރިފުޅު ވިހެއިދުވަހަކީ މަންމަގެ އަގު ފުރަތަމަފަހަރަށް ވަޒަންކުރެވުނުދުވަހެވެ. ވިހާކޮޓަރީގައި ގަދަވޭނުގައި އޮތްއިރު އަހަރެންގެ އެތްއަތުގައި ހިފަހައްޓާލައިގެން އަނެއްއަތުން ފިރުމާލަފިރުމާލާ ވަރުބަލިކަމެއްނެތި ހުރީ ލޯބިވާމަންއެވެ. އެވަގުތު މަންމަގެ ގައިގާ ބައްދާލާފައި ޝުކުރުއަދާކުރަން ވެސް ބޭނުންވިއެވެ. ދަރިއަކު ދުނިޔެއަށް ގެނައުމަކީ ކިހާބޮޑު ވޭނެއްކަން އެނގުނީ އެދުވަހުއެވެ. އަހަރެންގެ މަންމަވެސް އެހުރިހާވޭނެއްއުފުލިއެވެ. އެވަރުން ނުފުދެއެެވެ. ގެންގުޅެބޮޑުކޮށް ޚުދުއަހަރެން ވެސް މަންމައަކަށްވީދުވަހުވެސް އެންމެގާތުގަ އެންމެ ހިނދުކޮޅަަކަށްވެސް ދުރަށްނުގޮސް ހުރީއެެވެ.\nއަހަރެން ޓީޗިންގ ކޯސް ހަދަން ފެށިއިރު ކުޑަދަރިއަކުއޮތެވެ. ކިޔަވުމުގެ މުހިންމުކަން ވިސްނި ކިޔަވަންފެށީ އެދަރިފުޅުގެ ކުރިމަގާއިމެދުވިސްނާފައެވެ. ގެއާއި ގޯއްޗާއި އާއިލާގެއެހެން މެންބަރުން ދޫކޮށް ކަމާއިކަންފަށާފައި އައިސް އަހަރެން ކިޔަވާ ނިމެންދެން ދަރިފުޅުފުބާލާދޭން އިނީ މަންމަހިތުން ރުހުމުން، ލޮލުން ބޮލުންއެދިގެންނެވެ. އެބޮޑު ގުރުބާނީވެގެން އަހަންނަށް އެހީނުވިނަމަ މިއަދު އަހަރެން މިހުރި މަގާމުގައި ނުހުރެވުނީހެވެ. މިއަދު އަހަންނަކީ އެތައްދަރިންނެއް ތަރުބިއްޔަތު ކުރަންޖެހިފައިވާ ބޮޑު ޒިންމާއެއްއަދާކުރާ މީހެކެވެ. މަންމަގެ އަގުހުރި ފިލާވަޅުތަކާއި އެހީތެރިކަން ނުލިބުނުނަމަ އަހަންނަކީ އެއްވެސް މީހަކަށްނުވެވުނީހެވެ.\nމަންމާއެވެ. ކުދިކުދި ކަންކަމުންފެށިގެން ބޮޑެތިކަންކަމާއި ހަމައަށް ވެސް މަންމަގެ އެހީތެރިކަމާއި ލޯތްބަކީ އަގުކުރެވޭނެ އެއްޗެއްނޫނެވެ. މަންމައަށް އަދާކުރަންބޭނުންވާ ކޮންމެ ޝުކުރަކަށް މަލެއްހަދިޔާކުރާނަމަ ދުނިޔޭގެ ހުރިހާބަގީޗާއެއްވެސް ހުސްވާހާވާނެއެވެ. ނަމަވެސް އެޝުކުރު އަދާކުރުމުގެ ފުރުސަތު އަހަންނަކަށްނުލިބުނެވެ. މަންމަ ވަކިވީ ކުއްލިގޮތަކަށެވެ. އެފަދަކަމަކަށް އަހަރެން ތައްޔާރުނުވެ ހުއްޓައެވެ. މަންމަހިތުގަ ޖެހޭފަދަ ކަންކަން ކުރެވުނެވެ. އެއްޗެހި ބުނެވުނެވެ. އެއީ ކޮންމެ މީހަކަށްވެސް އަންނާނެދުވަހެއްކަން އެނގޭއިރު ތައްޔާރުވެވުނުނަމައޭ ހިތައްއަރައެވެ. އަމަލާއި ބަހުން މައްމަދެކެ ލޯބިވާމިންވަރު ހާމަކުރެވުނުނަމައޭ ހިތަށްއަރައެވެ. "\nނުޒުހާ، ލިޔުން އަޕްލޯޑް ކޮށްލުމަށްފަހު ލެޕްޓޮޕް ނިއްވާލުމުގެ ކުރިން ފޭސްބުކް ޗެކްކޮށްލިއެވެ. މުޅި ފީޑް ފުރިފައިވަނީ 'މަދަރސްޑޭ' ގެ ތަހުނިޔާތަކާއި ސެލްފީތަކުންނެވެ. އެންމެ ހައިރާންވީ ނޯޔާ ލާފައިވާ ފޮޓޯފެނުމުންނެވެ. އެފޮޓޯ ނެގި އިރެއްވެސް އޭނާ ހަނދާނެއްނެތެވެ. ނޯޔާ ހަތަރުކަޅި ހަމަކޮށް ރީތިކޮށް ވާހަކަދެެއްކި ދުވަހެއްވެސް މިފަހަކުން ނާދެއެވެ. ނުޒުހާއަށް ބުނެވޭ އެއްޗެއްސާއި ކުރެވޭ ކަންތައްތަކުން ނޯޔާ ހުންނަނީ އަބަދު މޫނުހަދާފައެވެ. " ހެޕީ މަދަރސްޑޭ، ބެސްޓް މޮމް" ހެޕީ ފޭސް އަކާއެކު ޖަހާފައި އޮތުމުން ނުޒުހާ ގާތަށް ހިނިއައެވެ. ވީއުފަލަށްވުރެ އެކަން މަޖާވެފައެވެ. މިޒަމާނު ކުދިންނަށް ހީވަނީ މަންމައިންގެ ދުވަހު ފޮޓޯއެއްލެވުމުން އެއީ މަންމައަށް އަދާކޮށްދޭންޖެހޭ ހުރިހާ ހައްގެއްއަދާކުރެވުނީކަމުގައެވެ. ކުރިމަތީގައި މަންމައާއި ލޯބިން ވާހަކަދައްކާނުލެވުނަސް، އަބަދު މަންމަދެކެ ހިންހަމަނުޖެހިފަތިއްބަސް ހެވެވެ. ނުޒުހާ ހިތައްއެރިއެވެ. މިގޮތަށްވެސް އިހުސާސް ފާޅުކުރިތީ އޭނާގެ ދަރިފުޅުރަނގަޅެވެ. އަދި އެދަރިފުޅަށްވެސް ވިސްނޭނެއެވެ. މަންމަގެ އަގުވަޒަންކުރެވޭނެއެވެ.


މެރިޓައިމް ސެކިއުރިޓީއާގުޅޭ ބައްދަލުވުމެއްގައި ބައިވެރިވެވަޑައިގަތުމަށް މިނިސްޓަރ މާރިޔާ ލަންކާއަށް މެރިޓައިމް ސެކިއުރިޓީއާގުޅޭ ބައްދަލުވުމެއްގައި ބައިވެރިވެވަޑައިގަތުމަށް މިނިސްޓަރ މާރިޔާ ލަންކާއަށް\nމެރިޓައިމް ސެކިއުރިޓީއާގުޅޭ ބައްދަލުވުމެއްގައި ބައިވެރިވެވަޑައިގަތުމަށް މިނިސްޓަރ މާރިޔާ ލަންކާއަށް\nމިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙުމަދު ދީދީ / ފޮޓޯ: މުހައްމަދު ވަހީދު، ޕީއެސްއެމް\nމެރިޓައިމް ސެކިއުރިޓީއާގުޅޭ ބައްދަލުވުމެއްގައި ބައިވެރިވެވަޑައިގަތުމަށް ޑިފެންސް މިނިސްޓަރ އަލްއުސްތާޛާ މާރިޔާ އަޙްމަދު ދީދީ ސްރިލަންކާއަށް ފުރާވަޑައިގަތުމަށް ހަމަޖެހިފައިވާކަމަށް ޑިފެންސް މިނިސްޓްރީން ވިދާޅުވެއްޖެއެވެ.\nޑިފެންސް މިނިސްޓްރީން ވިދާޅުވީ، އެކަމަނާގެ ދަތުރުފުޅަކީ ސްރިލަންކާގެ ކޮލޮމްބޯގައި ބޭއްވުމަށް ހަމަޖެހިފައިވާ4ވަނަ "އެން.އެސް.އޭ ލެވަލް މީޓިންގ އޮން ޓްރައިލޭޓަރަލް މެރިޓައިމް ސެކިއުރިޓީ ކޯޕަރޭޝަން"ގައި ބައިވެރިވެވަޑައި ކުރައްވާ ދަތުރުފުޅެއްކަމަށެވެ. މި ބައްދަލުވުން ކުރިއަށްދާނީ މިމަހުގެ 27 އިން 28 އަށެވެ. އަދި މިއީ ސްރިލަންކާގެ ސެކްރެޓަރީ އޮފް ޑިފެންސްގެ ރަސްމީ ދަޢުވަތަކަށް ކުރައްވާ ދަތުރުފުޅެއްކަމަށްވެސް ޑިފެންސް މިނިސްޓްރީން ވިދާޅުވެފައިވެއެވެ.\nމި ބައްދަލުވުމުގައި ބައިވެރިވެވަޑައިގަތުމަށް ޑިފެންސް މިނިސްޓަރ އަލްއުސްތާޛާ މާރިޔާ އަޙްމަދު ދީދީ ސްރިލަންކާއަށް ފުރާވަޑައިގަތުމަށް ހަމަޖެހިފައިވަނީ ހުކުރު ދުވަހުގެ ހެދުނުގެ ވަގުތެއްގައެވެ.\n6 އަހަރުގެ މެދުކެނޑުމަކަށްފަހު ބާއްވާ މި ބައްދަލުވުމުގައި އިންޑިއާ ކަނޑުގެ ސަރަހައްދަށް ސަލާމަތީގޮތުން ކުރިމަތިވެފައިވާ ގޮންޖެހުންތަކާ ބެހޭގޮތުން ދިވެހިރާއްޖޭގެ އިތުރުން، އަވަށްޓެރި އިންޑިއާއާއި ސްރިލަންކާގެ އެންމެ މަތީ ފަންތީގެ ސެކިއުރިޓީ އެޑްވައިޒަރުން މަޝްވަރާކުރައްވާނެއެވެ. އަދި މި ބައްދަލުވުމުގެ އޮބްޒަރވަރުންގެ ތެރޭގައި ބަންގްލަދޭޝް، މޮރިޝަސް އަދި ސީޝެލްސް ހިމެނެއެވެ.\nކުއްލި ނުރައްކަލުގެ ހާލަތުގައިވެސް އިންތިޚާބު ބާއްވަން ފާސްކޮށްފި


Global money week gai zuvaanunnai kuda kudhinnah khaasa harakaithakeh | Mihaaru\nގްލޯބަލް މަނީ ވީކުގައި ޒުވާނުންނާއި ކުޑަކުދިންނަށް ހާއްސަ ހަރަކާތްތަކެއް\nއެމްއެމްއޭގެ ގަވަރުނަރު އަހުމަދު ނަސީރު--ފޮޓޯ: މިހާރު\n13 ފެބުރުއަރީ 2019 - 18:49\nގްލޯބަލް މަނީ ވީކުގައި ރާއްޖޭގެ ޒުވާނުންނާއި ކުޑަކުދިންގެ އިގްތިސާދީ ހޭލުންތެރިކަން އިތުރު ކުރާނެ ކަމަށް މޯލްޑިވްސް މަނިޓަރީ އޮތޯރިޓީގެ ގަވަރުނަރު އަހުމަދު ނަސީރު ވިދާޅުވެއްޖެ އެވެ.\nމާޗު 25 އިން 31 އަށް ކުރިއަށް ގެންދާ ގްލޯބަލް މަނީ ވީކްގެ ހަރަކާތްތައް ފެށުމުގެ ގޮތުން އެކަމަށް ހާއްސަކޮށްފައިވާ ފޭސްބުކު ޕޭޖްގައި މިއަދު އާންމުކޮށްފައިވާ ވީޑިއޯ މެސެޖްގައި ނަސީރު ވިދާޅުވީ، އެހާ ކުލަ ގަދަކޮށް މި ހަފުތާ ފާހަގަކުރުމުގެ ބޭނުމަކީ ޒުވާނުންނާއި ކުޑަކުދިންގެ މެދުގައި އިގްތިސާދީ ހޭލުންތެރިކަން އިތުރުކުރުން ކަމަށެވެ. އަދި ފައިސާގެ މުހިންމުކަމާއި އިގްތިސާދު ކުރެވޭނެ ރަނގަޅު ގޮތްތަކާ ގުޅޭ ގޮތުން ހޭލުންތެރިކަން އިތުރުކުރާނެ ކަމަށް ވެސް އޭނާ ވިދާޅުވި އެވެ.\nގްލޯބަލް މަނީ ވީކަކީ ޗިލްޑްރަން އެންޑް ޔޫތު ފައިނޭންސް އިންޓަނޭޝަނަލުން އިސް ނަގައިގެން 2012 ވަނަ އަހަރުން ފެށިގެން ކުރިއަށް ގެންދާ ބައިނަލްއަގްވާމީ ބޮޑު ކެމްޕޭނެކެވެ.\nމި އަހަރު ރާއްޖޭގައި ގްލޯބަލް މަނީ ވީކްގެ ހަރަކާތްތައް ބާއްވާނީ އެމްއެމްއޭގެ އިސްނެގުމާ އެކު އެޑިއުކޭޝަން މިނިސްޓްރީ އާއި މާލީ ދާއިރާގެ ފަރާތްތަކާއި ކުންފުނިތަކުގެ ބައިވެރިވުމާ އެކު ކަމަށް އެމްއެމްއޭއިން ބުނެ އެވެ. އެގޮތުން ސްކޫލްތަކާ ގުޅިގެން ހިންގާ އެކިއެކި ހަރަކާތްތަކާއި ކުރެހުމުގެ މުބާރާތަކާއި ވީޑިއޯ ހެދުން އަދި ޒުވާން ވިޔަފާރިވެރިންނަށް ހާއްސަކޮށްގެން ވިޔަފާރީގެ ފޯރަމެއް ބޭއްވުން ވަނީ ހަމަޖެހިފަ އެވެ. ގްލޯބަލް މަނީ ވީކްގެ ހަރަކާތްތައް ނިންމާލުމަށް ހަމަޖެހިފައި ވަނީ ކުޑަކުދިންގެ ހަވީރަކުންނެވެ.\nގްލޯބަލް މަނީ ވީކްގެ ރާއްޖޭގެ ހަރަކާތްތައް ހާއްސަކޮށްގެން "ގްލޯބަލް މަނީ ވީކް މޯލްޑިވްސް" ފޭސްބުކް ޕޭޖެއް ވަނީ ހަދައިފަ އެވެ. މި ޕޭޖްގައި ވަނީ "ލައިކް ޝެއާ އެންޑް ވިން" ޕްރޮމޯޝަނެއް ވެސް ފަށައިފަ އެވެ. މި ޕްރޮމޯޝަނުގައި ބައިވެރިވާ ފަރާތްތަކުގެ ތެރެއިން ކޮންމެ ހަފްތާއަކު ގުރުއަތުން ހޮވޭ ފަރާތަކަށް 5000ރ. ގެ ހަނދާނީ ނޫޓެއް ދިނުމަށް އެމްއެމްއޭ އިން ނިންމާފައިވެ އެވެ.\nއެމްއެމްއޭ ކުރީގެ ގަވަރުނަރު އަހުމަދު ނަސީރު


Umurun 16 aharun dhashuge kudhinnah COVID vaccine nujahaane!\nއުމުރުން 16 އަހަރުން ދަށުގެ ކުދިންނަށް ކޮވިޑް ވެކްސިން ނުޖަހާނެ!\nއުމުރުން 16 އަހަރުން ދަށުގެ ކުދިންނަށް ކޮވިޑް-19 ބައްޔާއި ދެކޮޅަށް ދޭ ވެކްސިން ނުޖަހާނެކަމަށް ހެލްތު އިމަރޖެންސީ އޮޕަރޭޝަންސް ސެންޓަރ (އެޗްއީއޯސީ)އިން ބުނެފިއެވެ.\nކޮވިޑް ވެކްސިނާއި ގުޅޭގޮތުން އެޗްއީއޯސީން ނެރުނު މައުލޫމާތު ކަރުދާހެއްގައި ބުނެފައިވާ ގޮތުގައި ކޮވިޑް-19 އާ ދެކޮޅަށް މިހާތަނަށް އުފައްދާފައިވާ ވެކްސިންތަކަކީ ކަނޑައެޅިފައިވާ ވަކި އުމުރުފުރާތަކަކަށް ޓެސްޓްކޮށްފައިވާ ވެކްސިންތަކެކެވެ. އެގޮތުން މި ވެކްސިންތައް ޓެސްޓްކުރުމުގެ މަރުހަލާގެ ތެރޭގައި އުމުރުން 16 އަހަރުން ދަށުގެ ކުދިންނަށް ވެކްސިން ޓެސްޓްކޮށްފައި ނުވާތީ، އެކުދިންނަށް ވެކްސިން ނުދޭނެކަމަށް އެ ސެންޓަރުން ވަނީ ނިންމާފައެވެ.\nކޮވިޑް ވެކްސިން ދޭން ހަމަޖެހިފައިވަނީ ތިން ބަޔަކަށް ބަހާލައި ތަރުތީބެއްގެ ދަށުންނެވެ. އެއީ ސިއްހީ އަދި އިޖްތިމާއީ ޚީދުމަތުގައި އިސްސަފުގައި ހަރަކާތްތެރިވާ ފަރާތްތައް، ބައްޔަށް ހުށައެޅިއްޖެނަމަ އެކަމުގެ ނުރައްކާ އެންމެ ބޮޑުވާނެ ފަރާތްތައް އަދި އަސާސީ ޚިދުމަތްތައް ފޯރުކޮށްދިނުމުގައި އިސް ސަފުގައި ހަރަކާތްތެރިވާ މީހުންނާއި ރާއްޖޭގައި ދިރިއުޅޭ މީހުންގެ ތެރެއިން ރާއްޖެއިން ބޭރަށް ދަތުރުކުރާ މީހުންނެވެ. މި ވެކްސިން ދިވެހިރާއްޖޭގައި ދިރިއުޅޭ ދިވެހިންނާއި ބިދޭސީންވެސް ދިނުމަށް ހަމަޖެހިފައިވަނީ އެއްވެސް އަގަކާއި ނުލައެވެ.\nފާހަގަކޮށްލެވޭ ގޮތުގައި ކޮވިޑް ބަލި މީގެކުރިން ޖެހި، މިހާރު ރަނގަޅުވެފައިވާ ފަރާތްތަކުންވެސް މި ވެކްސިން ޖަހަން ޖެހޭނެއެވެ. އެއީ ކޮވިޑް-19 ބައްޔަށް ހުށައެޅުމުން މި ބައްޔާއި ދެކޮޅަށް ދިފާއީ ނިޒާމްގައި ރައްކާތެރިކަން އުފެދި ދެމި ހުންނަ މުއްދަތު އަދި ރަނގަޅަށް ހޯދިފައި ނެތުމުންނެވެ. މި ފަރާތްތަކުން ވެކްސިން ޖެހުމުގެ ކުރިން އެންޓިބޮޑީ ޓެސްޓް ހަދާކަށް ނުޖެހޭނެއެވެ. ނަމަވެސް ބަލި ތަހައްމަލް ކުރަމުންދާ މީހުން، ބަލިން ރަނގަޅުވެ އަލާމާތްތައް ފިލައިދަންދެން ވެކްސިން ނުޖަހާ މަޑުކުރަން ޖެހެއެވެ.\nކޮވިޑް ވެކްސިނަކީ ކޮވިޑް-19 ޖައްސާ ވައިރަސްކަމުގައިވާ ނޮވެލް ކޮރޯނާވައިރަހުން ރައްކާތެރިވުމަށް އިންސާނާގެ ދިފާއީ ނިޒާމު ރައްކާތެރިކޮށްދޭ އެއްޗެކެވެ. މިބަލިން ސަލާމަތްވުމުގެ އުންމީދު ބޮޑީ، ރައްކާތެރި އަދި ރަނގަޅު ވެކްސިނެއް ޖަހައިގެންނެވެ.\nމި ވެކްސިނަކީ ދުނިޔޭގައި މިހާތަނަށް އެންމެ އަވަހަށް އުފެއްދި ވެކްސިން ނަމަވެސް، އެހެން ވެކްސިންތަކެކޭ އެއްފަދައިން ކޮވިޑް ވެކްސިން އުފެއްދުމުގެ މަރުހަލާގެ ތެރެއިިންވެސް ވަނީ ވެކްސިންގެ ރައްކާތެރިކަން ކަށަވަރުކޮށްފައެވެ. އެގޮތުން ތިން މަރުހަލާއެއްގައި ޓެސްޓްކޮށްފައިވާކަން ފާހަގަކޮށްލެވެއެވެ.\nދިރާގުގެ ފްރަންޓްލައިން މުވައްޒަފުންނަށް ކޮވިޑް ވެކްސިން ދީފި03 weeks ago\nރައީސް ޞާލިހް ކޮވިޑް ވެކްސިން ޖައްސަވައިފި03 weeks ago\nއިންޑިއާއިން ހަދިޔާކޮށްފައިވާ ކޮވިޝީލްޑް ވެކްސިން ޖަހަން ބޭނުން: ރައީސް ނަޝީދު21 month ago\nސްރީލަންކާއަށް މާދަމާ ކޮވިޝީލްޑް ވެކްސިން ލިބޭނެ، ހުކުރު ދުވަހު ވެކްސިން ދޭން ފަށަނީ21 month ago\nއެއްލައްކައަށްވުރެ ގިނަމީހުންނަށް ކޮވިޑް ވެކްސިންގެ ފުރަތަމަ ޑޯޒް ދީފި01 day ago\nއުމުރުން 25 އަހަރުން މަތީގެ ފަރާތްތަކަށް މިހާރު ކޮވިޑް ވެކްސިން ޖެހޭނެ!04 days ago\nމަޖިލީހުގެ އިދާރާއިން އެންމެންނަށްވެސް ވެކްސިން ޖެހޭނެ!45 days ago\nބަލި މީހުން ބަލާ ފަރާތްތަކަށްވެސް ވެކްސިން ޖެހުމުގެ ފުރުޞަތު ހުޅުވާލައިފި06 days ago\nބިދޭސީން ވެކްސިނަށް ރަޖިސްޓްރީވާން ހުޅުވާލައިފި01 week ago\nއިންޑިއާއިން ކޮވިޝީލްޑް ވެކްސިންގެ އިތުރު އެއްލައްކަ ޑޯޒް ހަދިޔާކޮށްފި01 week ago\nގްރޫޕް ވެކްސިނޭޝަނަށް ރަޖިސްޓްރީވުމަށް ހުޅުވާލައިފި01 week ago\n65 އަހަރުން މަތީގެ މީހުން ވެކްސިން ޖެހުމަށް އިލްތިމާސްކޮށްފި01 week ago


Gaanoonaa gavaaidhu thakaai ehgothah masahkai kurany hamaekani ppm...\nޤާނޫނާ ޤަވާއިދުތަކާއި އެއްގޮތަށް މަސައްކަތް ކުރަނީ ހަމައެކަނި ޕީޕީއެމްއިން- ރައީސް ޔާމީން\n4 މަސް,2ހަފްތާ,2ދުވަސް, 10 ގަޑި, 17 މިނެޓް, 43 ސިކުންތު ކުރިން 206 1 އައިމިނަތު ރަމްލާ\nޕީޕީއެމްގެ ރައީސް އަބްދުﷲ ޔާމީން: ފޮޓޯ ވަގުތު\nޤާނޫނާ ޤަވާއިދުތަކާ އެއްގޮތްވާ ގޮތުމުގެ މަތިން ކަންކަން ކުރަމުން އަންނަ ހަމައެކަނި ޕާޓީ އަކީ ޕީޕީއެމް ކަމަށް ކުރީގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމް ވިދާޅުވެއްޖެއެވެ.\nޕީޕީއެމް އޮފީހުގައި ބޭއްވި ބައްދަލުވުމުގައި ކުރީގެ ރައީސުލްޖުމްހޫރިއްޔާ އަދި ޕީޕީއެމްގެ ރައީސް އަބްދުﷲ ޔާމީން ވިދާޅުވީ ދިވެހި ރައްޔިތުންގެ މަސްލަހަތު ހިމެނޭ ބޮޑެތި ކަންކަމާ، މުޅި ރާއްޖޭގެ މަސްލަހަތު ހިމެނޭ ބޮޑެތި ކަންކަން އަބަދުވެސް ހިމާޔަތް ކޮށްދެމުން އައިސްފައި އޮތީ ޕީޕީއެމްގެ ވިސްނުމުގައި މީގެކުރިންވެސް އުފެދިފައި ހުރި ޕާޓީތައް ކަމަށެވެ. އަދި ޕީޕީއެމްގެ ވިސްނުން މީގެކުރިންވެސް ފެށިފައި ވަނީ ޑީއާރުޕީ އާއި ހަމައިން ކަމަށް ވިދާޅުވިއެވެ. އެހެންކަމުން ޑީއާރުޕީގައި ހުރި ބޮޑެތި މަސްދަރުތައް ޕީޕީއެމް އަށް ނަގުލް ކޮށްފައި ވާކަމަށް ރައީސް ޔާމީން ވިދާޅުވެފައިވެއެވެ.\n"ރައްޔިތުންގެ މަސްލަހަތު ހިމެނޭ ބޮޑެތި ކަންކަމާ، މުޅި ރާއްޖޭގެ މަސްލަހަތު ހިމެނޭ ބޮޑެތި ކަންކަން އަބަދުވެސް ހިމާޔަތް ކޮށްދެމުން އައިސްފައި އޮތީ ޕީޕީއެމްގެ ވިސްނުމުގައި މީގެކުރިންވެސް އުފެދިފައި ހުރި ޕާޓީތައް. ޕީޕީއެމްގެ ވިސްނުންފެށިފައި އޮތީ ޑީއާރުޕީ އާއި ހަމައިން. އެހެންވީމަ ޑީއާރުޕީގައި ހުރި އަޅުގަނޑުމެން ޤަބޫލުކުރާ ބޮޑެތި މަސްދަރުތައް އަޅުގަނޑުމެން ނަގުލް ކުރީ ޕީޕީއެމް އަށް." ރައީސް ޔާމީން ވިދާޅުވިއެވެ.\nމީގެއިތުރުން އެމަނިކުފާނު ވިދާޅުވީ ދިވެހިން ޤަބޫލުނުކުރާ އެތައް ބައިވަރު އުސޫލުތަކަށް ކަންތައްތައް ހިނގަމުންދާތަން ފެންނަމުންދާ ކަމަށެވެ. އެހެންކަމުން މުޅި ދިވެހިންގެ ހައްޤުގައި މަސައްކަތް ކުރަންޖެހޭ ބަޔަކު ތިބެންޖެހޭ ކަމަށް އެމަނިކުފާނު ވިދާޅުވިއެވެ. އަދި ކަންކަން ކުރަންވާ އުސޫލުން، ޤަވާއިދާ އެއްގޮތަށް ކަންތައް ކުރަމުންދާ ހަމައެކަނި ޕާޓީ އަކީ ޕީޕީއެމް ކަމަށާ، އެ ޕާޓީ އަބަދުވެސް އޮންނާނީ ސާބިތުކަންމަތީ ޤާނޫނާ ޤަވާއިދުތަކާ އެއްގޮތްވާ ގޮތުމުގެ މަތިން ރައްޔިތުންނަށް ޚިދުމަތް ކޮށްދޭން ކަމަށް ވިދާޅުވިއެވެ.\nއެމަނިކުފާނު ވިދާޅުވީ ފާއިތުވި5އަހަރުގައި ޕީޕީއެމްގެ ބޮޑު މެޖޯރިޓީއެއް އޮވެގެން، ރައްޔިތުންގެ އާންމު މަސްލަހަތާ ގުޅޭ އެއްވެސް ކަމެއްގައި ރައްޔިތުން ތަކްލީފު އުފުލަންޖެހޭ އެއްވެސް ކަހަލަ ޤާނޫނެއް އެ ޕާޓީން ފާސްކޮށްފައި ނޯންނާނެ ކަމަށެވެ.\nއެމަނުކުފާނު ވިދާޅުވީ ސަރުކާރު ޒިންމަދާރު ކުރުވާނީ ހަމައެކަނި ޕީޕީއެމް އިން ނޫންކަމަށާ، ކަންތައްތައް ގޯސްކޮށް ދާނަމަ، އެކަން ރަނގަޅު ކުރަންޖެހޭނީ އެންމެން ގުޅިގެން ކަމަށެވެ. އަދި ދެންއަންނަ ރަންޔިތުންގެ މަޖިލީހުގެ އިންތިހާބުގައި ޕީޕީއެމްއަށް މެޖޯރިޓީ ލިބުނަސް، މިހާރުގެ ސަރުކާރުން ނިންމާފައި ހުރި ކަންތައްތައް އެފުށް މިފުށަށް ޖައްސަން ބޭނުން ނުވާ ކަމަށް ރައީސް ޔާމީން ވިދާޅުވިއެވެ.\nއެމަނިކުފާނު ވިދާޅުވީ ޕާޓީގެ ނަމުގައި މިލްކުވެރިކަން ކޮންމެ ދިމާލެއްގައިވެސް އޮވެދާނެ ކަމަށެވެ. ނަމަވެސް ދިވެހި ރައްޔިތުންގެ ހިތުގައި އޮތް ލޯބީގެ މިލުކްވެރިކަން އެމަނިކުފާނަށް ބޭއްވުމަށް ރައްޔިތުންގެ ކިބައިން ރައީސް ޔާމީން ވަނީ އެދިވަޑައިގެންފައެވެ.\nރައީސް ޔާމީންވަނީ5އަހަރުގެ ކުރު މުއްދަތެއްގައި ރައްޔިތުން ހީނުކުރާފަދަ ބޮޑެތި ކުރިއެރުން ރާއްޖެއަށް ގެނެސްދެއްވާފައެވެ. އޭގެތެރެއިން ބައެއް ބޮޑެތި ޕްރޮޖެކްޓަތައް މިހާރުވެސް ކުރިއަށްދާކަން ފާހަކޮށްލެވެއެވެ. އެހެންކަމުން ރައީސް ޔާމީން ވަނީ އެ ޕްރޮޖެކްޓްތަކަށް ހުއްޓުމެއް ނުގެނެސް، ކުރިއަށް ގެންގޮސްދެއްވުމަށް ރައީސް އިބްރާހީމް މުޙައްމަދު ސޯލިހްގެ ކިބައިންވެސް އެދިވަޑައިގެންފައެވެ.\n.ފަތަޙަ 06 ޑިސެމްބަރު 2018 - 16:22\n.ތިވިދާޅުވީ ވަރަށް ތެދުފުޅެއް މިހާރުވެސް އެކިއާ ހެއޮ ވެރިކަން ކުރާ ގައްދާރުންގެ ކޯލިޝަނުން ގާނޫނާޚިލާފު އެތައްކަމެއް ކޮށްފި ކުރީގާވެސް މިބައިމީހުން ވެރިކަމަށް އަންނަންވެސް ކުރި ކަންތައްތަކަކީވެސް ގާނޫނާ ޚިލާފު ކަންތައް ތަކެއް.\n7 ގަޑި ކުރިން 220 0


Maana funn kurehumakun Musthafa dhin muhimmu message!\nރައީސް އިބްރާހިމް މުހައްމަދު ސޯލިހްގެ ދެކަނބަލުންނަށް މުސްތަފާގެ ކުރެހުމުން ދައްކުވައިދޭ މެސެޖް އޭނާ ސާފުކޮށްދެނީ -- ފޮޓޯ: މުސްތަފާ\nފަންނާނުންގެ ފަންނުތައް ބެލުމަކީ އަބަދުވެސް ޝައުގުވެރިކަން ހުންނަ ކަމެކެވެ. އެހެންވެ މޯލްޑިވްސް އާޓިސްޓް އެސޯސިއޭޝަން (މެކް) އިން އިންތިޒާމުކޮށްގެން މާލޭގައި ހުންނަ ނޭޝަނަލް އާޓް ގެލެރީގައި ބޭއްވި މި އަހަރުގެ ދިވެހި އާޓިސްޓުންގެ ހުނަރު ދައްކާލާ މައުރަޒަށް ގޮސްލީމެވެ.\n"އަންވެއިލިން ވިޝަންސް 2019" ގެ ނަމުގައި ބޭއްވި އެ މައުރަށް ވަނުމާއެކު ވަށައިގެން ފެނުނީ ހުނަރުން ފުރިފައިވާ އާޓިސްޓުންގެ ތަފާތު ކުރެހުންތަކެވެ. ފަހަރަކު ކުރެހުމެއް ކައިރިއަށް ގޮސް މަޑުކޮށްލީމެވެ. ކޮންމެ ކުރެހުމެއް ވެސް އެހާމެ ރީއްޗެވެ. ކޮންމެ ކުރެހުމެއް ކައިރީގައި އެ އާޓިސްޓެއްގެ ނޯޓެއް ފާރުގައި ތަތްކޮށްފައިވެ އެވެ. އެ ނޯޓު ވެސް ކިޔާލަމުން ގެންދިޔައީމެވެ. އެ ގޮތަށް ފަހަރަކު ކުރެހުމެއް ބަލަމުން ދަނިކޮށް ވަރަށް ތަފާތު ކުރެހުމެއް ލޮލުގައި އަޅައިގަތެވެ.\nމައިގަނޑު ގޮތެއްގައި ރީނދޫ ކުލައިގެ އޮއިލް ޕެއިންޓް ބޭނުންކޮށްފައިވާ އެ ކުރެހުމުގައި ފެންނަނީ ފާހާނާތަށްޓެކެވެ. އެ ފާހާނާތަށީގެ ތެރެއަށް ދެ ފޮތެއް އެއްލާލާ މަންޒަރު ފެންނައިރު، ފާހާނާއާ ގުޅިފައިވާ ހޮޅިއަކުން 1000 ރުފިޔާގެ ދެ ނޫޓު ނުކުންނަ މަންޒަރު ފެނެ އެވެ. ފާހާނާތަށީގައިވާ ފެން ހޮޅި އޮތީ ބަންދުކޮށްފަ އެވެ. ކުރެހުން ކުލަ ޖައްސާފައިވާ ކެންވަސްގެ ވަށައިގެން އޮތީ ޕެލެޓް ފިލައިން ހަދާފައިވާ ފްރޭމެކެވެ.\nމައުރަޒަށް އާޓް ގެލެރީގައި މުސްތަފާ ބެހެއްޓި ކުރެހުން -- ފޮޓޯ: މުސްތަފާ\nކުރެހުން ފެނުމާއެކު އެންމެ ފުރަތަމަ ވެސް ހިތަށް އެރީ މި ކުރެހުމުން އާޓިސްޓް އަންގައިދޭން އުޅެނީ ކޮން ވާހަކައެއް ބާވައެވެ. ކޮންމެއަކަސް އެ ކުރެހުމުން ދޭހަވަނީ ކޮން ކަމަކާ މެދު ވިސްނާލަން ޖެހިއްޖެ އެވެ. ބަޔަކު ފާހާނާ ތައްޓަށް ފޮތްތަކެއް އުކާލަންވީ ކީއްވެ ހެއްޔެވެ؟ އަދި ފާހާނާ ގުޅިފައިވާ ހޮޅިން ރުފިޔާ ނުކުންނަވީ ކީއްވެބާވައޭ؟ އެ ތަށި އެ މަސައްކަތް ކުރަނީ މެޝިނެއްގެ ގޮތުގައި ބާވައޭ، އަޅާ ކޮންމެ ފޮތަކަށް ފައިސާގެ ނޫޓެއް ޗާޕުކޮށްގެން ނެރެނީއޭ ވެސް ހިތަށް އެރި އެވެ.\nހދ. ކުޅުދުއްފުއްޓަށް އުފަން މުސްތަފާ މުހައްމަދުގެ އެ ކުރެހުމުގައި ދައްކުވައިދޭ ކަންތައް އޭނާ ވަރަށް ތަފުސީލުކޮށް ކިޔައިދިނެވެ. ކުރެހުމުގައި އެ ފެންނަ ފޮތްތައް ރަމްޒު ކޮށްދެނީ އިލްމު ނުވަތަ ނޮލެޖެވެ. ކުރެހުމުން ފެންނަ ނޫޓުތަކަކީ ގޯސް ގޮތުގައި ހޯދާ ކަޅު ފައިސާ އެވެ. ޖުމުލަކޮށް މުޅި ކުރެހުމުން ދައްކުވައިދެނީ ލިބިފައިވާ އިލްމު ބޭނުންނުކޮށް، ކަޅު ފައިސާއަށް އެ އިލްމެއް ބަޔަކު ވިއްކާލުމެވެ. ކުރު ގޮތަކަށް ބުނާނަމަ ކޮރަޕްޝަންގެ ފުންމިން އޮތީ އެހާ ވެސް ހަޑި ގޮތަކަށެވެ.\n"އެ ފޮތްތައް ފާހަނަ ތެރެއަށް މި އަޅަނީ އެ ކަންކޮށްގެން ރުފިޔާ ނުކުންނާތީވެ، އެ ރުފިޔާގެ ދަހިވެތިކަމުގައޭ އެ ފޮތްތައް މި އަޅަނީ، ދެން ފާހަނާ އެ ތަނަށް ގެނައީ އެ ވަރަށް ހަޑިކޮށްލުމަށް، އެއިރުން އެބަ އަންގައިދޭ ފޮތް އެއްލާލައިގެން ފައިސާ ހޯދެން މި އޮންނަނީ ވެސް ހަޑިގޮތަކަށް ކަން، އެ ލިބޭ ފައިސާ ހަޑިވާނެކަން، ފެން ހޮޅިވެސް އެއިނީ ބަންދުކޮށްފަ، އެހެންވެ ފޮތް ވެސް އެ އެޅެނީ ފެނެއް ވެސް ނާޅާ،" ޑިޖިޓަލް ކުރެހުމަށް ވެސް ޝައުގުވެރިކަން ހުންނަ މުސްތަފާ ބުންޏެވެ.\nސްކޫލް ކުދިންތަކަކަށް މުސްތަފާގެ ކުރެހުމުން އޭނާ ފޯރުކޮށްދޭން ބޭނުންވާ މެސެޖު ކިޔައިދެނީ -- ފޮޓޯ: މުސްތަފާ\nކޮރަޕްޝަންގެ ފުންމިން އޮތް ގޮތް ކުރެހުމަކުން ސިފަކޮށްދޭން ތަފާތު ވިސްނުމެއް އައި ގޮތަކާ ގުޅޭ ގޮތުން ސުވާލުކޮށްލުމުން މުސްތަފާ ބުނީ، އެފަދަ ކުރެހުމެއް ވިސްނަން އެންމެ ފުރަތަމަ ހިތަށް އެރީ ސްކޫލްތަކުގައާއި ކޮލެޖްތަކުގައި ކިޔަވައިދޭ މާއްދާތަކުގައިވާ އުސޫލުތަކާ ހިލާފަށް، ޕޮލިސީ ލެވެލްގައި ނިންމުންތައް ނިންމާ ފަރާތްތަކުން އަމަލު ކުރާތަން ފެންނާން ފެށީމަ އެވެ.\n"ނޮލެޖް މިއީ އަހަރެމެންނަށް ހެވާއި ނުބައި، ރަނގަޅާއި ގޯސް ކިޔައިދޭ މަސްދަރު ދޯ، އެ ނޮލެޖް ހޯދައިގެން ދޯ މަތީ ވަޒީފާތަކަށް ވެސް މި ދެވެނީ، ޑިޒިޝަން މޭކިން ޕޮޒިޝަންސްތަކަށް ވެސް މި ދެވެނީ، އެ މަގާމުތަކުގައި ތިބި މީހުން ސްކޫލް އިރުގައި މި ކިޔެވީ ހަމަ އަހަރެމެން ކިޔެވި މާއްދާތައް، ނޫނީ މިހާރު ކޮލެޖްގައި ކިޔަވަމުން މިދާ މާއްދާތައް، އެކަމަކު އެ މީހުންގެ ޑިޒިޝަންތައް މި ހުރީ އިދިކޮޅަށް، އެހެންވާ ސަބަބަކީ ފައިސާގެ ބޭނުމަށް އޭނާގެ ނޮލެޖް އެއްލާ ލަނީ ކަމަށް އެބަ ބެލެވޭ،" މޯލްޑިވްސް ޕޮލިޓެކްނިކްގައި އާކިޓެކްޗާގެ ރޮނގުން ތައުލީމު ހާސިލު ކުރަމުންދާ މުސްތަފާ ބުންޏެވެ.\nމުސްތަފާގެ ސްޓޫޑިއޯގައި އޭނާގެ ކުރެހުމުގައި ކުލަ ޖައްސަނީ -- ފޮޓޯ: މުސްތަފާ\nކުރެހުން ސްކެޗް ކުރަން ފަށައި މުޅި ކުރެހުން ތިން ދުވަހުގެ ތެރޭގައި ތައްޔާރުކޮށް ނިމުނު ނަމަވެސް އެ ހިޔާލު ބިނާ ކުރުމަށް މަސްތަކެއް ނެގި ކަމަށް މުސްތަފާ ބުންޏެވެ.\n"ވިސްނަމުން ދިޔައީ ފައިސާގެ ދަހިވެތިކަމުގައި ކޮރަޕްޝަނާ ދިމާއަށް ބަޔަކު މި ދަނީ އަސްލު ވަރަށް މުހިއްމު އެއްޗެއް ދޫކޮށްލާފައިކަން ދައްކުވާއިދެން، މިހާރު އެ ފެންނަ ހިޔާލާ ހަމައަށް ދާން މަސްތަކެއް ނެގި އަސްލު، އެންމެ ފުރަތަމަ ހިތަށް އެރި ފޮތްތަކެއްގެ މައްޗަށް ވެލި އަޅާފައި، އޭގެ މަތީގައި ނޫޓުތައް ދައްކަން ވެސް، ދެން ފަހުން ހިތަށް އެރީ ދައްކާނީ މެޝިނެކޭ، ބޮޑު މެޝިނެއް، މިހާރު އެ ފެންނަ ގޮތަށް މެޝިނަކަށް ފޮތް ލާފައި، ފައިސާގެ ނޫޓުތަކަށް ކޮންވާޓު ވެގެން ދާ ގޮތަށް،"\nނަމަވެސް، ފަހުން ފާހާނާ ތަށްޓެއް ކުރެހުމަށް ވިސްނީ ވީހާ ވެސް ބޮޑަކަށް އެއީ ހަޑި ކަމެއް ކަން އަންގައިދިނުމުގެ ގޮތުންނެވެ. އަދި ފާހާނާތަށީ ތެރޭގައި ވާ ކަންކަމަކީ އެނގޭނެ ކަންކަމަށް ނުވާތީއާއި ކޮރަޕްޝަންގެ ކަންކަމުގެ އަޑި ވެސް ނޭނގޭތީ ކޮންވާޓާ ބޮޑު މެޝިނަކަށްވުރެ ފާހަނާ ތަށީގެ ވިސްނުން މާ ކަމުދިޔައީ ކަމަށް އޭނާ ބުންޏެވެ.\nމުސްތަފާާގެ ކުރެހުމެއް -- ފޮޓޯ: މުސްތަފާ\nސްކޫލްގެ ކީ ގްރޭޑްތަކުގައި ކިޔެވި ދުވަސްވަރުން ފެށިގެން ކުރެހުމުގެ ޝައުގުވެރިކަން ހުންނަ މުސްތަފާ ބުނި ގޮތުގައި އޭނާ ކުރެހުމުގެ ތެރެއިން އެންމެ ބޮޑު ޝައުގުވެރިކަމެއް ހުންނަނީ "ސައްރެލިޒަމް" ކުރެހުންތަކަށެވެ. އެއީ ހަގީގީ ދިރިއުޅުމުގައި ފެންނަ ކަންތައްތައް ނުވަަތަ މުޖުތަމައުުގައި ހުންނަ މައްސަލަތަކެއް، ހިޔާލީ ގޮތަކަށް ސިފަކޮށްދޭ ކުރެހުންތަކުގެ ބާވަތެވެ. އަދި އެފަދަ ކުރެހުމެއް ކުރަހާއިރު ވެސް ބޮޑަށް ސަމާލު ކަން ދެނީ، އެ ކުރެހުމެއް ފެނުމުން، މީހުން އެއާ މެދު ވިސްނާލަން ޖެހޭ ގޮތަކަށް ކުރެހުމެއް ހުށަހަޅައިދިނުމަށް ކަމަށް އޭނާ ބުންޏެވެ.\n"ކުރެހުމެއް ފެންނައިރު، އެ ކުރެހުމަކުން އެއްވެސް ކަމެއް އަޅައިނުގަނެ ދާ ކުރެހުން ހުންނާނެ، ނޫނީ އެ ކުރެހުމެއް ފެނުނީމަ އޭގަ އެ އޮންނަ ހުރިހާ ކަމެއް އެނގިގެންދާނެ ކުރެހުން ވެސް ހުރެދާނެ، އަހަރެން އަބަދުވެސް މަސައްކަތް ކުރަނީ އެ ކުރެހުމެއް ފެންނަ މީހަކަށް އެއާ މެދު ވިސްނާލަން ޖެހޭ ގޮތަކަށް އަހަރެންގެ ކުރެހުން ހުށަހަޅައިދެވޭތޯ،" މީގެ ކުރިން ވެސް އާޓިސްޓުންގެ އެ މައުރަޒުގައި ބައިވެރިވެ ކުރެހުންތައް ހުށަހަޅާފައިވާ މުސްތަފާ ބުންޏެވެ.\nމުސްތަފާ ބޭނުންވާ ގޮތަށް، މި އަހަރުގެ މައުރަޒަށް އޭނާ ހުށަހެޅީ އެފަދަ ތަފާތު ކުރެހުމެކެވެ. އޭނާގެ ކުރެހުމުން މާނަ ފުން މެސެޖެއް އަންގައިދިނުމަށް ބޭނުން ކުރީ ތަފާތު އުކުޅެކެވެ. މައުރަޒަށް ގޮސް އެ ކުރެހުން ކައިރީ މަޑުކުރި ގިނަ މީހުން އެއިން އަންގައިދޭ މެސެޖަކާ މެދު މުސްތަފާއާ ސުވާލުކުރާ ކަން ވެސް އެ ކުރެހުން ކައިރި މަޑުކޮށްލެވުނު ކުޑަ ވަގުތުކޮޅުގައި ވެސް ފާހަގަކުރެވުނެވެ. ކޮރަޕްޝަންގެ ފުންމިން ސިފަކޮށްދިނީ ހަމަ "ފުން މިން ނޭނގޭ ފާހާނާތަށްޓަކުން" އެވެ.


Lavakiyun Theriyaa O'Connor Islaam Vumah Fahu Furathama Govee Bangi - Vaguthu\nކޮވިޑް-19: ފައްސި މަދު، ޓެސްޓް ވެސް މަދު - 22 މިނެޓް ކުރިން\nލަވަކިޔުންތެރިޔާ އޮކޯނޯ އިސްލާމްވުމަށްފަހު ފުރަތަމަ ގޮވީ ބަންގި\nއަޔަލޭންޑުގެ މަޝްހޫރު ލަވަކިޔުންތެރިޔާ ސިނީޑް އޮކޯނޯ އިސްލާމްދީން ޤަބޫލުކޮށް ބަންގި ގޮވައިފިއެވެ.\nއޭނާ އިސްލާމްވުމަށްފަހު މިހާރު ވަނީ ނަންވެސް ބަދަލުކޮށްފައެވެ. އޮކޯނޯ ބުނީ، އިސްލާމް ވުމަށްފަހު އޭނާގެ ނަން މިހާރު ބަދަލުކޮށްފައިވާކަމަށާއި، މިހާރުގެ އޭނާގެ ނަމަކީ ޝުހާދާ ޑަވިތު ކަމަށެވެ.\nއުމުރުން 51 އަހަރުގެ އޮކޯނޯ އިސްލާމް ދީން ޤަބޫލުކޮށް ބުރުގާ އެޅުމަށްފަހު ނަގާފައިވާ ވަރަށް ގިނަ ސެލްފީތައް މީސް މީޑިއާގައި ދަނީ އާންމު ކުރަމުންނެވެ. އަދި އޭނާގެ އަޑުން ބަންގި ގޮވާ ވީޑިއޯއެއްވެސް ވަނީ ޓްވިޓާ މެދުވެރިކޮށް މީސް އާންމުކޮށްފައެވެ. އަދި މުސްލިމުން އޭނާއަށް ދެމުންގެންދާ ފުރިހަމަ އެއްބާރުލުމަށް އޭނާ ވަނީ ޝުކުރުވެސް އަދާކޮށްފައެވެ.\nމިދިޔަ ބުރާސްފަތި ދުވަހު އަޔަލޭންޑްގެ އިމާމެއްކަމުގައިވާ ޝެއިހް ޑރ އުމަރު އަލް-ގަދްރީ އާއެކު ނަގާފައިވާ ވީޑިއޯއެއްގައި އޮކޯނޯ ވަނީ "އަލްހަމްދުﷲ"، މި ބަސް ޝެއިހްގެ ފަހަތުން ކިޔާފައެވެ. އަދި އޭނާ ޝަހާދަތުގެ ދެ ކަލިމަ އޭނާގެ ގާތުގައި ކިޔާދީފައިވާކަމަށް ޝެއިހް ވަނީ ބުނެފައެވެ.\n"އަދި އޭނާ ހުރީ ވަރަށް އުފާވެފައި މާޝަﷲ". ޝެއިހް ޓްވިޓާގައި ހިއްސާކުރި ވީޑިއޯގައި ވެއެވެ.\nމި މަހުގެ 19 ވަނަ ދުވަހު ޓްވިޓާ މެދުވެރިކޮށް އޭނާ ބުނީ، މިއީ އޭނާ އިސްލާމްވެއްޖެކަން އަންގާ އެންގުން ކަމަށެވެ. އަދި އޭނާގެ ނަން ބަދަލުކޮށްފައިވާކަންވެސް ވަނީ ހާމަކޮށްފައެވެ. މިއީ އޭނާގެ ނަން ބަދަލުކުރި ފުރަތަމަ ފަހަރެއް ނޫނެވެ. މިދިޔަ އަހަރުވެސް އޭނާ ވަނީ މަގްދާ ޑެވިތަށް ބަދަލުކޮށްފައެވެ. އަދި މީގެ ކުރިން އޭނާވަނީ އޭނާއަށް ދިމާވެފައިވާ ސިކުނޑީގެ މައްސަލަތަކާއި ގުޅޭގޮތުން ވާހަކަދައްކާފައެވެ.\n1990 އަހަރު އެންމެ ހިޓު ލަވަތަކުގެ ތެރޭގައި އޭނާގެ ކޮމްޕެޔާސް2ޔޫގެ ވާރޝަން ހިމެނެއެވެ. އިސްލާމްދީން ޤަބޫލުކުރި ނަމަވެސް އޮކޯނޯގެ މިއުޒިކީ ކެރިއަރަށް އަންނާނެ ބަދަލެއް، ނުވަތަ ކެރިއަރު ދޫކޮށްލުމާއި މެދު އޭނާ އަދި ވަކި އެއްޗެއް ހާމައެއް ނުކުރެއެވެ.\nއޮކްޓޯބަރ 26, 2018 15:53\nމަގޭހިތަށްއަރަނީ ދެން މުސްލިމެއްގެ ގޮތުގަ ހުރެގެންވެސް އަންހެނުންނާ ގުޅުންހިންގާނެބާއޭ، ހުޅަނގުގެ"މޯޑަރޭޓް މުސްލިމުންގެ"ގާތުގަ އެއީ މައްސަލައެއް ނޫން.\nއޮކްޓޯބަރ 26, 2018 16:26


Story: Konme Hindheh - EP33 - One Online\nކޮންމެ ހިނދެއް - 33\nދުނިޔޭގެ އެކި ހިސާބުތަކުގައި މިހާރު ފެތުރެމުންދާ ކޯވިޑް 19 އާއި ގުޅިގެން މާހިލް އޭނާގެ ދަށުން މަސައްކަތްކުރާ މުވައްޒަފުންނަށް ޗުއްޓީއެއް ދިނެވެ. ޗެނަލް ހިންގުމުގެ ހުރިހާ ކަމެއް މާހިލްއާއި ޝާނިމް ގޭގައި ތިބެގެން ކުރަމުން ދިޔައެވެ. ޒަރޫރީ ބޭނުމަކު ނޫނީ އެއިން އެކަކުވެސް ބަލަނީ ގެއިން ބޭރަށް ނުގޮސްވޭތޯއެވެ.\nއެގޮތުން އެއްދުވަހު ހަވީރުގެ ވަގުތެވެ. ގޯތިތެރޭގައި މާހިލް ގެ ކާރު ޑިސްއިންފެކްޓް ކުރުމުގެ މަސައްކަތް ކުރަމުން ދިޔައެވެ. އޭނާއާއި ބައިވެރިވެގެން ޝާނިމްވެސް އުޅުނެވެ. ޖޯލިފަތީގައި ވާހަކަފޮތެއް ހިފައިގެން އާވާ އޮތެވެ. ތަންކޮޅެއް ދުރުގައި ހުރި ބަގީޗާ ގަސްތައް ކައިރީގައި އަމާޔާ ފޯނެއްގައި ހުއްޓެވެ. ގޭޓު ހުޅުވާލާފައި ވަން މޫނު ބުރުގާ އެޅި އަންހެންމީހާ ފެނި މާހިލްއާއި ޝާނިމްގެ ހަރަކާތްތަކަށް ހުއްޓުމެއް އައެވެ. ނަމަވެސް މާބޮޑު ކަމަކަށް ނަހަދާ މަސައްކަތައިގެން ކުރިއަށް ދިޔައެވެ. މާހިލް ހުރަސްކޮށް ނައިޝީ ކުރިއަށް ދިޔައިރު މާހިލްގެ ހިތުގައި ނުތަނަވަސްކަމެއް ވިއެވެ. އެ އަންހެނާއާ މެދު އޭނާގެ ހިތުގައި ނުބައި ޝައްކުތަކެއް ވަނީ އުފެދިފައެވެ.\nއާވާއަށް ބަލައިލެވުނީ ނައިޝީ އައިސް ދާދި ކައިރީގައި ހުއްޓުނު ފަހުންނެވެ.\n"އާވާ…!! މިހެން ލާފަ ދާކަށް ނުކެރުނު މިގެއަށް ނުވަދެ. ފިރިމީހާވެސް އެބަހުރި މިތާ ބޭރުގަ ފޯނެއްގަ" ނައިޝީ ވާހަކަދެއްކިއެވެ.\nޚައިރާންވެފައި އާވާއަށް ޖޯލީގައި އިށީނދެވިއްޖެއެވެ. އަތުގައި އޮތް ވާހަކަފޮތް ލައްޕާލާފައި އޭނާއަށް ބަލައިލެވުނީ ދުރުގައި ހުރި މާހިލްއަށެވެ.\n"ނާދިޔާ… ކިހިނެއްތަ؟ އިށީންނަންވީނުން" މާހިލްގެ ފަރާތުން ތަފާތެއް ފާހަގަނުވުމުން އާވާ ހިނިތުންވަމުން ވާހަކަދެއްކިއެވެ.\n"މާގިނައިރު ނީނދެވޭނެ އިނގޭ… މިއަދު ހާދަ ބުރަކޮށްލައިގެން ހުރިހާ ކުދިން" ނައިޝީ ބުނެލިއެވެ.\n"އާނ… ނާދިޔާވެސް މިދުވަސްކޮޅު ބޭރުގަ އުޅުން މަދުކޮށްލަން ފެންނަނީ. ތިމާއަށް ވެސް އަދި އެހެން މީހުންގެ ރައްކަލަކަށްވެސް ވިސްނަންވާނެއްނު" އާވާ ވާހަކަދެއްކިއެވެ. އޭރު ފޯނު ކުރުކޮށްލާފައި އަމާޔާ އައިސް އާވާގެ އަނެއްފަރާތުން ހުހަށް ހުރި ޖޯލީގައި އިށީނދެއްޖެއެވެ.\n"ބަލިތަކާ އެކުވެސް ދުނިޔޭގައި އުޅެން ދަސްކުރަންޖެހޭނެ" ނައިޝީ ބުނެލިއެވެ. އޭނާގެ ފުށުން މާބޮޑު ކަންބޮޑުވުމެއް ނުފެނެއެވެ.\n"ތިކަން އޮތީ ތިހެން. ނާދިޔާއަށް ގުޅާނުލެވިގެން އަދި މިއުޅެނީ. ވަރަށް ދެރަކޮށް ކަންތައްދިމާވީ" އާވާ ވާހަކަދެއްކިއެވެ.\n"އެއީ….؟ އަނެއްކާ ކިހިނެއްވީ…؟" ނައިޝީ އަހައިލިއެވެ.\nނައިޝީ ގެނެސްދިން ބޮނޑިބަތް ތައްޓަށް ކަންތައް ދިމާވި ގޮތް އާވާ ކިޔައިދިނެވެ. އޭރު އަމާޔާ އެތެރެއަށް ވަދެގެން ގޮށްސިއެވެ.\n"އެއީ މައްސަލައެއްނޫން. އަދި ލިބޭނެއްނު" އާވާގެ ވާހަކަތަކުން ނައިޝީ އެތެރެއިން ރުޅިން ފަޅައިގެންދާވަރު ވެފައި އިނަސް ވާހަކަދެއްކީ މަޑުމައިތިރިކޮށެވެ.\n"ދެން ދަނީ އިނގޭ" ނައިޝީ އެނބުރި ދިޔައީ އަމާޔާ ގެނެސްދިން ތަށި ހިފައިގެންނެވެ.\nދުވަހުގެ ރޭގަނޑު ނައިޝީ ކިޔާން އާއި ބައްދަލުކުރީ ރެސްޓޯރެންޓަކުންނެވެ. އާވާ ކިޔައިދިން ވާހަކަތައް ނައިޝީ ކިޔާނަށް ކިޔައިދިނެވެ. ހިތަށް ލިބުނު ހިތްހަމަނުޖެހުމުގައި ކިޔާނަށް މޭޒުމަތީގައި ބާރަކަށް ޖެހުނެވެ.\n"ދެޓް މީންސް އަހަރެމެންގެ ރޭވުން ފެނަށް ދިޔައީއޭތަ؟ ހައް…… ބޭކާރު ލާރިތަކެއް ޑަސްބިނަށް އެޅުނީ ދޯ…." ކިޔާން އިނީ ވަރަށް ހިތްހަމަނުޖެހިފައެވެ.\n"ދުވަހަކުވެސް އަހަރެން އެ އާވާއަށް ދެރައެއް ދޭން އުޅެގެން ކާމިޔާބުވެފައެއް ނެތް. އަހަރެން މިހާރު ބޯގޮވަން ފަށައިފި…" ނައިޝީ ބުނެލިއެވެ.\n"އަދިވެސް ޓްރައި ކުރަންވީ. ފުރަތަމަ ފަހަރުން ނުވިއްޔާ ދެވަނަ ފަހަރަށްވެސް ޓްރައި ކުރަންވީ…" ކިޔާން ބުނެލިއެވެ.\n"ޔުއަރ ރައިޓް… ފުރަތަމަ ވާނީ ނާކާމިޔާބު. އެއަށްފަހު ކާމިޔާބުވާނީ. އަހަރެން ވަރަށް ވަރުގަދަ ޕްލޭންއެއް ހަދާލާނަން. މިކަމުގައި ކިޔާންގެ އެހީތެރިކަން ވަރަށް ބޭނުންވާނެ" ކުރިއަށް ނެރެ އަތްތިލަ ކިޔާންގެ ލޯމަތީގައި ހުޅުވާލަމުން ނައިޝީ ބުނެލިއެވެ. ކިޔާން ވަގުތުން ނައިޝީގެ އަތްތިލައިގައި ހިފާ ބާރުކޮށްލިއެވެ. އޭނާގެ އެހީތެރިކަން ލިބޭނޭ ބުނެ ވައުދުވިއެވެ.\nމެންދުރުގެ ކެއުން މޭޒު މައްޗަށް އަރުވާފައި ހުއްޓެވެ. ފަލަކްނާޒާއި ނާސިހް އެކީގައި ކޮޓަރިން ނިކުމުގެން އައިސް މޭޒު ކައިރީގައި އިށީނެވެ. އަނުމް މޭޒުމަތީގައި ފިނި ފެންފުޅިއެއް ގެނެސް ބެހެއްޓިއެވެ.\n"ކަޅު ސައިތަ ބޭނުމީ. ކަރާ ފަނި ވެސް އެބަހުރި" ފަލަކްނާޒް އަހާލީ ނާސިހް ކުރެންނެވެ.\n"ކަޅު ސައި…. ފިނި އެއްޗެހި މިހާރު އެހާ ވަރަށް ބޮވެން ނެތް" ނާސިހް ބުނެލިއެވެ.\nމިއަދު މެންދުރަށް ކައްކަން އަނުމް ބަދިގޭގައި އުޅުނު ވަގުތު ފަލަކްނާޒް ބަދިގެއަށް ވަދެ އަމިއްލައަށް ބައެއް މަސައްކަތް ކުރިއެވެ. ކޮންމެހެން ބުނަންޖެހޭ އެއްޗެއް ނޫން އެއްޗެއް އަނުމް ކައިރީގައި ނުބުނެއެވެ.\n"ކޮބާ އާރިޔަން…"؟ ނާސިހް އަހައިލިއެވެ.\n"ހީވަނީ އޮފީހަށްދާން ތައްޔާރުވެގެންހެން އެ އަންނަނީ" ފަލަކްނާޒް ބުނެލިއެވެ.\nނާސިހް ކާން ނުފަށާ މަޑުކޮށްލައިގެން އިނީ އާރިޔަން އަންނަންދެކަށެވެ. ކުއްލިއަކަށް ދޮރުމައްޗަށް އެރި އާރިޔަން ފެނި މޭޒުކައިރީގައި ހުރި އަނުމްއަށް އެހެން ދިމާލަކަށް ނަޒަރު ސީދާކޮށްލަން އުނދަގުވިއެވެ. ފުލުހުންގެ ނޫ ކުލައިގެ ޔުނީފޯމުގައި އާރިޔަން ފެންނަލެއް ވަރަށް ރީއްޗެވެ. ދެއަތުގެ މުލައްދަނޑިއަށް ނާރުތައް އަރާލާފައި ހުއްޓެވެ. އެންމެ ފަހަރަކުވެސް އާރިޔަން އަނުމްއަށް ބަލައިނުލައެވެ. ފަލަކްނާޒަށް އެހެން ދިމާލަކަށް ބަލައިނުލެވުނެވެ. ލޯބިވާ ފިރިހެންދަރި ފުލުހުންގެ ޔުނީފޯމުގައި ފެނުމުން އޭނާގެ ދެލޮލުން ކަރުނަ ނީރާލައިފިއެވެ.\n"މަންމަ މި އިންނަނީ ކިޔާނެ ބަހެއް ނޭނގިފަ. އާޔަން ހާދަ ރީއްޗޭ ޔުނީފޯމް ލީމަ" ފަލަކްނާޒް ބުނެލިއެވެ.\n"ދަރިފުޅާ… ގައުމު ފަހުރުވެރިވާ ފަދަ ދަރިއަކަށް ވެވޭތޯ ބަލާތި. ގައުމަށް ކުރެވުނު ހުވަޔަށް ބޭވަފާތެރިނުވާތި. އެއީ ބައްޕަގެ ނަސޭހަތަކީ…؟" ނާސިހް އޭނާގެ ވާތްފަރާތުން އިށިން އާރިޔަންގެ ބުރަކަށީގައި ފިރުމާލަމުން ބުނެލިއެވެ.\nއާރިޔަންއަށް ތަށި ކައިރިކޮށްދިނީ ފަލަކްނާޒެވެ. އަނުމްއަށް އެއްވެސް ކަމެއް ނުޖެއްސިއެވެ. އާރިޔަންއަށް ހިތްފުރެންދެން ދުރުގައި ހުރެ އަނުމް ބަލަމުން ދިޔައެވެ. އެކަން އާރިޔަންއަށް ފަހުމްވެސް ވިއެވެ.\n"ދަރިފުޅުވެސް އަންނަންވީނުން ކާން. ހެނދުނު ސައިވެސް ނުބޮމެއްނު" ނާސިހް ބުނެލިއެވެ.\n"އަޅުގަނޑު ބަނޑުހައެއްނުވޭ އަދި. ފަހުން އަޅުގަނޑު ކާނީ" އަނުމް ބުނެލިއެވެ. އެ އަޑު އާރިޔަންއަށް އިވުނެވެ. އަނުމް އެއްވެސް އެއްޗެއް ނުކައި ހުރިކަން އިނގުމުން އާރިޔަންއަށް ކާން އުނދަގޫވިއެވެ. އަނގައިގެ ތެރޭގައި ހުރި އެތިކޮޅު ދިރުވާލަން ޖެހުނީ ފެންފޮދަކާ އެއްކޮށެވެ.\n"މަންމާ…!! އަޅުގަނޑު ފިރިހެން ކުދިންގެ ބެރެކްސްއަށް ބަދަލުވާން މިއުޅެނީ" އާރިޔަން ބުނެލިއެވެ.\n"އެއީ؟؟ އެހެން ކަމަކުނުދާނެ. އާރިޔަން ހުންނާނީ އާރިޔަންގެ ގޭގައި" ނާސިހް ބުނެލިއެވެ.\n"ދަރިފުޅު ވަޒީފާ އަދާކުރިޔަސް ކޮޓަރީގަ އަލުން ކުލަ ލާން މަންމައަށް ފެންނަނީ. ފަރުނީޗަރުވެސް ބަދަލުކުރަން ޖެހޭނެ. ފާހާނާއަށް ވެސް ބަދަލުގެންނަން ޖެހޭނެ. ކައިވެންޏެއް ކުރެވެން ތިއުޅެނީ. އެއީ ކުޅިވަރެއް ނޫން" ފަލަކްނާޒް ވާހަކަދެއްކިއެވެ. ނާސިހްވެސް އެވާހަކަތަކާ ބައިވެރިވަމުން ދިޔައެވެ.\nއިވެމުންދިޔަ ވާހަކަތަކުގެ ސަބަބުން އުނދަގުވަމުން ދިޔައީ އަނުމް އަށެވެ. އޭނާ އެތަނުން ދުރަށް ދިޔައެވެ. ސިޓިންރޫމަށް ނިކުމެ ސޯފާގައި އިށީނެވެ. އިސާހިތަކު އޭނާގެ ދެލޯ ކަރުނުން ފުރިއްޖެއެވެ. ލޯބިވާ ވާހަކަ އާރިޔަން ކައިރީގައި ނުބުނެވެނީސް ހުރިހާ ކަމެއް ބަދަލުވެއްޖެއެވެ. އެ ކައިވެންޏާ އާރިޔަން ރުހިއްޖެއެވެ. ހިޔާލުތަކާ ވިސްނުންތަކަށް ގެއްލިފައި އިން އަނުމް ސިހުނީ އޭނާ އާ ދާދި ކައިރިން އާރިޔަން ނިކުންނަން ދިޔަ މަންޒަރު ފެނުމުންނެވެ.\n"އާރިޔަން…!" އާރިޔަންގެ ފިޔަވަޅުތަކަށް ހުއްޓުމެއް އައެވެ. އޭނާ ފަހަތަށް އެނބުރިނުލާ ހުއްޓާ އަނުމް އައިސް ކުރިމަތީގައި ހުއްޓިއްޖެއެވެ.\n"ކޮންގްރާ… ކޮންއިރަކުން ނިންމަނީ…. ކޮންއިރަކުން އެ ގާރލް އާ މީޓްކޮށްދޭނީ" އަނުމް އަހައިލިއެވެ.\n"އަނުމް ވަރަށް ބޭނުންތަ މީޓްވާން" އާރިޔަން އަހައިލިއެވެ. އަނުމް ބޯޖަހައިލިއެވެ.\n"އެހެންވިއްޔާ ވަރަށް އަވަހަށް" އާރިޔަން ބުނެލިއެވެ.\n"މިއަދު އާރިޔަން ވަރަށް ރީތި. ވަރަށް ސްމާޓް. ކީއްވެ ތިހާ ޗޭންޖެއް އައިސްގެން ތިއުޅެނީ" އަނުމް އަހައިލިއެވެ.\n"ގަޑިޖެހެނީ…" އާރިޔަން ކުރިއަށް ހިނގައިގަތެވެ.\n"އަހަރެން އާރިޔަން އަންނަންދެން އިންތިޒާރުކުރާނަން. ވަރަށް ބޮޑު ވާހަކައެއް އެބައިން ދައްކަން ބޭނުންވެފަ" އަނުމް ބުނެލިއެވެ. އެއްވެސް އެއްޗެއް ނުބުނެ އާރިޔަން ހީލަމުން ބޭރަށް ނިކުތެވެ.\nއާ ދުވަހެކެވެ. ސިޓިންރޫމު ސޯފާގައި އިން އާވާ އިނީ ފޯނު ކަންފަތުގައި ޖަހައިގެންނެވެ. ދުވަސްތަކަކަށްފަހު ޙާޖަރާ ވާހަކަދެއްކޭތީ އާވާ އިނީ ހެވިފައެވެ. ފޯނު ބޭއްވި ވަގުތު ކައިރީގައި މާހިލް އިށީނދެއްޖެއެވެ.\n"މަންމަ ސަލާން ބުނި" މާހިލްގެ އަތުގައި ބައްދައިލަމުން އާވާ ބުނެލިއެވެ. މާހިލް ހީލަމުން ސަލާމް ބަލައިގަތެވެ.\n"ކަމަކު އެދެންތަ؟" އާވާ ބުނެލިއެވެ. މާހިލް ބޯޖަހައިލިއެވެ. އަދި ކުރިމަތީގައި ހުޅުވާފައި ހުރި ޓީވީ އިން ނަޒަރު ވަކިކޮށް އާވާއަށް ބަލައިލިއެވެ.\n"ހަވީރު ހިނގާބަލަ މަންމަގެއަށް ގޮސްލަން. ޝާންމެން ވެސް ގޮވައިގެން ދާނީ. ކިހާ ދުވަހެއް އެގެއަށް ނުދާތާ" އާވާ ވާހަކަދެއްކިއެވެ.\n"ދެވިދާނެ. ގޭގަ މިހެން އިންނަން ވެއްޖިއްޔާ މޮޔަވެދާނެއްނު. އެކަމަކު ސޭފްގޮތަކީ ވެސް ނުދިޔުން ދޯ" މާހިލް ވާހަކަދެއްކިއެވެ.\n"އިނގޭ ތިކަން. ކާރުގަ ގޮސްފައި ކާރުގަ އަންނާނީ" މާހިލް ބޯޖަހައިލިއެވެ. އާވާ ގެ އެދުމަކަށް އޭނާ ދެކޮޅު ހަދާނީ ކިހިނެއް ހެއްޔެވެ؟\nމެންދުރުފަހުގެ ވަގުތެވެ. ކޭ ތަށިތައް ނެގުމަށްފަހު އަނުމް ގޭތެރޭގައި މޮޕް އަޅަން ފެށިއެވެ. ފަލަކްނާޒް ނިކުމެ އަނުމްއަށް ތަފާތު ނަޒަރަކުން ބަލައިލިއެވެ. ވަދެގެން އައި އާރިޔަންއަށް ކުރިމަތީގައި ހުރި އަނުމް ފެނުނެވެ. އަނުމް ތުންފަތަށް ހިނިތުންވުމެއް ވެރިކޮށްލިއެވެ. އާރިޔަންއަށް ކުޑަކޮށް މަޑުޖެހިލެވުނެވެ. ރޭގައި އަނުމްގެ އެދުމަށް އޭނާ ފުރަގަސްދޭން ޖެހުމުން ހުރީ އެކަމާ ނުލާހިކު ދެރަވެފައެވެ.\n"އާރިޔަން… ހިނގާ ކާން…" އަނުމް ބުނެލިއެވެ. އާރިޔަން އާ އެކު އަނުމް ބޭނުންވާ ވަގުތު ނުލިބޭތީ އޭނާ ހުރީ އިންތިހާއަށް ދެރަވެފައެވެ.\n"ހިނގާ…." އަނުމްއާ އެކުގައި ލިބުނު ވަގުތުކޮޅު ބޮލާލާ ޖަހަން އާރިޔަން ބޭނުމެއްނުވިއެވެ. ލައްކަ ދުވަހު އޭނާއަށް ފިލައިގެން އުޅެވިއްޖެއެވެ.\n"އާދޭ މަންމަ ކާން ހަދައިދޭނަން" ވަގުތުން އާރިޔަންގެ ތުންފަތަށް ވެރިވި ހިނިތުންވުން ފިލައިގެން ހިނގައްޖެއެވެ. އަނުމްއަށް ވެސް ވީ އެވަރެވެ. އޭނަ އާއި އާރިޔަން އާ ދެމެދަށް ހުރަސް އަޅަން މަސައްކަތް ކުރަނީ ފަލަކްނާޒް ކަން އިނގުމުން އަނުމްގެ ހިތުގައި ފޫހިކަން އިންތިހާއަށް އުފެދިގެން ހިނގައްޖެއެވެ.\nއާރިޔަން ފަލަކްނާޒާއި އެކުގައި ހިނގައިގަތުމާއެކު އަނުމްގެ ދެލޮލުގައި އުފެދެމުން އައި ކަރުނަތިކިތައް އޭގެ މަގާމު ދޫކޮށް ފައިބައިގަތެވެ. އަތުގައި އޮތް މޮޕު ޓީވީ ރެކުގައި ލައްގައިލުމަށްފަހު އަވަސް އަވަހަށް ދެއަތުން ލޯ ކައިރި ފޮހެލައިފިއެވެ. ހިތުގައި ޖެހިފައި ހުރި ވަރުން ސޯފާގައި އިށީނދެވިއްޖެއެވެ. މީގެ ދުވަސްތަކެއް ކުރިން ފަލަކްނާޒާއި އޭނާ އާ ދެމެދުގައި ކުރެވުނު ޒުވާބެއް އޭނާ ހަނދާނަށް އައެވެ. އެދުވަހު އޭނާ ވަނީ އަނުމް ކައިރީގައި ސާފު ބަހުން އާރިޔަން އާ ދުރުގައި ހުރުމަށް އަންގާފައެވެ. އަނުމް އިންތަނުން ކޮޅަށް ތެދުވިއެވެ. ދެކޮޅަށް ހިނގަން ފެށިއިރު ފަލަކްނާޒްގެ ރޭވުން ފެނަށް ދުއްވާލާނެ ގޮތަކާމެދު އޭނާ ވިސްނަމުން ދިޔައެވެ. އޭނާ ކުރަންޖެހޭ ހަނގުރާމަ ވަރުގަދަކަން ހަނދާންވުމުން ބޮލުގައި ރިހުމެއް އުފެދިއްޖެއެވެ.\nއާރިޔަންގެ ފަހަތުން ބަދިގެއިން ނިކުމެގެން އައި ފަލަކްނާޒް ފެނުމުން އަނުމް ފޫހިކަމާއެކު މޫނު އަނބުރާލިއެވެ. އޭނާ އާރިޔަންގެ އަތުގައި ހިފާ ހުއްޓުވިއެވެ. އާރިޔަންއަށް ލިބުނީ ކުއްލި ސިހުމެކެވެ. އަނުމްއަށް އެފަދަ ހިތްވަރެއް ކުރަން ކެރުނުކަމަށްޓަކައި އާރިޔަން ހައިރާންވިއެވެ.\n"އަހަރެން ވަރަށް މުހިންމު ވާހަކައެއް ބުނަން ބޭނުން މިހާރު. ޕްލީޒް ނޫނެކޭ ނުބުނޭ" އާރިޔަން ބަލައިލުމާއެކު އަނުމް ބުނެލިއެވެ.\n"އަނުމް ކޮންގޮތަކަށް ތިއުޅެނީ…؟ ތިއީ އަނުމްގެ ބޭބެއެއް ކަމެއް ނޭނގޭތަ؟" ފަލަކްނާޒް ހަޅޭއްލަވައިގަތެވެ.\n"އާރިޔަންއަކީ އަހަރެންގެ ބޭބެއެއްނޫން. އަހަރެން އެގޮތަކަށް ނުދެކެން" ވަގުތުން އަނުމް ބުނެލިއެވެ.\n"އާރިޔަން ދެންމެއެއްނު އެމަންޖެ އެގުޅީ. ލަސްވާނެ. ގޮސް އެމަންޖެ އެބުނާ ތަނަކަށް ގެންގޮސްދީފަ އާދޭ" ފަލަކްނާޒް އަމުރުކޮށްލިއެވެ.\n"އަހަރެންނަށް ހަމަ އެހާ ކުޑަ ވަގުތުކޮޅެއްވެސް ދެވެން ނެތީތަ؟ ކީއްވެ ތިގޮތަށް ތިކަންތައް ކުރަނީ؟ އެކުވެރިކަމަށް އެދުނީ އާރިޔަން އެއް ނޫންތަ؟" އަނުމްގެ ދެލޮލަށް ފެން އަންނަ މަންޒަރު ފެނުމުން އާރިޔަންގެ ހިތް ކުދިކުދިވި ކަހަލައެވެ.\n"އާރިޔަން…..!" ފަލަކްނާޒްގެ އަޑު ބާރުވިއެވެ.\nއާރިޔަން ނަޒަރު ސީދާކޮށްލީ އަނުމްގެ ދެލޮލަށެވެ.\n"އަހަރެން ފަހުން ބައްދަލުކުރާނަން. މިގަޑީގަ ވަރަށް ލަސްވެއްޖެ. ތަނަކަށް ދާން މިދަނީ" އާރިޔަން އޭނާގެ އަތުން އަނުމްގެ އަތް ނެއްޓުވިއެވެ. އޭނާ ގޭ ދޮރާ ދިމާލަށް ހިނގައިގަތްއިރު ދެލޮލުން ހޯސްލާފައި ކަރުނަތައް ފައިބައިގަނެއްޖެއެވެ. ކޮންފަދަ މަޖުބޫރީއެއް ހެއްޔެވެ؟ މައިންބަފައިން ދަރިންދެކެ ލޯބިވާ ގޮތަކީ އެއީ ހެއްޔެވެ؟\nއަނުމްއަށް ހުރެވުނީ ޖެހި ބުދެއްހެން އާރިޔަން ދިޔަ ދިމާލަށް ބަލަހައްޓައިގެންނެވެ. މަލާމާތުގެ ބެލުމަކުން އޭނާ އާއި ދާދި ކައިރީގައި ބަލަން ހުރި ފަލަކްނާޒް ނުފެންނަ ކަހަލައެވެ.\n"މީގެ ދެތިން ރޭ ފަހުން ރަންކިޔުން އޮންނާނެ. ކަލޭ ޖެހޭނީ ތިހެން ތެޅިތެޅި ހުންނަން" ފަލަކްނާޒް ބުނެލިއެވެ.\n"ނޫން. ނުވާނެ. ތިކައިވެންޏެއް ނުކުރެވޭނެ. އާރިޔަން ލޯބިވަނީ އަހަރެންދެކެ. އަހަރެންވެސް……" އަނުމް މަޑުމަޑުން ބުނެލިއެވެ.\n"ހެހެހެ… ތިކަހަލަ ވާހަކަތައް ރީތިވާނީ ފިލްމުތަކުންނާ ވާހަކަތަކުން ގެނެސްދިނީމަ. މިތަނުގަ މިދައްކަނީ އަސްލު ދިރިއުޅުމުގެ ވާހަކަ" ފަލަކްނާޒް ބުނެލިއެވެ. އަނުމްއަށް އިތުރަށް އެއްޗެއް ނުބުނެވުނެވެ. ކަރުނުން ފުރިގެންވި ދެލޮލުން ފަލަކްނާޒް ދިޔަ ދިމާލަށް ބަލަހައްޓައިގެން ހުރެވުނީއެވެ. ތެދެކެވެ. ހަޤީޤަތް ގަބޫކުކުރަން ބޭނުންނުވިޔަސް އެގޭތެރޭގައި އޭނާގެ ލޯ ކުރިމަތީގައި އާރިޔަން އެހެން މީހެއްގެ ހައްގަކަށް ވެގެންދާނެއެވެ.\nހަވީރު ފަހެއް ޖަހާލީހާއިރެވެ. ހަވީރުގެ ޒިކުރުތައް ކިޔަން ބެލްކަނީގައި ހުރި ޙާޖަރަށް ގޭޓުން އެތެރެއަށް ވަން އާވާއާއި މާހިލް ފެނި ތުންފަތަށް ފުޅާ ހިނިތުންވުމެއް ވެރިވިއެވެ. އަވަހަށް ސިޓިންގްރޫމަށް ނިކުތީ ލޯބިވާ ދަރިފުޅަށް އުފާވެރި ހިނިތުންވުމަކުން މަރުހަބާ ކިޔުމަށްޓަކައެވެ. މާގިނަ އިރެއްނުވެ އާވާ ދޮރު ހުޅުވާލާފައި އެތެރެއަށް ވަނެވެ. ކުރިމަތީގައި ހުރި ޙާޖަރު ފެނުމާއެކު އާވާއަށް ދުރުގައި ނުހުރެވުނެވެ. ޙާޖަރުގެ ހަށިގަނޑުގައި އޮޅުލައިގަނެއްޖެއެވެ.\n"ހުރިހާ ކުދިން އަވަހަށް އާދޭ…" އާވާގެ ބުރަކަށީގައި ފިރުމާލާ ކޮލުގައޮ ބޮސްދެމުން ޙާޖަރު ވާހަކަދެއްކިއެވެ. ފަހަތުން ވަން އަމާޔާއަށް އާވާގެ އާއިލާ އެފެނުނީ ފުރަތަމަ ފަހަރަށެވެ.\nއިސާހިތަކު މުޅި އާއިލާ އެއްތަނަކަށް ޖަމާވިއެވެ. ޒެރީންވެސް އާވާގެ މޫނުގައި ފިރުމާލަމުން ވަކިން ހުރި ސޯފާގައި އިށީނދެއްޖެއެވެ. އާވާ ފެނުމާއެކު ރިޒާގެ ހިތް ފުރިގެން އައެވެ. އާވާގެ މޫނުގައި ފިރުމާލަމުން މާހިލް އާއި ޝާނިމް އާ ސަލާންކުރިއެވެ. ކޮޓަރިން ނިކުތް ކިޔާން އާވާ ފެނި ހުއްޓުން އެރިއެވެ. އެތައް ދުވަހަކަށްފަހު އާވާގެ މޫނު ފެނުމުން އޭނާއަށް އެހެން ދިމާލަކަށް ނަޒަރު ސީދާކޮށްލަން އުނދަގުވިއެވެ. އާވާ ކިޔާންގެ މޫނަށް ބަލައެއް ނުލިއެވެ. އޭނާ ހުރީ ކިޔާން ދެކެ އިންތިހާއަށް ފޫހިވެފައެވެ.\n"މަންމާ… ކޮބާ ދާމް….؟؟ އަޅުގަނޑު ހިތަށްއަރާ އެއީ އަޅުގަނޑުގެ އެއްބަނޑު އެއްބަފާ ކޮއްކޮބާއޭ. ކުރިން އަޅުގަނޑުމަތިން މިސްވެގެން އަޅުގަނޑު ޖެހޭނީ އަބަދު ފޯނު ހިފައިގެން އުޅެން" އާވާ ވާހަކަދެއްކިއެވެ.\n"އަހަރެން ކޮޓަރިން ނިކުތްއިރު ފާހާނައިގަ އުޅޭ" ޖަވާބު ދިން ކިޔާން އިނީ ޒެރީން އިން ސޯފާގެ އަތްގަނޑު މަތީގައި އިށީނދެގެންނެވެ.\n"ދަރިފުޅާ މިއަދު މިގެއަށް އަޔަސް މިދުވަސްކޮޅު އެންމެ ރަނގަޅުވާނީ ގޭތެރޭގައި ތިބިއްޔާ. ރައްކާވެ ތިބިއްޔާ އަމާން ދަތުރެއް ލިބޭނީ" ޙާޖަރު ވާހަކަދެއްކިއެވެ.\n"އަޅުގަނޑުމެންނަށް ވިސްނޭ. އެކަމަކު އެވީ ވަރަށް އަންނަހިތުން އުޅުނީމަ އަޅުގަނޑު ނޫނެކޭ ބުނަން ބޭނުންނުވީ" މާހިލް ވާހަކަދެއްކިއެވެ. ޒެރީންއާއި ކިޔާން ފޫހިކަމާއެކު މާހިލްއަށް ބަލަން އިނެވެ. އެކަން ފާހަގަވީ އާވާއާއި ޖެހިގެން އިން އަމާޔާއަށެވެ.\n"ހިނގާ ސައިބޯން ދާން" ޒެރީން ތެދުވެފައި ބުނެލިއެވެ.\nއެންމެން ސައިބޮއެ ނިމުމުން ރިޒާއާއި މާހިލް އަދި ޝާނިމް ވާހަކަދައްކާލުމަށް މަޑުކޮށްލައިގެން ތިއްބެވެ. އަމާޔާ ފޯނެއްގައި ހުރެ ބެލްކަންޏަށް ނިކުތެވެ. އާވާ ދާރިމްގެ ކޮޓަރިއަށް ވަނީ އެގެއަށް އައިފަހުން އަދި ދާރިމް ނުފެންނާތީއެވެ. ބަދިގޭގައި ހުރި ޒެރީން ދުރުގައި ހުރި ކިޔާންއަށް ލޮލުން އިޝާރާތެއްކޮށް އެކޮޓަރިއަށް އާވާ ވަން މަންޒަރު ދައްކާލިއެވެ. ކިޔާން ވަގުތުން އާވާ ފަހަތުން މިސްރާބު ޖެހިއެވެ.\nއާވާ ކޮޓަރިއަށް ވަދެ ދެފަރާތް ބަލައިލިއެވެ. ދާރިމް ފެންނާކަށް ނެތެވެ.\n"ދާމް…..!!! ފާހާނައިގައި ގަނޑުވަރެއް އަޅަނީތަ…؟ ހީލަމުން އާވާ ފާނާހާނައިގެ ދޮރުގައި ތަޅައިގަތެވެ. އެއީ އަބަދުވެސް ދެކުދިން އެއްކުއްޖަކު އަނެއް ކުއްޖަކު ފާހާނާއަށް ވަނުމުން ކުރާ ޖެއްސުމެވެ. ކިތަންމެ އުނދަގުވިޔަސް ފާހާނާއިގެ ތެރޭގައި ހުންނަ ކުއްޖަކު އަނގައިން ނުބުނާނެއެވެ. އެހެނީ ފާހާނާއިގައި އުޅޭ ވަގުތު ބޭކާރު ވާހަކަދެއްކުމަކީ ރަނގަޅު ކަމެއް ނޫންކަން ރިޒާ އޮންނަނީ ދެކުދިންނަށް ވެސް ހަނދާންކޮށް ދީފައެވެ.\nކުއްލިއަކަށް އާވާ ސިހުނީ ފަހަތުން އޭނާ އާ ދާދި ގާތުގައި މީހަކު ހުއްޓުމުންނެވެ. ދުރަށް ދާން އުޅުނު ވަގުތު ކިޔާން އާވާގެ ދެކޮނޑުގައި ހިފާ ގެނެސް އޭނާގެ މޭގައި އާވާގެ ބުރަކަށި ޖެއްސުވިއެވެ.\nކިޔާން…!!" އާވާ އަޑުހަރުކޮށް ކިޔާންއަށް ގޮވައިލިއެވެ.\n"ބީކެއަރފުލް އެވީ… އެވީ ފައި އަޅަން އުޅުނީ ފެންތަކުގެ ތެރޭގަ. ވެއްޓިދާނެތީ އަހަރެން އެހެން ހެދީ" ކިޔާން ބުނެލިއެވެ. ކިޔާން އިނގިލިން އިޝާރާތްކޮށްގެން ހުރި ދިމާ އާވާ ބަލައިލިއެވެ. ތެދެކެވެ. އެތަނުގައި ވަރަށް ފެން އެބަހުއްޓެވެ.\n"ތެންކިޔު…" އާވާ ކިޔާން ކުރިމަތިން ދުރަށް ދިޔައެވެ. އޭނާ ހުރީ ކިޔާން ކަންތައްކުރި ގޮތުން ވަރަށް ހިތްހަމަނުޖެހިފައެވެ.\nއެނދުގައި އޮތް އަނުމް ދެއަތަށް ފުރޮޅެމުން ދިޔައެވެ. އޭނާގެ ލޮލުގައި ނިދީގެ ކަންފުޅެއްވެސް ނެތެވެ. ގަޑިން މެންދަމު ދެގަޑި ބައިވެއްޖެއެވެ. އެންމެފަހުން އޭނާ އެނދުން ތެދުވިއެވެ. ލައިގެން ހުރި އަތްކުރު ޓީޝާޓު މަތިން ކަޅު ކުލައިގެ ޖެކެޓެއް ލިއެވެ. ފުޅާ ހަރުވާޅަށް ދަމާލާ ކުޑަކޮށް އެއްވަރު ކޮށްލިއެވެ. އަޅި ކުލައިގެ ކަން ބުރުގާ ބޮލުން ވައްޓާލުމަށްފަހު ދެފަރާތުން ގެނެސް ކުރިމައްޗަށް ގޮށެއް ޖަހައިލިއެވެ. ކޮޓަރީ ދޮރު ހުޅުވާލުމަށްފަހު އޭނާ މިސްރާބު ޖެހީ އާރިޔަންގެ ކޮޓަރިއާއި ދިމާލަށެވެ. އޭނާގެ ދެލޮލުގެ ނިދި ވަނީ އެކޮޓަރީގެ ހަތަރުފާރުން އެތެރޭގައި ކަން އޭނާއަށް އިނގޭ ކަހަލައެވެ.\nޓަކިވެސް ޖަހާނުލާ އަނުމް ތަޅު އަނބުރާލިއެވެ. އެތެރެއިން ތަޅުލާފައި ހުރުމުން ނުހުޅުވުނެވެ. އަނުމް އިތުރަށް ވިސްނާކަށްވެސް ބޭނުމެއްނުވިއެވެ. ޓަކި ޖަހައިލިއެވެ. އަނުމްއަށް ހައިރާންކަމެއް ލިބިގެން ދިޔައީ އޭނާ އެންމެފަހަރަކު ޖަހާލާއިރަށް އާރިޔަން ދޮރު ހުޅުވާލުމުންނެވެ. އާރިޔަންގެ ރަތްވެފައިވާ ދެލޮލާއި މިލާފައިވާ މޫނުމަތި ފެނުމުން އަނުމް ހިތުގައި ޖެހުނެވެ. އެއްޗެއް ބުނަން އޭނާގެ ދެތުންފަތް ކުޑަކޮށް ފޭކޮށްލިއެވެ. އާރިޔަންއަށް ކެތެއް ނުވިއެވެ. އަނުމްގެ ދެއަތުގައި ހިފާ އެތެރެއަށް ދަމައިގަތުމަށްފަހު ދޮރު ބާރަކަށް ޖަހާ އެތެރެއިން ލޮކް ކުރިއެވެ. އެއަށްފަހު އަނުމް ދޮރުފަތުގައި ލައްކޮށްލާފާއި އެއް އަތް ދޮރުގައި ވިއްދާލިއެވެ.\n"އާރިޔަން…." ކަންބޮޑުވެފައި ހުރި އަނުމް އާރިޔަންއަށް ގޮވައިލިއެވެ. ކަރުނަތަކާއެކު އާރިޔަންގެ ރަތް ދެލޯ އަމާޒުވެފައި ހުރީ އަނުމްގެ ދެލޮލަށެވެ.\n"އާރިޔަން… ކީއްކުރަން ތިއުޅެނީ؟" ހިނދަކަށްފަހު ހިނދެއް އާރިޔަންގެ މޫނު އައީ އަނުމްގެ މޫނާ ގާތްވަމުންނެވެ. އަނުމްގެ އަވަސްވެފައިވާ ހިތުގެ ވިންދުގެ އަޑު އޭނާއަށް އިވެމުންދިޔައެވެ. ކަންބޮވުން އޭނާގެ ހަފަރާތުން ވަށާލައިފިއެވެ. އާރިޔަން ދުރަށްލާކަށްވެސް އޭނާ ބޭނުމެއްނުވިއެވެ.\n"އާރިޔަން…" އަނުމްގެ ދެލޯ މެރިގެން ދިޔައިރު އާރިޔަންގެ މޫނު ވަނީ ނުރައްކާތެރި ދަރަޖައަކަށް އޭނާގެ މޫނާ ގާތުގައެވެ.\nހީނުކުރާހާ ލޯބިވަމޭ - 53


ވަޒީފާގެ މަސްއޫލިއްޔަތު އަދާކުރުމަށް ހުރަސް އަޅައިފި: އުއްތަމަ ފަނޑިޔާރު | Jazeera\tވަޒީފާގެ މަސްއޫލިއްޔަތު އަދާކުރުމަށް ހުރަސް އަޅައިފި: އުއްތަމަ ފަނޑިޔާރު - Jazeera\nވަޒީފާގެ މަސްއޫލިއްޔަތު އަދާކުރުމަށް ހުރަސް އަޅައިފި: އުއްތަމަ ފަނޑިޔާރު\nފާތިމަތު ފަޔާޟާ November 13, 2019 176 views0\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުގެ އަމަލުތަކުގެ ސަބަބުން އުއްތަމަ ފަނޑިޔާރާއި މަތި ކުރެވިފައިވާ ދުސްތޫރީ އަދި ޤާނޫނީ ވާޖިބުތަކާއި ވަޒީފާގެ މަސްއޫލިއްޔަތުތައް އަދާކުރަން ހުރަސްއެޅެމުންދާ ކަމަށް އުއްތަމަ ފަނޑިޔާރު ޑރ.އަހްމަދު އަބްދުﷲ ދީދީ ވިދާޅުވެއްޖެއެވެ.\nއުއްތަމަ ފަނޑިޔާރު މިހެން ވިދާޅުވީ ސުޕްރީމް ކޯޓުގެ ޑިރެކްޓަރ އާތިކާ އިބްރާހިމް ވަޒީފާ އިން ސަސްޕެންޑް ކުރުމާއި ގުޅިގެން ނެރުއްވި ބަޔާނެއްގައެވެ.\nއެގޮތުން އުއްތަމަ ފަނޑިޔާރު ވިދާޅުވީ ޝަރުޢީ ދާއިރާގެ މުވައްޒަފުންގެ ޤަވާއިދުގެ އެއްވެސް މާއްދާއަކާ ސުޕްރީމް ކޯޓުގެ ޑިރެކްޓަރ އާތިކާ ހިލާފު ވެވަޑައިގެންފައިވާ ކަމުގެ އެއްވެސް ޝަކުވާއެއް އެ ކޯޓަށް ހުށައެޅިފައިވާ ނެތް އިރު އަދި އޭނާ އެ ޤަވާއިދާ ހިލާފު ވެވަޑައިގަތުމުގެ އެއްވެސް މައްސަލައެއް ވެސް އެ ކޯޓުން ބަލަމުން ނުދާ ކަމަށެވެ.\nކަން އެހެން އޮތްއިރު ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ޝަރުޢީ ދާއިރާގެ މުވައްޒަފުންގެ ޤަވާއިދުގެ އެތައް މާއްދާއަކާއި ހިލާފަށް އާތިކާގެ މައްޗަށް ފިޔަވަޅު އަޅުއްވަން އުސޫލުތަކާއި އިޖުރާޢަތުގެތަކުގެ ބޭރުން ތަޢަޞުފީ ގޮތެއްގައި މަސައްކަތް ކުރައްވާކަން އެނގުމާއި ގުޅިގެން ވަރަށް ބޮޑަށް ހައިރާންވެ ހިތާމަ ކުރައްވާ ކަމަށް އުއްތަމަ ފަނޑިޔާރު ވިދާޅުވިއެވެ.\nމުވައްޒަފަކާ މެދުގައި ފިޔަވަޅު އެޅުމުގެ ކޮންމެ އިޖުރާޢަތެއް ވެސް ހިންގާން ވާނީ އަދުލުވެރި ގޮތުގެމަތީން، ނެޗްރަލް ޖަސްޓިސްގެ އުސޫލުތަކާއި އެއްގޮތަށް މުވައްޒަފުންގެ ހިދުމަތުގެ އަގުވަޒަން ކުރުމާއި އެކު މުވައްޒަފުންގެ ހައްޤުތަކާއި ޝަރުޢީ ދާއިރާގެ މަސްހަތުތަކަށް އިޢާޔަތް ކުރުމާއި އެކު އޯގާތެރިކަމުގެ އަސާސުގެ މައްޗަށް ކަމަށްވެސް އުއްތަމަ ފަނޑިޔާރު ވިދާޅުވިއެވެ.\nނަމަވެސް އާތިކާގެ މައްޗަށް ކުރެވުނު ތުހުމަތަކީ ކޮބައިކަމެއް އަދި އޭނާގެ މައްސަލައެއް ހުށައެޅިފައިވާ ކަމެއް ވެސް އޭނާ އަށް އެންގުމަކާއި ނުލައި އަމިއްލަ ދިފާޢުގައި ވާހަކަ ދެއްކުމުގެ އެއްވެސް ފުރުސަތެއް ނުދީ ކުއްލިއަކަށް އޭނާ ސަސްޕެންޑް ކުރުމަކީ ނެޗްރަލް ޖަސްޓިސްއާ ހިލާފަށް މުވައްޒަފުންނާއި މެދު ނާޖާއިޒު ގޮތްގޮތުން ބާރުގެ ބޭނުންކޮށް މުވައްޒަފުން ބުލީ ކުރުމުގެ އަމަލެއް ކަމެއް އުއްތަމަ ފަނޑިޔާރު ވިދާޅުވިއެވެ.\nއަދި އޭގެ ސަބަބުން ކޯޓުތަކުގެ މުވައްޒަފުންގެ ހިތްތަކުގައި ބިރުވެރިކަމާއި ނުތަނަވަސްކަން އުފެދި ކޯޓުތަކުގެ މަސްލަހަތު ގެއްލިގެން ދިއުމުގެ ބިރު އެބައޮތް ކަމަށް ދެކެވަޑައިގަންނަވާ ކަމަށްވެސް އުއްތަމަ ފަނޑިޔާރު ވިދާޅުވިއެވެ.\nމީގެއިތުރުން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ދުސްތޫރީ އަދި ޤާނޫނީ ނައްޞުތަކުގެ ބާރު ކަނޑުވައިލައި ޝަރުޢީ ދާއިރާގެ މުވައްޒަފުންގެ ޤަވާއިދާ ވެސް ހިލާފަށް އަމަލު ކުރައްވަމުން ގެންދެވުމުގެ ސަބަބުން އުއްތަމަ ފަނޑިޔާރާއި މަތި ކުރެވިފައިވާ ދުސްތޫރީ އަދި ޤާނޫނީ ވާޖިބުތަކާއި ވަޒީފާގެ މަސްއޫލިއްޔަތުތައް އަދާކުރަން ހުރަސް އެޅެމުންދާ ކަމަށްވެސް އުއްތަމަ ފަނޑިޔާރު ވިދާޅުވިއެވެ.\nއުއްތަމަ ފަނޑިޔާރުގެ ބަޔާން ނިންމަވާލައްވަމުން ވަނީ ސުޕްރީމް ކޯޓުގެ އެއްވެސް މުވައްޒަފަކާ މެދު، ގާނޫނާއި ގަވާއިދުން ބޭރުން، އަނިޔާވެރި އަދި ބޭއިންސާފު ގޮތެއްގައި ޣައިރު ގާނޫނީ ފިޔަވަޅުތައް އެޅުމުގެ ފުރުސަތު ނުދެއްވާނެ ކަމަށް ވިދާޅުވެފައެވެ.\nޑިޕާޓްމެންޓް އޮފޖުޑިޝަލް އެޑްމިނިސްޓްރޭޝަން


ރިލްވާން ގެއްލުނުތާ 100 ދުވަސް: ތަހުގީގު ކޮޅެއްގައި ނުޖެހި! | Help Find Ahmed Rilwan (@moyameehaa)\nމިނިވަން ނިއުސް ވެބްސައިޓްގެ ނޫސްވެރިޔާ އަހުމަދު ރިލްވާން ގެއްލުނުތާ މިއަދަށް 100 ދުވަސްވީ އެވެ. މިދިޔަ އޮގަސްޓް މަހުގެ 8 ވަނަ ދުވަހުން ފެށިގެން އޭނާ ހޯދުމަށް ޓަކައި ފުލުހުންނާއި އާއިލާއިން ވެސް އަންނަނީ އަތްފުނާ އަޅަމުންނެވެ. އެކަމަކު ހިތާމަވެރި ޚަބަރަކީ އޭނާ ނުފެނުނުތާނގައި، އޭނާ އަށް ވީ ކީއްކަން އެކަކަށް ވެސް ރޭކާ ނުލި ކަމެވެ.\nރާއްޖޭގައި މީހުން ގެއްލެ އެވެ. އެހެން ނަމަވެސް ރިލްވާންގެ މައްސަލަ ސީރިއަސް ވެފައި ވަނީ ސަބަބުތަކަކާ ހެދި އެވެ. އެހެން މީހުންނާ ހިލާފަށް ރިލްވާން ގެއްލުނު ގޮތް އެއީ އެންމެން ވެސް ބަލަން ބޭނުންވާ ކަމެކެވެ. ސަބަބަކީ، އޭނާ ގެއްލުނީ އާދަޔާހިލާފު ގޮތަކަށް ކަމަށް ވާތީ އެވެ. ބައެއް މީހުން ގަބޫލުކުރަނީ އޭނާ ކިޑްނެޕް ކުރީ ކަމަށެވެ. ބައެއް މީހުން ގަބޫލުކުރާ ގޮތުގައި އޭނާ ވަގަށް ނަގާފައި މަރާލީ އެވެ. ހަމައެއާ އެކު، އެފަދަ ޖަރީމާއެއް ހިންގައިފި ނަމަ، އެއީ ކީއްވެގެން ކުރި ކަމެއްތޯ، މިއީ ވެސް އާންމުން ބަލަން ކެތް މަދުވެފައިވާ ބޮޑު ސިއްރެކެވެ. ރިލްވާންގެ މައްސަލަ ސީރިއަސް މައްސަލައެއްގެ ގޮތުގައި ނަގަން ޖެހޭ އަނެއް ސަބަބަކީ އޭނާއަކީ ވަރަށް ފާޅުކަން ބޮޑު ގޮތަކަށް ދީނީ މައްސަލަތަކުގައި ޚިޔާލުފާޅުކޮށް، އަދި ސަރުކާރާ ދެކޮޅަށް ވެސް ޚިޔާލު ފާޅުކުރާ މީހެކެވެ. މިއީ، ހިލާލުފާޅު ކުރުމާ ދެކޮޅަށް ބަޔަކު ދިން “ހަމަލާ”އެއްތޯ ނުވަތަ މިއީ “ދީނީ ގޮތުން އައި ހަރުކަށި ހަމަލާ”އެއްތޯ މިއީ ވެސް އާންމުން ބަލަން ބޭނުންވާ ކަމެކެވެ. މިއިން ކޮންމެ ސަބަބެއް އޮވެގެން ރިލްވާން “ގެއްލުވާލައިފި” ނަމަ އެއީ ރާއްޖޭގެ މުސްތަގުބަލަށް އޮތް ވަރަށް ބޮޑު ބަނަކަމަކަށް ނޫނީ ނުވާނެ އެވެ.\nމި ހުރިހާ ސުވާލުތަކެއް ސިކުނޑީގައި ބާއްވައިގެން އާންމުން ތިބޭތާ 100 ދުވަސްވީއިރު ވެސް މިއިން އެއްވެސް ކަމަކަށް ޖަވާބެއް ނުލިބެ އެވެ. މި މައްސަލައިގައި ތުހުމަތު ކުރެވޭ ބައެއް މީހުން ހައްޔަރުކުރި ނަމަވެސް، އޭގެ ތެރެއިން އެކަކުގެ މައްޗަށް ވެސް ސާބިތު ހެއްކެއް އަދި ލިބިފައި ނެތް ކަމަށް ވެ އެވެ. އެއާއެކު އަދިވެސް އުފެދެނީ ސުވާލުތަކެކެވެ. ޝައްކުތަކާއި ވަހުމްތަކެކެވެ. އެއަކަށް ޖަވާބެއް ނުލިބެ އެވެ. ހަގީގަތަކީ ރިލްވާންގެ މައްސަލާގައި ފުލުހުންގެ ތަހުގީގަށް ވެސް ކުރިއެރުންތަކެއް ނުލިބޭ ކަމެވެ.\nރައްޔިތު އެންމެންގެ އެޖެންޑާގެ އެންމެ ކުރީގައި ރިލްވާންގެ މައްސަލަ ހިމެނޭއިރު، ސަރުކާރާއި އިދިކޮޅު ފަރާތްތަކާއި ރައްޔިތުންގެ މަޖިލީހުގައި ވެސް މި ވާހަކައަކީ ވޭތުވެދިޔަ 100 ދުވަހުގެ ތެރޭގައި ދެކެވޭނެ އެންމެ ހޫނު ވާހަކަ އަށް ވާނެކަން ޔަގީނެވެ. މި މައްސަލަ އަށް އެއްވެސް އަލި މަގެއް ނުފެނުމުން ސަރުކާރަށާއި ފުލުހުންނަށް ކުރާ ތުހުމަތުތައް ވެސް އިންތިހާ އަށް މައްޗަށް ދަނީ އެވެ.\nރިލްވާން ގެއްލުނުތާ 100 ދުވަސް ފާހަގަކުރުމަށް ޓަކައި މިއަދު ވެސް ހަރަކާތެއް އެބައޮތެވެ. އެހެން ނަމަވެސް އޭނާގެ ހިލަމެއް ނެތެވެ. ދިރިހުރިތޯ، ނުވަތަ ނޫންތޯ ވެސް އެނގޭ މީހަކު ނެތެވެ. ތަހުގީގުން ލިބުނު ކުރިއެރުމެއް ވެސް ނެތެވެ. މަރުވި ކަމުގެ ހެއްކެއް ވެސް ނެތެވެ. މަރާލި ކަމުގެ ހެއްކެއް ވެސް ނެތެވެ. ކިޑްނެޕް ކުރި ކަމުގެ ހެއްކެއް ވެސް ނެތެވެ. ދުނިޔޭގައި ހުރި ކަމުގެ ހެއްކެއް ވެސް ނެތެވެ.


MWSC ge aa logo ifthithaahu koffi - One Online\n20 ޖެނުއަރީ 2021، މާލެ، އެމްޑަބްލިއުއެސްސީގެ އާ ލޯގޯ އިފްތިތާހު ކުރުމަށް ބޭއްވި ރަސްމިއްޔަތުގެ ތެރެއިން -- ވަން ފޮޓޯ: މުހައްމަދު އައުޒަމް\nއެމްޑަބްލިއުއެސްސީއަށް 25 އަހަރު ފުރުމުގެ މުނާސަބަތުގައި އާ ލޯގޯއެއް އިފްތިތާހުކޮށްފި އެވެ.\nމިއަދު ބޭއްވި ރަސްމިއްޔާތެއްގައި ފެން ކުންފުނީގެ އާ ލޯގޯ އިފްތިތާހުކޮށްދެއްވީ އެކުންފުނީގެ މެނޭޖިން ޑިރެކްޓަރު ހަސަން ޝާހެވެ.\nލޯގޯ އިފްތިތާހު ކޮށްދެއްވުމަށްފަހު ޝާހު ވިދާޅުވީ ކުންފުންޏަށް 25 އަހަރު ފުރުމާ ގުޅިގެން ކުންފުނީގެ ލޯގޯއަށް މި ގެނައި ބަދަލަކީ ކުންފުންޏަށް އައިސްފައިވާ ހެޔޮ ބަދަލާއި ކުރިއެރުންތަކަށް ޒަމާނީ ކުލަ ޖެހިގެން އައި ގޮތް ރަމްޒުކޮށްދޭ ލޯގޯއެއް ކަމަށެވެ. ނަމަވެސް އެ ބަދަލު ގެނެސްފައިވަނީ ކުރިން ބޭނުން ކުރަމުންދިޔަ ލޯގޯގެ ބައްޓަމާއި ސިފަތަކުގެ އަސްލު ނުގެއްލޭ ގޮތަށް ކަމަށް އޭނާ ވިދާޅުވި އެވެ.\nރަސްމިއްޔާތުގައި ޝާހު ވަނީ ކުންފުނި ވުޖޫދުވެގެން މިއަދާ ހަމައަށް އައިއިރު އެކުންފުނިން ދެމުން އަންނަ ހިދުމަތްތަކަށް އައިސްފައިވާ ކުރިއެރުންތައް ފާހަގަކުރައްވައިފަ އެވެ.\n"މީގެ 25 އަހަރު ކުރިން މި ކުންފުނި ވުޖޫދަށް އައީ އޭރު މާލެއަށް ދިމާވެފައި އޮތް އެންމެ ބޮޑު އެއް މައްސަލަ ކަމަށްވާ ފެނާއި ނަރުދަމާގެ މައްސަލައަށް ދާއިމީ ހައްލެއް ހޯދައިދިނުމަށް. ރައްކާތެރި ބޯފެނާއި ނަރުދަމާއެއް ނެތުމުން ތަފާތު ބަލިތައް ފެތުރި، ރާއްޖެ އިން ހާއްސަކޮށް މާލެއިން ވަނީ އެތައް ބަޔަކު ދުނިޔެ ދޫކޮށްފައި. އެމްޑަބްލިއުއެސްސީ އުފެދި، ބަރާބަރު އެއް އަހަރު ދުވަހުގެ ތެރޭގައި މާލޭގެ ހުރިހާ ގެއަކަށް ފެން ހޮޅި އަޅައި، އިސްކުރުން ފެން ދޫކުރަން ފެށި، އަދި ޒަމާނީ ނަރުދަމާ ނިޒާމެއްގެ ހިދުމަތް ދޭން ފެށި. މިއީ ތާރީހީ ބަދަލެއް،" ޝާހު ވިދާޅުވި އެވެ.\nއޭނާ ވިދާޅުވީ، އޭޕްރިލް 1، 1995 ގައި އެމްޑަބްލިޔުއެސްސީ އުފެދިގެން އައި އިރު، އެ ކުންފުނީގެ ފެން އުފެއްދުމުގެ ކެޕޭސިޓީއަކީ ދުވާލަކު 3900 ޓަނު ކަމަށެވެ. ނަމަވެސް މިއަދު ދުވާލަކު 30،043 ޓަނުގެ ފެން އުފެއްދޭއިރު، 60 މުވައްޒަފުންނާއެކު ފެށި ހިދުމަތުގައި މިއަދު 900 އަށްވުރެ ގިނަ މުވައްޒަފުން ހަރަކާތްތެރިވަމުން އަންނަ ކަމަށް ވިދާޅުވި އެވެ.\nއޭގެ އިތުރުން ކުރިން ހަމައެކަނި މާލެއަށް ހިދުމަތް ދެމުން ދިޔަ ނަމަވެސް، މިއަދު ހުޅުމާލެ، ވިލިމާލެ، ކ. އަތޮޅު ތިލަފުއްޓާއި ގުޅިފަޅު، މާފުށީގެ އިތުރުން ރ. ދުވާފަރާއި ހދ. ކުޅުދުއްފުއްޓަށް ވެސް އެމްޑަބްލިޔުއެސްސީގެ ހިދުމަތް ފުޅާކޮށްފައިވާ ކަމަށް ޝާހު ވިދާޅުވި އެވެ.\nޝާހު ވިދާޅުވީ، އެމްޑަބްލިޔުއެސްސީ އުފެދިގެން އައީ ފެނާއި ނަރުދަމާގެ ހިދުމަތް ފޯރުކޮށްދިނުމަށް ކަމުގައިވިޔަސް، މިއަދު އެ ކުންފުންޏަކީ އިންޖިނިއަރިން، މެނުފެކްޗަރިން އަދި ޓްރޭޑިންގެ ދާއިރާގައި ވެސް ފާހަގަކޮށްލެވޭ ކުންފުންޏެއް ކަމަށެވެ. އެގޮތުން އިންޖިނިއަރިންގެ ދާއިރާއިން ފެނާއި ނަރުދަމާގެ ނިޒާމު ފަރުމާކޮށް، ގާއިމްކުރުމާއި އޮޕަރޭޓް ކުރުމުގެ އިތުރުން ފެން ޕްލާންޓް އަމިއްލައަށް ޑިޒައިންކޮށް ފެބްރިކޭޓް ކުރަމުން އަންނަ ކަމަށް އޭނާ ވިދާޅުވި އެވެ.


SunOnline: Ufehdhuntheri viyafaarithah ehee vaan 20 million rufiyaa ge fund eh\nއުފެއްދުންތެރި ވިޔަފާރިތަކަށް އެހީވާން 20 މިލިއަން ރުފިޔާގެ ފަންޑެއް އިފްތިތާހުކޮށްފި\nއަހުމަދު މިޒްޔާލް 02 Feb 2020, 08:57\nއިކޮނޮމިކް މިނިސްޓަރު ފައްޔާޒު އިސްމާއީލް--- ސަން ފޮޓޯ\nހޮޓެލް ޖެންގައި މިރޭ ބޭއްވި ހަފްލާއެއްގައި އެ ފަންޑު ތައާރަފުކޮށްދެއްވީ އިކޮނޮމިކް މިނިސްޓަރު ފައްޔާޒު އިސްމާއިލް އެވެ.\nޖުމްލަ 20 މިލިއަން ރުފިޔާއާއެކު ތައާރަފުކުރި އެސްއެމްއީ އިނޮވޭޝަން ފަންޑަކީ ސަރުކާރުގެ 'ސްޓްރެޓީޖިކް' މަސައްކަތްތަކާ ގުޅޭގޮތުން މޯލްޑިވްސް ފަންޑް މެނޭޖްމަންޓް ކޯޕަރޭޝަން (އެމްއެފްއެމްސީ) އިން ގާއިމުކުރަމުންދާ އެކި އެކި އިންވެސްޓްމަންޓް ފަންޑުތަކުގެ ތެރެއިން އެއް ފަންޑެވެ.\nމި ފަންޑާ ގުޅޭގޮތުން ވާހަކަ ދައްކަވަމުން މިނިސްޓަރު ފައްޔާޒު ވިދާޅުވީ މި ފަންޑުން ޓެކްނޮލިޖީގެ އެކި ދާއިރާތަކަށް އެހީތެރިކަން ފޯރުކޮށްދެވިގެންދާނެ ކަމަށެވެ. އެގޮތުން އެ ރޮގުތަކުން އަލަށް ފަށާ ވިޔަފާރިތަކަށް މާލީ އެހީ ދިނުމަކީ އެ ފަންޑުގެ އަމާޒު ކަމަށް ވެސް ފައްޔާޒު ވިދާޅުވި އެވެ.\n"އަޅުގަނޑުމެންގެ މި ސޮސައިޓީއަށް ބޭނުންވާ ވަރަށް ގިނަ ކަންތައްތަކަށް ޓެކްނޮލިޖީ އެބަ ބޭނުންވޭ. އޭގެ ތެރެއިން ވެސް ފާހަގަކޮށްލާނަން އާޓްސް އެންޑް ކަލްޗާގެ ދާއިރާއިން އުފެއްދުންތެރި ޓެކްނޮލޮޖީ އެބަ ބޭނުންވާ. އާޓްސް އެންޑް ކަލްޗާ ކުރިއަރުވައި، އަޅުގަނޑުމެންގެ ތާރީހާ އާދަކާދަތަކާ އާސާރީ ތަކެތި ރައްކާތެރިކޮށް ވަޔަބަލް [ދެމެހެއްޓެނިވި] ގޮތެއްގައި ކުރިއަށް ގެންދަން." މިނިސްޓަރު ވިދާޅުވި އެވެ.\nއާޓްސް އެންޑް ކަލްޗާގެ އިތުރުން އެސްއެމްއީ އިނޮވޭޝަން ފަންޑުން އިންވެސްޓުކުރާ އެހެން ދާއިރާތަކުގެ ތެރޭގައި އިންފޮމޭޝަން ކޮމިއުނިކޭޝަން ޓެކްނޮލިޖީ، ސިއްހަތު، ދަނޑުވެރިކަން، އަދި ތިމާވެށި ހިމާޔަތް ކުރުމަށް މަސައްކަތް ކުރާ ވިޔަފާރިތައް ހިމެނެ އެވެ.\nމި ފަންޑުން އަލަށް ފަށައިގަންނަ ވިޔަފާރިތަކުގެ އިތުރުން ޅަފަތުގައި ހުރި ވިޔަފާރިތައް އިތުރު ހަރުފަތަކަށް ގެންގޮސްދިނުމަށް އެހީތެރިވެދޭން ވަނީ ނިންމައިފަ އެވެ.\nމިކަން ކުރުމަށްޓަކައި އެމްއެފްއެމްސީން ކުރާ ވިޔަފާރިތަކަށް ލޯނު ދިނުމުގެ ބަދަލުގައި އިންވެސްޓް ކުރާނީ އިކުއިޓީގެ ގޮތުގަ އެވެ. އެއާއެކު އެމްއެފްއެމްސީން ހަރަކާތްތެރިވަމުން ދާނީ އިންވެސްޓުކުރާ ކުންފުނިތަކުގެ ޕާޓްނަރެއްގެ ގޮތުގަ އެވެ.\nމިރޭ އެސްއެމްއީ އިނޮވޭޝަން ފަންޑު ތައާރަފްކުރި އިރު، މޯލްޑިވްސް ޓޫރިޒަމް ޑިވެލޮޕްމަންޓް ފަންޑާއި އިންފްރާސްޓްރަކްޗާ އަދި އިޔާދަ ކުރަނިވި ހަކަތައަށް ހާއްސަ ފަންޑުތަކެއް އެކުލަވާލުމުގެ މަސައްކަތް ވެސް ވަނީ ފެށިފަ އެވެ.


Russia ge Belgorod State Technological University inn Avid College aa eku partnership MOU ehgai soi koffi - One Online\n18 އޮގަސްޓް 2020: ރަޝިޔާގެ ބެލްގޮރޯޑް ސްޓޭޓް ޓެކްނޮލޮޖިކަލް ޔުނިވާސިޓީއިން އެވިޑް ކޮލެޖާއިއެކު ޕާޓްނާޝިޕް އެމްއޯޔޫއެއްގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން އެވިޑް ކޮލެޖުގެ ޗެއާމަން އަބްދުﷲ މުސްތާގު ރަޝާދު--- ފޮޓޯ: އެވިޑް ކޮލެޖު\nރަޝިޔާގެ ބެލްގޮރޯޑް ސްޓޭޓް ޓެކްނޮލޮޖިކަލް ޔުނިވާސިޓީން އެވިޑް ކޮލެޖާއެކު ޕާޓްނާޝިޕް އެމްއޯޔޫއެއްގައި ސޮއިކޮށްފި\nރަޝިޔާގެ ސްޓޭޓް ޔުނިވާސިޓީއެއް ކަމުގައިވާ ބެލްގޮރޯޑް ސްޓޭޓް ޓެކްނޮލޮޖިކަލް ޔުނިވާސިޓީން އެވިޑް ކޮލެޖާއެކު ޕާޓްނާޝިޕް އެމްއޯޔޫއެއްގައި މިއަދު ސޮއިކޮށްފިއެވެ.\nއެވިޑް ކޮލެޖުން އެމްއޯޔޫގައި ސޮއިކުރެއްވީ ޗެއާމަން އަބްދުﷲ މުސްތާގު ރަޝާދުއެވެ. ބެލްގޮރޯޑް ސްޓޭޓް ޔުނިވާސިޓީން ސޮއިކުރެއްވީ ޗާންސެލަރު/ރެކްޓާ ޕްރޮފެސާ ސާޖޭ ނިކޮލަވިޗް ގްލެގޮލޭ އެވެ.\nއެވިޑް ކޮލެޖުގެ ބިޒްނަސް ޑިވެލޮޕްމެންޓްގެ އެގްޒެކެޓިވް ޑިރެކްޓަރު އަލީ ރަޝީދު ވިދާޅުވީ މި އެމްއޯޔޫގައި ސޮއިކުރެވުމާއެކު ގިނަ ކަންތައްތަކެއް ދެފަރާތް ގުޅިގެން ކުރިއަށްގެންދިއުމަށް ހަމަޖެހިފައިވާ ކަމަށެވެ.\nއެގޮތުން ބެލްގޮރޯޑް ސްޓޭޓް ޓެކްނޮލޮޖިކަލް ޔުނިވާސިޓީގެ ޑިގްރީ އަދި މާސްޓާސް ޕްރޮގްރާމްތައް އެވިޑް ކޮލެޖުން ހިންގުމާއި ދެފަރާތުގެ ދަރިވަރުންނާއި ސްޓާފުންގެ އެކްސްޗޭންޖް ޕްރޮގްރާމްތައް ހިންގުމާއި ދެފަރާތް ގުޅިގެން ރާއްޖެއަށް ބޭނުންވާ ދާއިރާތަކުން ދިރާސާކުރުމާއި ޝާއިރުކުރުމާއި ސެމިނާ، ކޮންފަރެންސް ބޭއްވުމާއި އަދި އީޖާދީ ޕްރޮޖެކްޓްތައް ހިންގުމަށް ރޭވިފައިވާ ކަމަށް އެވިޑް ކޮލެޖުން ބުނެއެވެ.\nމީގެ އިތުރުން ބެލްގޮރޯޑް ސްޓޭޓް ޓެކްނޮލޮޖިކަލް ޔުނިވާސިޓީގެ ފުރިހަމަ އެހީތެރިކަމާއެކު އެވިޑް ކޮލެޖުގައި އިންޖިނިއަރިން ފެކަލްޓީއެއް ގާއިމުކުރެވިގެން ދާނެ ކަމަށްވެސް އެވިޑް ކޮލެޖުން ބުނެއެވެ. ބެލްގޮރޯޑް ސްޓޭޓް ޓެކްނޮލޮޖިކަލް ޔުނިވާސިޓީއަކީ ކޮންސްޓްރަކްޝަން އިންޖިނިއަރިން ދާއިރާއިން ރަޝިޔާއިން އެންމެ ފާހަގަކޮށްލެވޭ އެއް ޔުނިވާސިޓީއެވެ. އެ ޔުނިވާސިޓީގެ ފަންނީ މާހިރުންގެ އެހީތެރިކަމާއި ވަސީލަތްތަކުގެ އެހީގައި ރާއްޖޭގައި ސިވިލް އިންޖިނިއަރިން އަދި އާކިޓެކްޗާ ދާއިރާއިން ފުރަތަމަ ޑިގްރީ އަދި މާސްޓާސް ޑިގްރީއަށް ކިޔެވުމުގެ ފުރުސަތު ފަހިވެގެންދާނެ ކަމަށާއި އެ ޔުނިވާސިޓީގެ އެހީތެރިކަމާއެކު ގދ. ތިނަދޫގައި އެވިޑް ކޮލެޖުގެ އިންޖިނިއަރިން ދާއިރާއަށް ހާއްސަ ކެމްޕަސްއެއް އިމާރާތްކުރުމަށް ރޭވިފައިވާ ކަމަށްވެސް އެވިޑް ކޮލެޖުން ބުނެއެވެ.\nމި އެމްއޯޔޫގައި ސޮއިކުރެވުނީ އޮންލައިކޮށް ޒޫމް މެދުވެރިކޮށް މިއަދު ބޭއްވި ރަސްމިއްޔާތެއްގައެވެ. މި ރަސްމިއްޔާތުގައި ބެލްގޮރޯޑް ޔުނިވާސިޓީގެ އިސްވެރިންނާއި އެވިޑް ކޮލެޖްގެ އިސްވެރިން ބައިވެރިވެވަޑައިގެންނެވިއެވެ. އެމްއޯޔޫގައި ސޮއިކުރެއްވުމަށްފަހު ވާހަކަދައްކަވަމުން އެވިޑް ކޮލެޖްގެ ޗެއާމަން އަބްދުﷲ މުސްތާގު ރަޝާދު ވިދާޅުވީ، މިކަމަކީ އެވިޑް ކޮލެޖުގެ ތާރީހުގައި ލިޔެވުނު އާ ސަފުހާއެއް ކަމަށެވެ. އެހެންކަމުން އެވިޑް ކޮލެޖް އިތުރަށް ތަރައްގީވުމާއެކު މިކަމުގެ ސަބަބުން ދިވެހިދަރީންނަށް ފައިދާކުރަނިވި އިތުރު ފުރުސަތުތަކެއްވެސް ހުޅުވިގެންދާނެ ކަމަށެވެ.\nއެވިޑް ކޮލެޖަކީ ރާއްޖޭގައި މަތީ ތައުލީމު އަތްފޯރާ ފަދަ އަގެއްގައި ފޯރުކޮށްދެމުންގެން އަންނަ އަމިއްލަ އެންމެ ބޮޑު އެއް ކޮލެޖެވެ. އެވިޑް ކޮލެޖުގައި 2000 އަށްވުރެ ގިނަ ދަރިވަރުން ތަފާތު ކޯސްތަކުގައި މަތީ ތައުލީމު ހާސިލުކުރަމުންދެއެވެ.\nގުޅޭ ޓެގު ރަޝިޔާ އެވިޑް ކޮލެޖް ތައުލީމީ ދާއިރާ\nމެންބަރު ޔައުގޫބުގެ ގޮނޑި ގެއްލިފައިވާކަމަށް ހުށަހެޅި މައްސަލައިގެ އަޑުއެހުންތައް ނިންމާލައިފި\nއެންއައިސީގެ ކުރީގެ ރައީސް، މާނިއު އަށް ސިޔާސީ ޕާޓީއެއް އުފެއްދުމުގެ ހުއްދަ ދީފި\nމަޖިލިސް ރައީސްގެ ރާގު ބަދަލުވެއްޖެ، ވިދާޅުވީ ލޯނު ނުދެއްކުނަސް ހަރުމުދާ ބަލައި ޗައިނާއިން ނާންނާނެކަމަށް\nޓޫރިޒަމް މިނިސްޓްރީން ހުޅުވާލި އިންޓާންޝިޕްގެ ފުރަތަމަ ފިޔަވަހި ނިންމާލައިފި\nމާމެންދޫ މެޖިސްޓްރޭޓް ކޯޓުގެ އިސްމެޖިސްޓްރޭޓް، ޝުކޫރު އިސްތިއުފާ ދެއްވައިފި


ޕަބްލިޝްކުރި ތާރީޚް: 23 ސެޕްޓެންބަރު 2013\nރާއްޖެ އެތެރެކުރާ ބޭހާ ބެހޭ\nރާއްޖެ އެތެރެކުރާ ބޭހުގެ ރައްކާތެރިކަން ކަށަވަރުކުރުމަށްޓަކައި ބޭސް ހުންނަންޖެހޭ ފިނިހޫނުމިނުގައި އަދި ރައްކާތެރިކަމާއެކު ބޭސް ގެންގުޅުމަކީ ބޭސް ބޭނުންކުރާ ފަރާތްތަކުގެ ރައްކާތެރިކަމަށްޓަކައި ކޮންމެހެން ކުރަންޖެހޭ ކަމެކެވެ.\nމިނޫން ގޮތަކަށް ބޭސް ހުންނަންޖެހޭ ފިނިހޫނުމިނުގައި ނުބަހައްޓައިފިނަމަ، ބޭހުގެ ފެންވަރު ގެއްލި، ބޭހުގެ ބާރު ދަށްވެ، ބޭހުން ހާސިލުކުރަން ބޭނުންވާ ނަތީޖާ ހާސިލުނުވެ އަދި ޞިއްޙީ ނުރައްކަލާ ކުރިމަތިލާން މެދުވެރިވެދާނެ ސަބަބެކެވެ.\nރާއްޖޭގައި ބޭނުންކުރާ ބޭހުގެ ފެންވަރު ކަށަވަރުކުރުމަކީ އާންމު ޞިއްޙަތުގެ ރައްކާތެރިކަން ދެމެހެއްޓުމަށްޓަކައި ކުރަންޖެހޭ ކަމަކަށްވާތީ، ބޭސް ގެންގުޅުމުގެ ހުރިހާ މަރުހަލާ އެއްވެސް މިހާރަށްވުރެ ރަނގަޅުކުރުމުގެ ގޮތުން، ބޭސްއެތެރެ ކުރަންވާނީ އެތަކެތީގެ ރައްކާތެރިކަން ދެމެހެއްޓޭފަދަ ގޮތަކަށް ބަންދުކުރެވި އެބޭހެއް ހުންނަންޖެހޭ ފިނިހޫނުމިން ހިފެހެއްޓޭނެ ގޮތަށެވެ.\nވީމާ، 1 ޖަނަވަރީ 2014 އިން ފެށިގެން ރާއްޖެ އެތެރެ ކުރާ ބޭސްތައް މިހާރެކޭވެސް އެއްއުސޫލުން ބޭސް ބަހައްޓަންޖެހޭ ފިނިހޫނުމިނާއި ބޭހުގެ ރައްކާތެރިކަމާއި ފެންވަރު ކަށަވަރު ނުވާ ބޭސްތައް މިއޮތޯރިޓީން ހިފަހައްޓަމުން ގެންދާނެކަމުގައި އާންމުކޮށް އެންގުމަށްޓަކައި އިއުލާން ކުރީމެވެ.\nއިތުރު މަޢުލޫމާތު މިއޮތޯރިޓީގެ ނަންބަރު 3014322 އިން ލިބިވަޑައިގަންނަވާނެއެވެ.\n13 ޛުލްޤަޢިދާ 1434


SunOnline: Anbikanbalun ge janaazaa ah fahu Bush ICU gai\nއަނބިކަނބަލުންގެ ޖަނާޒާއަށްފަހު ބުޝް އައިސީޔޫގައި\nއައިޝަތު ފަރީޙާ 24 Apr 2018, 09:12\nއެމެރިކާގެ ކުރީގެ ރައީސް ޖޯޖް އެޗް ޑަބްލިއު ބުޝްގެ ހާލުކޮޅު ގޯސްވެ އައިސީޔޫގައި ފަރުވާދޭން ފަށައިފިއެވެ. ބުޝް އައިސީޔޫގައި އެޑްމިޓްކޮށްފައިވަނީ އަނބިކަނބަލުން ބާބަރާ ބުޝްގެ ޖަނާޒާގެ ކަންތައް ނިންމާލިތާ އެއްދުވަސް ފަހުންނެވެ.\nބުޝް 93، ހޮސްޕިޓަލުގައި އެޑްމިޓްކުރާވަރަށް ހާލުކޮޅު ގޯސްވެފައިވަނީ ލޭގެ އިންފެކްޝަނެއްގެ ސަބަބުން ކަމަށް ބުޝް އާއިލާގެ ސްޕޯކްސްޕާޒަން އާ ހަވާލާދީ ސީއެންއެން ބުނެއެވެ. ހަބަރުތައް ބުނާގޮތުން ބުޝްގެ އުމުރުފުޅު މައްޗަށް ގޮސްފައިވާތީ ބަލީގެ ސަބަބުން ހާލު އިތުރަށް ގޯސްވުމަކީ ވެދާނެ ކަމެކެވެ.\nއަނބިކަނބަލުން އަވަހާރަވުމުގެ ހިތާމައިގައި ބުޝް އުޅުއްވަނިކޮށް ސިއްހީ ހާލަތު ގޯސްވުމާ ގުޅިގެން ބުޝްގެ އާއިލާއިން ވެސް ވަނީ ކަންބޮޑުވުން ފާޅުކޮށްފައެވެ.\nނަވާރަސަތޭކަ އަށްޑިހަ ނުވަޔަކުން 1993 އާއި ހަމައަށް އެމެރިކާގެ ރައީސްކަން ކުރެއްވި ބުޝް އަކީ އެގައުމުގެ ނައިބު ރައީސްކަން ވެސް ކުރެއްވި ބޭފުޅެކެވެ. ބުޝް ވަނީ ސީއައިއޭގެ ޑިރެކްޓަރު ކަމާއި ކޮންގްރެސްގައި ވެސް މަަސައްކަތް ކުރައްވައިފައެވެ.\nފޮރިން މިނިސްޓަރު އެމެރިކާ އަދި ޔޫކޭއަށް\nއައިއެސް އިން އެމެރިކާ ސިފައިންގެ ހަތަރު މީހަކު މަރާލައިފި\nއިރާންގެ ނޫސްވެރިއަކު އެމެރިކާ އިން ހައްޔަރުކޮށްފި


Badminton ge Raees akah anehkaa ves Moosa | Mihaaru\nއަލަށް އިންތިހާބުވި ބެޑްމިންޓަން އެސޯސިއޭޝަނުގެ އާ އެކްސްކޯ މެމްބަރުން.-- ފޮޓޯ: ބީއޭއެމް\nބެޑްމިންޓަނުގެ ރައީސަކަށް އަނެއްކާ ވެސް މޫސަ\n25 ފެބުރުއަރީ 2020 - 13:18 1 comment\nސަތޭކަ ޕަސެންޓް ވޯޓާ އެކު ބެޑްމިންޓަން އެސޯސިއޭޝަން އޮފް މޯލްޑިވްސް (ބީއޭއެމް)ގެ ރައީސްކަމުގެ ތިން ވަނަ ދައުރަކަށް މިހާރު ވެސް އެ މަގާމް ފުރުއްވާ ކުރީގެ ކުޅުންތެރިޔާ މޫސާ ނާޝިދު ރޭ އިންތިހާބުވެވަޑައިގެންފި އެވެ.\nއިތުރު ކެންޑިޑޭޓޭއް ނެތުމުން ރޭ ހެންވޭރު ބޯޅަގޭގައި ބޭއްވި އިންތިހާބުގައި ނެގީ ފެންނަ ނުފެންނަ ވޯޓެކެވެ. އެސޯސިއޭޝަންގައި 221 ވޯޓު ހިމެނޭއިރު، ރޭ ވޯޓުގައި ބައިވެރިވީ 194 އެވެ. މޫސަ އަށް އިތުރު ދައުރެއް ދޭން ފެންނަ ކަމަށް 194 ވޯޓު ލިބުނެވެ. އެސޯސިއޭޝަންގެ ހުރިހާ މަގާމަކަށް ވެސް ރޭ ވޯޓު ނެގިއިރު ފުރިހަމަ އަގުބަލިބިއްޔަތެއް ލިބުނީ މޫސަ އަށް އެކަންޏެވެ.\nއެސޯސިއޭޝަންގެ ނައިބު ރައީސްގެ މަގާމަށް އިންތިހާބުކުރީ މިހާރު ވެސް އެ މަގާމު ފުރުއްވަމުން އަންނަ އަހުމަދު ޝާކިރު މޫސާ އެވެ. އޭނާ އަށް 192 ވޯޓު ލިބުނެވެ. ހަޒާންދާރު މުހައްމަދު ރިޝާން (ކެންޓޭ) އަށް ވެސް 192 ވޯޓު ލިބުނެވެ. އެކްސްކޯ ފުރިހަމަ މެމްބަރުކަމަށް ކުރިމަތިލި ހުސެއިން އާތިފާއި އެކްސްކޯގެ އަންހެން މެމްބަރު ކަމަށް ކުރިމަތިލި މުރުޝިދާ އަބްދުލް މަންނާނަށް ލިބުނީ 193 ވޯޓެވެ. އަދި އެސޯސިއޭޓް އެކްސްކޯ މެމްބަރު އަހުމަދު ސިރާޖާއި ފަރުދީ އެކްސްކޯ މެމްބަރުކަމަށް އިންތިހާބުވި ސިޔާދު ހަބީބަށް ލިބުނީ 191 ވޯޓެވެ.\nބެޑްމިންޓަން އެސޯސިއޭޝަންގެ އިވެންޓެއްގެ ތެރެއިން މޫސަ ވާހަކަ ދައްކަވަނީ. -- ފޮޓޯ: މިހާރު\nބެޑްމިންޓަން އެސޯސިއޭޝަނުގެ ރައީސް ކަމުގެ ދެ ދައުރެއް ފުރުއްވި މޫސަ އަކީ ދުނިޔޭގެ ބެޑްމިންޓަނުގެ އެންމެ ބޮޑު އަދި އެންމެ ނުފޫޒު ގަދަ ސަރަހައްދީ ޖަމިއްޔާ ކަމަށްވާ ބެޑްމިންޓަން އޭޝިއާގެ ޖެނެރަލް ސެކްރެޓަރީ ވެސް މެ އެވެ. އޭނާ އަންނަނީ ސަރަހައްދީ ފެންވަރުގައި ދިވެހި ބެޑްމިންޓަން ކުޅުންތެރިންނަށް އިތުރު ފުރުސަތުތަކެއް ހޯދައިދިނުމަށް މަސައްކަތްކުރައްވަމުންނެވެ.\nމޫސަ ވަނީ އޭނާގެ ދައުރުގައި ގިނަ ގައުމުތަކަށް ހުޅުވާލައިގެން ރާއްޖޭގައި ބެޑްމިންޓަން ޗެލެންޖްގެ ނަމުގައި ބެޑްމިންޓަން މުބާރާތެއް ފަށްޓަވައިފަ އެވެ. ފަހަކަށް އައިސް ރާއްޖޭގެ ބެޑްމިންޓަން ކުޅުންތެރިން އަންނަނީ ބައިނަލްއަގްވާމީ ފެންވަރުގައި ގިނަ ކާމިޔާބީތަކެއް ހޯދަމުންނެވެ. އޭގެ ތެރޭގައި އިންޑިއަން އޯޝަން އައިލެންޑް ގޭމްސް (އައިއޯއައިޖީ) މުބާރާތްތަކަށް ދުރުރާސްތާ ޕްލޭންތަކެއް ހަދައިގެން މަސައްކަތްކުރި އެވެ. އެ ހުރިހާ މަސައްކަތަކާއި ހުވަފެނުގައި ކުލަޖެހުނީ މިދިޔަ އަހަރުގެ އައިއޯއައިޖީގައި އަންހެން ސިންގަލްސް ބައިން އައިމިނަތު ނަބީހާ ރަން މެޑަލް ހޯދައި ރާއްޖޭގެ ބެޑްމިންޓަން ތާރީހުގައި ފުރަތަމަ ރަން މެޑަލް ގެނައުމުންނެވެ.\nބެޑްމިންޓަން އެސޯސިއޭޝަންގެ މަސައްކަތްތަށް މުޅި ރާއްޖެ އަށް ފުޅާކޮށްގެން ގެންދިއުމުގެ ވިސްނުމަކީ ވެސް މޫސަ ދެން އޮތް ދައުރުގައި އެންމެ އިސްކަންދޭނެ އެއް މަސައްކަތެވެ. އެ ގޮތުން މޫސަ ވަނީ މިދިޔަ އަހަރު ދެކުނު އޭޝިއާގެ 21 އަހަރުން ދަށުގެ ބެޑްމިންޓަން މުބާރާތް ބޭއްވިގެންދިއުމަކީ ރާއްޖޭގެ އެކި ހިސާބުތަކަށް އެކި ފެންވަރުގެ މުބާރާތްތަށް ގެންދިއުމުގެ ފެށުމެއް ކަމަށް ވިދާޅުވެފަ އެވެ.\nއިތުރު ލިޔުންތައް ބެޑްމިންޓަން ބެޑްމިންޓަން އެސޯސިއޭޝަން


yaugoobuge godigeege massal supream courtah hushahalhanee\nއިތުރު 200 ބަންގްލަދޭޝްގެ މީހުން ފުރުވާލައިފި\nޑރ. ޝަހީމަށްވެސް ކޯލިޝަނުގެ އެޑްވައިޒަރުކަން\nމެމްބަރު ޔައުގޫބުގެ ގޮނޑީގެ މައްސަލައެއް ސުޕްރީމް ކޯޓަށް ހުށަހަޅަނީ\nރައްޔިތުންގެ މަޖިލީހުގެ ދާންދޫ ދާއިރާގެ މެމްބަރު ޔައުގޫބުގެ ގޮނޑި ގެއްލިއްޖެކަމަށް ކަނޑައަޅައިދިނުމަށް ސުޕްރީމް ކޯޓަށް މައްސަލަ ހުށަހެޅުމަށް ނިންމާފައިވާކަމަށް މަޢުލޫމާތު ލިބިއްޖެއެވެ. މަޢުލޫމާތު ލިބިފައިވާ ގޮތުން މިމައްސަލަ ހުށަހަޅަނީ ސިވިލް ކޯޓުގެ ކުރީގެ ގާޒީ މުހައްމަދު ހަލީމެވެ. މުޙައްމަދު ހަލީމަކީ ނިމިދިޔަ ރައްޔިތުންގެ މަޖުލިސް އިންތިޚާބުގައި ވާދަކުރެއްވި ކެނޑިޑޭޓެކެވެ. އެމައްސަލަ އާދިއްތަ ދުވަހު ސުޕްރީމް ކޯޓަށް ހުށަހަޅުއްވާނެކަމަށްވެއެވެ.\nޔައުޤޫބުގެ ގޮޑިއާމެދު ސުވާލު އުފެދުނީ ޗާޓަޑް އެކައުންޓެންޓުންގެ ޤާނޫނުގެ ދަށުން އުފެއްދި އިންސްޓިޓިއުޓް އޮފް ޗާޓަޑް އެކައުންޓެންޓްސް އޮފް ދަ މޯލްޑިވްސް (އައިސީއޭއެމް) ގެ ކައުންސިލަށް އޭނާ އައްޔަން ކުރުމާ ގުޅިގެންނެވެ. މިކަމާމެދު ޤާނޫނީ ބަހުސްއަކަށް ގޮސް ގޮޑިގެއްލިފައިވާކަމަށް ބައެއްވަކީލުން ވާހަކަ ދައްކަވަން ފެށުމުން މެމްބަރު ޔައުޤޫބުވަނީ މަގާމުން އިސްތިއުފާ ދެއްވާފައެވެ.\nމެންބަރު ޔައުގޫބުގެ ގޮޑިގެއްލިފައިވާ މައްސަލަ ސްޕްރީމްކޯޓަށް ހުށަހަޅާނެކަމަށް އިދިކޮޅު ޕީޕިއެމްއާއި ޕިއެންސީއިން ވެސްވަނީ ބުނެފިއެވެ.\nގާނޫނު އަސާސީގެ 73 ވަނަ މާއްދާގެ (ރ) ގައި ބުނަނީ މަޖިލިހުގެ މެމްބަރުންނަށް މުސްތަގިއްލު ކޮމިޝަނެއްގެ މެމްބަރުކަން ނުވަތަ މުސްތަގިއްލު މަޤާމެއް އަދާ ނުކުރެވޭނެ އެވެ.


ރައްޔިތުންގެ މަޖިލިސް – މިއަދުގެ ޖަލްސާގައި މިނިސްޓަރ އޮފް ހައުސިންގ އެންޑް އާރބަން ޑިވެލޮޕްމަންޓް އާ ސުވާލު ކުރައްވައިފި\nމިއަދުގެ ޖަލްސާގައި މިނިސްޓަރ އޮފް ހައުސިންގ އެންޑް އާރބަން ޑިވެލޮޕްމަންޓް އާ ސުވާލު ކުރައްވައިފި\n5 މާރިޗު 2019\nމިއަދު ބޭއްވި ރައްޔިތުންގެ މަޖިލީހުގެ މިއަހަރުގެ ފުރަތަމަ ދައުރުގެ6ވަނަ ޖަލްސާގައި، މާފަންނު ދެކުނު ދާއިރާގެ ޢިއްޒަތްތެރި މެންބަރު ޢަބްދުﷲ ރިފާޢު، މިނިސްޓަރ އޮފް ހައުސިންގ އެންޑް އާރބަން ޑިވެލޮޕްމަންޓް އަލްފާޟިލާ އާމިނަތު ޢާޠިފާ އާ ސުވާލުކުރައްވައިފިއެވެ.\nމާފަންނު ދެކުނު ދާއިރާގެ ޢިއްޒަތްތެރި މެންބަރު ޢަބްދުﷲ ރިފާޢު އެއްސެވީ، ރައީސް ޔާމީންގެ ސަރުކާރުގައި އިފްތިތާޙުކޮށްފައިވާ ހިޔާ މަޝްރޫޢުގެ ދަށުން އަޅަމުންދާ ފްލެޓްތަކުގެ ތެރެއިން އެ ފްލެޓްތައް ލިބޭނެކަމަށް ގެޒެޓްކޮށްފައިވާ ފަރާތްތަކަށް ދިނުމަށް ހަމަޖެހިފައިވާ، މިހާރު މަސައްކަތް ފަށާފައިވާ 7000 ދެ ކޮޓަރީގެ ފްލެޓް އާއި މަސައްކަތް ނުފަށާފައިވާ 2500 ދެ ކޮޓަރީގެ ފްލެޓްތަކަށް ބަދަލުތަކެއް ގެންނަން ސަރުކާރުން ނިންމާފައިވާ ކަމަށް ދޭހަވާ ގޮތަށް އެޗް.ޑީ.ސީ.ގެ މެނޭޖިންގ ޑިރެކްޓަރަށް ޙަވާލާދީ މީޑިއާގައި ޚަބަރު ފެތުރާފައިވާތީ އެއީ ޙަޤީޤަތެއްތޯއާއި އެހެންކަމަށްވާނަމަ އެ ފްލެޓްތަކުގެ ޙައްޤުވެރިންނަށް ވާނީ ކިހިނެއްތޯއެވެ.\nމިނިސްޓަރާކުރެއްވި ސުވާލަށް މިނިސްޓަރ ޖަވާބު ދެއްވިއެވެ. އަދި އިތުރު ސުވާލު ކުރުމަށް ހުޅުވާލި ފުރުޞަތުގައި އިތުރު މެންބަރުން ކުރެއްވި ސުވާލުތަކަށްވެސް މިނިސްޓަރ ޖަވާބު ދެއްވިއެވެ.\nމީގެ އިތުރުން މިއަދުގެ ޖަލްސާގައި ސަރުކާރުގެ ފަރާތުން، ކެޔޮދޫ ދާއިރާގެ ޢިއްޒަތްތެރި މެންބަރު މޫސާ ނިޒާރު އިބްރާހީމް ހުށަހަޅުއްވާފައިވާ، ޖަމްޢިއްޔާ ތަކުގެ ބިލާއި ކުޑަކުދިންގެ ޢަދުލުގެ ބިލުގެ އިބްތިދާއީ ބަހުސް މިއަދުގެ ޖަލްސާގައި ފެށުމަށްޓަކައި ރައްޔިތުންގެ މަޖިލީހުގެ ގަވާއިދުގެ 75 ވަނަ މާއްދާގެ (ނ) ގައިވާ ގޮތުގެމަތިން ވޯޓަށް އެއްސެވިއެވެ. ވޯޓުގައި ބައިވެރިވެވަޑައިގެންނެވި 25 މެންބަރުންގެ އިއްތިފާޤުން މި ދެ ބިލުގެ އިބްތިދާއީ ބަހުސް މިއަދުގެ ޖަލްސާގައި ފެށުމަށް ފާސްކުރެއްވިއެވެ. ޖަމްޢިއްޔާ ތަކުގެ ބިލާއި ގުޅޭގޮތުން 11 މެންބަރުން އަދި ކުޑަކުދިންގެ ޢަދުލުގެ ބިލާ ގުޅޭގޮތުން5މެންބަރުން ވާހަކަފުޅުދެއްކެވިއެވެ.\nއަދި މި ދެ ބިލު މަޖިލީހަށް ބަލައިގަތުމަށް މިއަދުގެ ޖަލްސާގައި ފާސްކުރެއްވިއެވެ. ޖަމްޢިއްޔާތަކުގެ ބިލު މަޖިލީހަށް ބަލައިގަތީ ވޯޓުގައި ބައިވެރިވެވަޑައިގެންނެވި 57 މެންބަރުންގެ އިއްތިފާޤުންނެވެ. ކުޑަކުދިންގެ ޢަދުލުގެ ބިލުގެ މަޖިލީހަށް ބަލައިގަތުމަށް ފާސްކުރެއްވީ ވޯޓުގައި ބައިވެރިވެވަޑައިގެންނެވި 59 މެންބަރުންގެ އިއްތިފާޤުންނެވެ.\nމީގެ އިތުރުން، ޤާނޫނު ނަންބަރު 8/2008 (އިލެކްޝަންސް ކޮމިޝަންގެ ޤާނޫނު) ގެ4ވަނަ މާއްދާގެ(ށ) ގައިވާ ގޮތުގެމަތިން، އިލެކްޝަންސް ކޮމިޝަނަށް މެންބަރަކު ޢައްޔަންކުރެއްވުމަށްޓަކައި ރައީސުލްޖުމްހޫރިއްޔާ ފޮނުއްވާފައިވާ ނަންފުޅުތައް މިނިވަން މުއައްސަސާތަކުގެ ކަންތައްތަކާބެހޭ ކޮމިޓީން ދިރާސާކުރައްވައި ނިންމެވިގޮތުގެ ރިޕޯޓް ހުށެހެޅުއްވިއެވެ. ނަމަވެސް ކޮމިޓީ ރިޕޯޓާ ގުޅޭގޮތުން އެމްޑީޕީގެ ޕާލަމެންޓަރީ ގްރޫޕު ލީޑަރު އަދި މިނިވަން މުއައްސަސާތަކުގެ ކަންތައްތަކާގުޅޭ ކޮމިޓީގެ މެންބަރު، ހިތަދޫ އުތުރު ދާއިރާގެ ޢިއްޒަތްތެރި މެންބަރު މުޙައްމަދު އަސްލަމް ހުށަހެޅުއްވި މައްސަލައަކާ ގުޅިގެން އެކަން ބެއްލެވުމަށްޓަކައި މިއަދުގެ ޖަލްސާގައި އެރިޕޯޓަށް ވޯޓަށް އައްސަވާފައެއް ނުވެއެވެ.


ރައީސް ޔާމީންގެ ޝަރީޢަތް: އިއްޔެއިން އަދާހަމައަށް\nއެޑިޓަރު 27 ނޮވެމްބަރު 2019 10:45\nރައީސް ޔާމީން. ފޮޓޯ:ވަގުތު\nމާދަމާއަކީ އަނެއްކާވެސް ބޮޑު ދުވަހެކެވެ. ދިވެހިންގެ ސަމާލުކަން އެއް ދިމާލަކަށް އެއްފަހަރާ ހުއްޓޭނެ ވަގުތުކޮޅެއް އަންނާނެ ދުވަހެކެވެ. ދިވެހިރާއްޖޭގެ ރައީސުލްޖުމްހޫރިއްޔާކަން ކުރެއްވި ބޭފުޅެއްގެ ޝަރީޢަތް ނިމި، އެޝަރީޢަތުގައި ކުރެވުނު ދަޢުވާއާމެދު ގޮތް ނިންމައި ފަނޑިޔާރުގެއިން ނިޔާކަނޑައަޅާ ދުވަހެވެ. ހުރިހާ ދިވެހިންނަށް ވަގުތުން މިޝަރީޢަތް ކުރިއަށް ދިޔަ މަންޒަރު ބަލައި، ދެފަރާތުން ޝަރީޢަތުގައި ހުށަހެޅި ކަންކަމާއި ދެއްކި ވާހަކަތައް އަޑުއެހުމުގެ ފުރުޞަތު ލިބުނެވެ. އެހެންކަމުން އެމައްސަލަ ފެށުނު ހިސާބުން ފެށިގެން ގޮސް ނިންމެންދެން ކަންވެގެން ދިޔަ ގޮތް ނޫސްވެރިން ލިޔަމުން، ތާރީޚަށްޓަކައި ރެކޯޑުކުރަމުން އައެވެ. ނަމަވެސް ޤާނޫނީ ނަޒަރަކުން ޝަރީޢަތް ނިއުޅެމުންދިޔައިރު ފާހަގަކުރެވެމުން ދިޔަ ކަންކަން ފެންނާނެހެން ތަރުތީބުކުރެވިފައި ނެތެވެ. އެހެންކަމުން މިދެންނެވި ގޮތަށް މިޝަރީޢަތުގެ އަޑުއެހުންތަކުން ފާހަގަކުރެވުނު މުހިއްމު ޤާނޫނީ ނުކުތާތައް ފެންނާނެ ގޮތަށް ކަޅާއި ހުދުން ލިޔެ، އިންޓަރނެޓުގެ ޞަފުޙާތަކުގައި ރައްކާކުރުމަކީ ބޭނުންތެރި ކަމެއް ކަމުގައި ފެނި، އެކަންކުރުމަށް ގަސްތުކޮށް މިލިޔުން ލިޔަމެވެ.\nދައުލަތުން އުފުލި ދަޢުވާ\nރައީސް ޔާމީނުގެ މައްޗަށް ދައުލަތުން އުފުލާފައިވަނީ މަނީ ލޯންޑަރިންގެ ދަޢުވާއެވެ. މަނީ ލޯންޑަރިންއަކީ ޣައިރު ޤާނޫނީ ޢަމަލަކުން ލިބިފައިވާ ފައިސާއެއް ޞައްޙަ އިޤުތިޞާދީ ޙަރަކާތުގެ ތެރޭގައި ދައުރުކުރުވައިގެން އޭގެ އަޞްލު އޮޅުވާލައި، އެއީ ޤާނޫނީ ގޮތުން ތާހިރު ހުދު ފައިސާއަށް ބަދަލުކުރުމެވެ. ކަޅުފައިސާ ދޮވުމެވެ. މިދަޢުވާގެ ފުރަތަމަ އަސާސަކީ އިސްލާމިކް ބޭންކުގައި ހުރި ރައީސް ޔާމީނުގެ އެކައުންޓަކަށް، އެސްއޯއެފް ނަމަކަށް ކިޔުނު ކުންފުނީގެ ޗެކެއް މެދުވެރިކޮށް ވަދެފައިވާ ފައިސާއަކީ، ގއ.ވޮޑުމުލާ ކިޔުނު ފަޅުރަށް ކުއްޔަށް ދިނުމުގައި ދައުލަތަށް ލިބެންޖެހޭ "އެކުއިޒިޝަން ކޯސްޓު" ނުވަތަ މުދާ ލިބިގަތުމުގެ އަގުގެ ތެރެއިން 1 މިލިއަން ޑޮލަރު ކަމުގައިވުމެވެ. ދެވަނަ އަސާސަކީ އެފައިސާ ރައީސް ޔާމީނުގެ ނަންފުޅުގައި އިސްލާމިކް ބޭންކުގައި އޮންނަ އިންވެސްޓްމެންޓު އެކައުންޓަކަށް ބަދަލުކުރައްވައި އެފައިސާއިން ފައިދާ ހޯއްދެވުމަކީ އެފައިސާގެ އަޞްލު އޮޅުވައިލުން ކަމުގައި ބުނުމެވެ. ތިންވަނަ އަސާސަކީ އެމަނިކުފާނާއި އޭސީސީގެ މެދުގައިވެވުނު އެއްބަސްވުމެއްގެ ދަށުން ޤާއިމުކުރި އެކްސްކްރޯ އެކައުންޓަށް ޖަމާކޮށްފައިވާ 1 މިލިއަން ޑޮލަރަކީ އެސްއޯއެފު ޗެކު މެދުވެރިކޮށް އެމަނިކުފާނުގެ އެކައުންޓަށް ވަދެފައިވާ 1 މިލިއަން ޑޮލަރަށް ނުވުމެވެ.\nދައުލަތުން މިދަޢުވާ ސާބިތުކުރުމަށްޓަކައި، މައިގަނޑު ގޮތެއްގައި ކުށުގެ މާނަވީ އަދި ޢަމަލީ ރުކުންތައް ފުރިހަމަވާކަން ސާބިތުކޮށްދޭންޖެހޭނެއެވެ. މާނަވީ ރުކުން ކަމުގައި އަޅުގަނޑު މިދެންނެވީ މަނީ ލޯންޑަރިންގެ ބޭނުން ޙާޞިލުކުރުމުގެ ނިޔަތް އޮތްކަން ސާބިތުކުރުމެވެ. މިމައްސަލައިގައިނަމަ، އިސްލާމިކް ބޭންކުގައި ހުރި ރައީސް ޔާމީނުގެ އެކައުންޓަށް އެސްއޯއެފުގެ ޗެކަކުން ވަދެފައިވާ ފައިސާގެ އަޞްލު އޮޅުވައިލެއްވުމަށް މަސައްކަތްކުރެއްވުމުގެ ނިޔަތުގައި އެފައިސާއިން މުޢާމަލާތްކުރުމެވެ. ދެވަނަކަމަކީ ޢަމަލީ ރުކުނެވެ. ޢަމަލީ ރުކުނަކީ މަނީ މުދަލަކާމެދު ތަޞައްރުފުކުރި ކުރުމެއް މަނީ ލޯންޑަރިންކަމުގައި ހިމެނުމަށް އެޢަމަލުގައި ފުރިހަމަވާންޖެހޭ ކަންކަން ފުރިހަމަވުމެވެ. އެއީ އެފައިސާގެ އަޞްލު އޮޅުވައިލުމުގެ ނިޔަތާއެކު، އެއަޞްލު އޮޅުވައިލެވޭ ފަދަ ޢަމަލެއް ހިންގުމެވެ.\nމިހިސާބުން އުފެދޭ ސުވާލަކީ މަނީ ލޯންޑަރިންއަކީ ކޮބައިތޯ ކުރެވޭ ސުވާލެވެ. ބައިނަލްއަޤުވާމީ ޤާނޫނީ މިންގަނޑުތަކާއި، މާލީ ޖަރީމާތަކާ ގުޅިގެން ދުނިޔޭގެ ތަފާތު ޤާނޫނީ އިޚުތިޞާޞުތަކުގައި ކަނޑައެޅިފައިވާ އުޞޫލުތަކަށް ބަލާއިރު، މަނީ ލޯންޑަރިންއަކީ ޣައިރު ޤާނޫނީ މަޞްދަރަކުން ނުވަތަ އަޞްލަކުން ހޯދާ ފައިސާ، ޤާނޫނީ ގޮތުން ޞައްޙަ ފައިސާއަށް ހަދައި، އޭގެ އަޞްލު ގެއްލޭ މިންވަރަށް ޞައްޙަ އިޤުތިޞާދީ ހަރަކާތުގެ ތެރޭގައި ދައުރުކުރުވުމެވެ. މަނީ ލޯންޑަރިން ނުވަތަ ކަޅުފައިސާ ދޮވުމަކީ ކޮބައިކަން ވަރަށް ތަފުސީލުކޮށް އެހެން ލިޔުމެއްގައި ތިޔަ ކިޔުންތެރިންނާ ހަމައަށް ގެނެސްދެވިފައިވާނެއެވެ.\nދިވެހިރާއްޖޭގެ ޤާނޫނުގައި މަނީ ލޯންޑަރިން މާނަކޮށްފައިވާ ގޮތަށް ބަލާއިރު، ޤާނޫނު 10/2014 މަނީލޯންޑަރިންއާއި ޓެރަރިޒަމަށް ފައިނޭންސްކުރުން ހުއްޓުވުމުގެ ޤާނޫނުގެ 5ވަނަ މާއްދާގެ ހ.ގެ 1ގައި ބުނެފައިވަނީ ޣައިރު ޤާނޫނީ ޢަމަލަކުން ހޯދާފައިވާ މުދަލެއްކަން އެނގިހުރެ އެކަން ސިއްރުކުރުމުގެ މަޤުޞަދުގައި ނުވަތަ އެކަށީގެންވާ ސަބަބުގެ މައްޗަށް ބިނާކޮށް އެމުދަލަކީ ކުށެއްކޮށްގެން ހޯދައިފައިވާ މުދަލެއްކަމަށް ޝައްކުކުރެވޭ ޙާލަތުގައި އެމުދަލެއް ބަދަލުކުރުން ނުވަތަ އެމުދަލަށް ބަދަލެއް ގެނައުން ކަމުގައެވެ. އަދި އެމާއްދާގެ ހ.ގެ 2ގައި ބުނެފައިވަނީ ހޯދާފައިވާ މުދަލެއްކަން އެނގިހުރެ ނުވަތަ އެކަށީގެންވާ ސަބަބުގެ މައްޗަށް ބިނާކޮށް އެމުދަލަކީ ކުށެއްކޮށްގެން ހޯދައިފައިވާ މުދަލެއްކަމަށް ޝައްކުކުރެވޭ ޙާލަތުގައި އެމުދާ ބަދަލުކުރުން ނުވަތަ އެމުދާ ހުރި ތަނުން ބަދަލުކުރުން ނުވަތަ އެމުދަލާ ގުޅިފައިވާ ޙައްޤެއް ގެއްލޭނެ ގޮތަކަށް ޢަމަލުކުރުން ނުވަތަ އެމުދަލުގެ ވެރި ފަރާތް އޮޅުވައިލުމަކީ މަނީ ލޯންޑަރިން ކަމުގައި މާނަކޮށްފައިވެއެވެ.\nދިވެހިރާއްޖޭގެ ޤާނޫނަށް ބަލާއިރުވެސް ކުރިން އަޅުގަނޑު ބަޔާންކުރި މާނަވީ އަދި ޢަމަލީ ރުކުން ސާބިތުކުރަންޖެހެއެވެ. އޭގެ އިތުރަށް މުދަލަކާމެދު ތަޞައްރުފުކުރި ފަރާތަކަށް އެމުދަލެއް ނުވަތަ ފައިސާއަކީ ޣައިރު ޤާނޫނީ މަޞްދަރަކުން ލިބިފައިވާ ފައިސާކަން އެނގުން ނުވަތަ އެއީ އެފަދަ ފައިސާއެއް ކަމާމެދު އެކަށީގެންވާ ސަބަބުގެ މައްޗަށް ބިނާކޮށް ޝައްކުކުރެވެންޖެހެއެވެ. އެހެންކަމުން ދައުލަތުން ސާބިތުކޮށްދޭންޖެހޭ ތިންވަނަ ކަމަކީ ރައީސް ޔާމީނުގެ އެކައުންޓުގައި ހުރި 1 މިލިއަން ޑޮލަރު، އެމަނިކުފާނުގެ އިންވެސްޓްމެންޓު އެކައުންޓަށް ބަދަލުކުރެއްވުމުގެ ކުރިން އެފައިސާއަކީ ޣައިރު ޤާނޫނީ މަޞްދަރަކުން ނުވަތަ ދައުލަތުގެ ފައިސާއިން ކޮށްފައިވާ ވައްކަމަކުން ލިބިފައިވާ ފައިސާކަމާމެދު ޝައްކު އުފެދިފައިވުން ނުވަތަ އެކަން އެނގިވަޑައިގަންނަވާކަމެވެ.\nޝަރީޢަތުން ފާހަގަވި ބައެއް ކަންކަން\nރައީސް ޔާމީނުގެ އެކައުންޓަށް އެސްއޯއެފު އެކައުންޓުން ވަދެފައިވާ 1 މިލިއަން ޑޮލަރަކީ ވޮޑަމުލާގެ އަގުގެ ގޮތުގައި އެމްއެމްޕީއާރުސީ މެދުވެރިކޮށް ދައުލަތަށް ލިބެންޖެހޭ 1 މިލިއަން ޑޮލަރު ނޫންކަން އެސްއޯއެފުގެ މާލީ ބަޔާންތަކުން ފާހަގަކުރެވުނެވެ. އެސްއޯއެފުގެ މާލީ ބަޔާނުގެ 175ވަނަ ޞަފުޙާގައި ހުރީ މިމައްސަލައާ ގުޅޭ މުޢާމަލާތްތަކުގެ ތާރީޚުތަކާއި ރެކޯޑުތަކެވެ. އެތަފުޞީލުތަކަށް ބަލާއިރު5ލައްކަ ޑޮލަރު ޖަމާ ކުރުމަށް އެސްއޯއެފް އިން ބޭންކަށް ޗެކު ހުށަހެޅި އިރު އެސްއޯއެފް ގެ އެކައުންޓުގައި 831،645.41 ޑޮލަރު ހުރި ކަމަށް އެސްއޯއެފްގެ ބޭންކު ސްޓޭޓްމެންޓުން ދައްކައެވެ. އެސްއޯއެފްގެ އެކައުންޓްގައި ހުރި ފައިސާ އަށް ބަލާއިރު ފުރަތަމަ5ލައްކަ ޑޮލަރު ރައީސް ޔާމީންގެ އެކައުންޓަށް ޖަމާ ކުރުމުން ބާކީ 331654.41 ޑޮލަރު ހުއްޓެވެ. އެއީ ދައުލަތަށް ލިބެން ޖެހޭކަމަށް ތުހުމަތު ކުރެވޭ 1 މިލިއަން ޑޮލަރު ނުލައެވެ. އަދި އޭގެ ފަހުން 149،329.21 ޑޮލަރު އެސްއޯއެފްއަށް ވަދެފައިވާ ކަމަށް ސްޓޭޓްމެންޓުން ދައްކައެވެ. އެއާއި އެކު ކުރިން ހުރި ފައިސާއާއި އެއްކޮށް އަދި ދައުލަތަށް ލިބެން ޖެހޭ ކަމަށް ތުހުމަތު ކުރެވޭ 1 މިލިއަން ޑޮލަރު ނުހިމަނައި 480،983.62 ޑޮލަރު އެ އެކައުންޓުގައި ހުރިކަމަށް ސްޓޭޓްމެންޓުން އެނގެއެވެ. ރައީސް ޔާމީން ގެ އެކައުންޓަށް ދެވަނަ5ލައްކަ ޑޮލަރު ޖަމާ ކުރިއިރު ދައުލަތަށް ލިބެންޖެހޭ ކަމަށް ތުހުމަތު ކުރެވޭ ލާރިން ވަދެފައިވަނީ 19،016.38 ޑޮލަރެވެ.\nދެވަނަ ކަމަކަށް ފާހަގަވީ ދައުލަތުގެ ދަޢުވާގެ އެންމެ މުހިއްމު ހެކިވެރިޔަކީ އޭސީސީގެ ކުރީގެ ރައީސް މުޢައްވިޒު ރަޝީދުކަމެވެ. ރައީސް ޔާމީނުގެ ނަންފުޅުގައި އިސްލާމިކް ބޭންކުގައި ހުރި އެކައުންޓަކަށް ޖަމާވި 1 މިލިއަން ޑޮލަރަކީ އޭގެ އަޞްލުގައި ޤާނޫނީ ގޮތުން ޞައްޙަ ނޫން ފައިސާ ކަމުގައި އެކަށީގެން ސަބަބެއްގެ މައްޗަށް ބިނާކޮށް ރައީސް ޔާމީނަށް ޝައްކުކުރެއްވޭނެކަން ސާބިތުކޮށްދިނުމަށް ދައުލަތުން ހުށަހެޅި ހެއްކަކީ މުޢައްވިޒެވެ. މުޢައްވިޒު ހެކިބަސްދެއްވަމުން ވިދާޅުވީ ރައީސް ޔާމީނާ ބައްދަލުކުރައްވައި، އެފައިސާއާމެދު ތަޙުޤީޤެއް ހިންގަވާފައިވާނެ ކަމުގައެވެ. އެކަމުގައި އޭނާއާ އެކީގައި ބައިވެރިވެވަޑައިގަތީ އޭސީސީގެ ކުރީގެ ރައީސް ޙަސަން ލުޠުފީ ކަމުގައިވެސް މުޢައްވިޒު ވިދާޅުވިއެވެ. ނަމަވެސް ލުޠުފީވަނީ ކޯޓުން ބޭރުގައި އެވާހަކަ ދޮގުކުރައްވައި ބަޔާނެއް ނެރުއްވާފައެވެ. އޭނާ ވިދާޅުވެފައިވަނީ އެފަދަ ޞިފައެއްގައި ރައީސް ޔާމީނާ ބައްދަލުކުރައްވާފައިނުވާނެ ކަމުގައެވެ. ރައީސް ޔާމީނު ދިފާޢުގައި ސުވާލުކުރައްވަން ލިބިވަޑައިގެންނެވި ފުރުޞަތުގައި މުޢައްވިޒާ އެމަނިކުފާނާ ބައްދަލުކުރެއްވީ ރައީސް އޮފީހުގައި ކޮންއިރަކު ކޮންތަނަކުންތޯ ސުވާލުކުރެއްވުމުން އެސުވާލަށް އޭނާއަށް އެކަށީގެންވާ ޖަވާބެއް ދެއްވިފައި ނުވެއެވެ. އަދި މުއައްވިޒު އެވިދާޅުވާ ބައްދަލުވުމެއް ކުރިއަށް ދިޔަ ކަމުގެ އެއްވެސް ކިތާބީ ހެއްކެއް ހުށަހެޅިފައިނުވެއެވެ. ރައީސް އޮފީހުގެ ނިޒާމުތައް ނިޔާކުރާ ގޮތުން އެފަދައިން ރައީސުލްޖުމްހޫރިއްޔާއާ މުއައްސަސާގެ ވެރިޔަކު ބައްދަލުކުރައްވާނަމަ، އެބައްދަލުކުރުމެއްގެ ވާހަކަ ޔައުމިއްޔާގައި ހިމެނި އެއޮފީހުގެ ރިކޯޑުތަކުގައި ލިޔެވި ފެންނާން އޮންނާނެ ކަމުގައި ދިފާޢީ ޓީމުން ފާހަގަކޮށްފައިވެއެވެ.\nދެވަނައަށް ރައީސް ޔާމީނާ ދެކޮޅަށް ހުށަހަޅާފައިވާ ހެކިންނަކީ އަޙްމަދު އަދީބާއި ޢަބްދުﷲ ޒިޔަތެވެ. މިދެބޭފުޅުންނަކީ އެމްއެމްޕީއާރުސީގެ ޚިޔާނާތުގެ މައްސަލާގައި ތުހުމަތުކުރެވި ރައީސް ޔާމީނުގެ ވެރިކަމުގައި ބަންދުކުރެވި ޝަރީޢަތްކުރެވި ދިގު މުއްދަތުގެ ޖަލު ޙުކުމްތަކެއް ތަންފީޒުކުރަން ޖެހިވަޑައިގެންނެވި ދެބޭފުޅުންނެވެ. މިކަމުގެ ސަބަބުން މިދެބޭފުޅުންނަކީ "ހޮސްޓައިލް ވިޓްނެސް" ނުވަތަ ޢަދާވާތްތެރި ހެކިވެރިންތަކެއްގެ ގޮތުގައި ކަނޑައަޅައިދެއްވުމަށް ދިފާޢުން އެދިވަޑައިގެންނެވި ނަމަވެސް، އެއިރު މައްސަލަ ބެއްލެވި ފަނޑިޔާރުވަނީ އެއީ ރަނގަޅު ހެކިވެރިންގެ ގޮތުގައި ބަލައިގަނެ، އެދެބޭފުޅުންގެ ހެކިބަސްވެސް ނަންގަވާފައެވެ.\nދިވެހިރާއްޖޭގެ ސުޕްރީމް ކޯޓުގެ ޤަޟިއްޔާ ނަންބަރު 2012/SC-A/01 ވަނަ ޤަޟިއްޔާގައި ފަނޑިޔާރުން ފާހަގަކުރައްވާފައިވަނީ އެއްމައްސަލައެއްގައި ތުހުމަތުކުރެވޭ ދެމުއްތަހަމެއް އެކަކު އަނެކަކަކާ ދެކޮޅަށް ނުވަތަ އެއްކޮޅަށްވެސް ޝަރީޢަތުގައި ހެކި ދިނުން ބަލައިނުގަނެވުމަކީ ދުނިޔޭގެ ތަފާތު ޖޫރިސްޑިކްޝަންތަކާއި ޤާނޫނީ ނިޒާމުތަކުގައި ޢަމަލުކުރެވެމުން އަންނަ އުޞޫލެއް ކަމުގައެވެ. ހަމަ މިޤަޟިއްޔާގައި އިސްލާމީ ޝަރީޢަތުގައި ބަޔާންވެގެންވާ އުޞޫލުތަކުގެ މަތިން ފާސިޤުންގެ ހެކިބަސް ޤަބޫލުނުކުރެވޭނެ ކަންވެސް ބަޔާންކޮށްފައިވެއެވެ. މިދެންނެވުނު ޤާނޫނީ އުޞޫލުތަކުގެ ވާހަކަ ދިފާޢީ ޓީމުން ފާހަގަކުރެއްވި ނަމަވެސް ޤާޒީ އެކަންކަމަށް ނުބައްލަވައެވެ. ނަމަވެސް ޤާނޫނު އަސާސީގެ 143ވަނަ މާއްދާގައި ބުނެފައިވަނީ ދަށު ކޯޓުތަކުން ކަންކަން ނިންމުމުގައި މަތީ ކޯޓުތަކުގެ ނިންމުންތަކަށް ތަބާވާންޖެހޭނެ ކަމުގައެވެ.\nމިޝަރީޢަތުގެ ތެރެއިން ފާހަގަވި އަނެއް ކަމަކީ ވޮޑަމުލާގެ ފައިސާގެ މައްސަލައިގައި އޭސީސީގެ ތަޙުޤީޤު ފުރިހަމަވެފައިނުވާކަމެވެ. މިމައްސަލާގައި އޭސީސީގެ ރައީސް މުޢައްވިޒު ރަޝީދު ހެކިބަސްދެއްވަމުން ވިދާޅުވެފައިވަނީ ބޭރުގައި ތިބި ބައެއް ފަރާތްތަކުގެ ހެކިބަސް ހޯދައި ތަޙުޤީޤަށް ޙާޟިރުކުރުމުގައި މެދުވެރިވި ދަތިތަކުގެ ސަބަބުން އަދިވެސް ތަޙުޤީޤު ނިންމައި ފުރިހަމަކުރެވިފައިނުވާ ކަމުގައެވެ. އަދި ރައީސް ޔާމީނުގެ އެކައުންޓަށް އެސްއޯއެފުން ޖަމާކުރި ފައިސާއަކީ ދައުލަތަށް ލިބެން ޖެހޭ ފައިސާގެ ގޮތުގައި ކަނޑައެޅިފައި ނުވާ ކަމުގައިވެސް އޭނާ ވިދާޅުވިއެވެ.\nމަނީ ލޯންޑަރިންގެ ޢަމަލީ ޢުންޞުރު ފުރިހަމަވުން\nމަނީ ލޯންޑަރިންގެ ޢަމަލުގައި މައިގަނޑު ތިން ޢުންޞުރެއް ފުރިހަމަވާންޖެހެއެވެ. މަނީ ލޯންޑަރިން އަކީ މައިގަނޑު ތިން ރުކުނެއް އެކުލެވޭ ޢަމަލެއް ކަމުގައި ޤާނޫނީ ޢިލްމުވެރިން ވިދާޅުވެއެވެ. އެއީ:\nހ- ކުށަކުން ހޯދާފައިވާ ފައިސާ ޞައްޙަ އިޤުތިޞާދީ މުޢާމަލާތެއްގެ ތެރެއަށް ވެއްދުމެވެ. މިއީ ކުށަކުން ހޯދާފައިވާ ފައިސާއެއް ބޭނުންކޮށްގެން ޞައްޙަ އިޤުތިޞާދީ މުޢާމަލާތެއް ކުރުމެވެ. ނުވަތަ ޤާނޫނީ ގޮތުން ޞައްޙަ އިޤުތިޞާދުގައި ވިޔަފާރިއެއް ހިންގުމެވެ.\nށ- ކުށަކުން ހޯދާފައިވާ ފައިސާއިން ތަފާތު އެތައް މުޢާމަލާތްތަކެއް ކުރުމުގެ ސަބަބުން އެފައިސާގެ އަޞްލު ފޮރުވުން ނުވަތަ ފަށަލަކޮށް އޭގެ އަޞްލަށް ވާޞިލުނުވެވޭނެ ގޮތް ހެދުމެވެ.\nނ- ކުށަކުން ހޯދާފައިވާ ފައިސާއިން ވިޔަފާރިކޮށް އެވިޔަފާރީގެ ސަބަބުން ޞައްޙަ އިޤުތިޞާދުގެ ބައެއް ކަމުގައި އެފައިސާ ހެދުމެވެ.\nރައީސް ޔާމީނުގެ މައްޗަށް ތުހުމަތުކުރެވޭ މުޢާމަލާތަކީ އެމަނިކުފާނުގެ އަމިއްލަ ނަންފުޅުގައި އޮތް އެކައުންޓަކުން އެމަނިކުފާނުގެ އަމިއްލަފުޅު ނަންފުޅުގައި ހުޅުވާފައި އޮތް އެހެން އެކައުންޓަކަށް ފައިސާ ޖަމާކޮށް ބަދަލުކުރުމާ ގުޅިގެން އުފުލައިގެން އުޅޭ ތުހުމަތެކެވެ. ފައިސާގެ އަޞްލު އޮޅުވައިލުމަކީ އެފައިސާއަކީ ކޮންތާކުން ކިހިނެއް އައި ފައިސާއެއްކަން ނޭނގޭ މިންވަރަށް އެފައިސާގެ އަޞްލު އޮޅުވައިލުމެވެ. ރައީސް ޔާމީނު އެކަންކުރެއްވިކަން ދައުލަތަށް ސާބިތުކޮށްދެވިފައިނެތެވެ. އެމަނިކުފާނުގެ އެއް އެކައުންޓަކުން އެމަނިކުފާނުގެ އެހެން އެކައުންޓަކަށް ޖަމާކުރި ފައިސާއަކީ ކިހިނެއް އެމަނިކުފާނުގެ އެކައުންޓަށް ވަން ފައިސާކަން ވަންހަނާކުރައްވާނެ ނުވަތަ އެކަން އޮޅުވައިލައްވާނެ އެއްވެސް ޢަމަލެއް މިކަމުގައި ނެތް ކަމުގައި ދިފާޢުން ފާހަގަކޮށްފައިވެއެވެ.\nދެވަނަކަމަކީ މަނީ ލޯންޑަރިންގެ ޢަމަލީ ޢުންޞުރުގެ އެންމެ މުހިއްމު ބައެވެ. އެއީ ލޭޔަރިން ނުވަތަ ފަށަލަ އަޅައި، ފައިސާގެ އަޞްލާ ހަމައަށް ވާޞިލުވިޔަ ނުދިނުމަށް މަސައްކަތްކުރުމެވެ. އެސްއޯއެފުން އެމަނިކުފާނުގެ އެކައުންޓަށް ޖަމާވި ފައިސާހުރީ އަދިވެސް އެމަނިކުފާނުގެ އެކައުންޓުގައެވެ. ދެން އޮތީ އެކްސްކްރޯ އެކައުންޓަށް ޖަމާކުރެއްވި ފައިސާއެވެ. އެއީ ރައީސް ޔާމީނުގެ އެކައުންޓަށް ޖަމާވި ފައިސާއަކީ ދައުލަތަށް އަނބުރައި ލިބެންޖެހޭ ފައިސާ ކަމުގައި ދައުލަތުގެ ތަޙުޤީޤީ އިދާރާއަކުން ކަނޑައަޅައިފިނަމަ، ދައުލަތުގެ ޚަޒާނާއިން އުނިވި މިންވަރު ދައުލަތަށް ލިބޭނެ އިންތިޒާމު ހަމަޖެއްސެވުމަށް ރައީސް ޔާމީނު ހުށަހަޅުއްވައިގެން، އެމަނިކުފާނުގެ އެދިވަޑައިގަތުމަކަށް ޖަމާކޮށްފައިހުރި ފައިސާއެވެ. އެއީ އެމަނިކުފާނުގެ ޖުމްލަ ތަނަވަސްކަމުގެ ތެރެއިން އުނިވާނެ 1 މިލިއަން ޑޮލަރެވެ. އެކްސްކްރޯ އެކައުންޓެއް ހެދުމާ ހަމައަށް ދެވުނު އިރު އެމަނިކުފާނުގެ އެކައުންޓަށް އެސްއޯއެފުން ޖަމާކުރި ފައިސާވަނީ އެމަނިކުފާނުގެ އިންވެސްޓްމެންޓު އެކައުންޓަށް ޖަމާކުރައްވާފައި ކަމާއި، އެހެންކަމުން ސީދާ އެފައިސާ ވަކިކުރައްވައިގެން ނުދެއްވޭނެކަން ރައީސް ޔާމީނުގެ ލޯޔަރުންވެސް ފާހަގަކުރައްވާފައިވެއެވެ.\nޝަރީޢަތަށް ނުފޫޒު ފޯރުވުން\nމާދަމާ ޝަރީޢަތް ނިމި ޙުކުމްކުރުމާ ހަމައަށް އައުމުގެ ކުރިން މިވާހަކަ މިތަނުގައި ފާހަގަކޮށްލުމަކީ ވަރަށް މުހިއްމު ކަމެއް ކަމުގައި އަޅުގަނޑުވެސް ދެކެމެވެ. ރައީސް ޔާމީނުގެ ޝަރީޢަތުގެ ވަރަށް ކުރީ ކޮޅުގައި ޝަރީޢަތަށް ނުފޫޒުފޯރުވާ ކަމުގެ އަޑުތައް ފެތުރުނެވެ. ނަމަވެސް އެންމެ ފުރަތަމަ އެފަދަ ޚަބަރެއް ޞަރީޙަކޮށް ސާފުކޮށް އިއްވައިދެއްވީ އޭސީސީގެ ކުރީގެ ރައީސް ޙަސަން ލަޠީފެވެ. އޭނާ ވިދާޅުވެފައިވަނީ ރައީސް ޔާމީނާ ދެކޮޅަށް ހެކިބަސްދެއްވުމަށް އޭނާއަށް މަޖުބޫރުކުރުވައި، ބިރުދެއްކުމަށް ބަޔަކު މަސައްކަތްކޮށްފައިވާ ކަމުގައެވެ. އެންމެ ފަހުން އެކަމެއް ކުރީ ކޮންބައެއްތޯ އެތައް ސުވާލެއް ކުރިމަތިކުރުވުން ޖަވާބުގައި ވިދާޅުވީ ހޯމް މިނިސްޓަރު ޝެއިޚު ޢިމްރާން ކަމުގައެވެ. ރައީސް ޔާމީނާއެކު ޖަލަށް ލުޠުފީ ލައްވާނެ ކަމުގައި ވިދާޅުވެ އޭނާއަށް ޢިމްރާނު އިންޒާރުދެއްވި ކަމުގައި ވިދާޅުވިއެވެ. އެންމެ ފަހުން ޤައުމުގައި ދިރިއުޅުއްވަން ދަތިވުމުން ރާއްޖެއިން ބޭރަށް ވަޑައިގަތީއެވެ. އަދި އެޝަރީޢަތުގައި ހެކިބަސްދެއްވުމަށް ޢުޒުރުވެރިވެވަޑައިގަންނަވާ ކަމުގައި ވިދާޅުވެ، ހެކިބަސްނުދެއްވައެވެ.\nދެން ފެނުނީ މައްސަލަ ބައްލަވާ ޤާޒީ ހައިލަމް ވައިބާ ގުރޫޕެއްގައި ހިއްސާކުރެއްވި ފޮޓޯއަކާ ގުޅިގެން، ޝަރީޢަތުގެ ނިޔާ ކަނޑައެޅުމަށް އޮތް ދުވަހު ޝަރީޢަތްކުރުމުގެ 5ވަރަކަށް ގަޑިއިރުކުރިން ސަސްޕެންޑުކޮށްލި މަންޒަރެވެ. އެހިސާބުން ޤާޒީ ހައިލަމްގެ ބޮޑެތި ތުހުމަތުތަކެއް ސަރުކާރާމެދު ތިލަވެގެން ދިޔައެވެ. އެގޮތުން އެމަނިކުފާނަށް ސީދާ ގުޅުއްވައި، އަދި ނުސީކޮށް އެކުވެރިން މެދުވެރިކުރައްވައިގެން ރައީސް ޔާމީނުގެ ޝަރީޢަތް ވަކި ގޮތަކަށް ނިންމުމަށް ބާރުއެޅުއްވުމަށް ސަރުކާރުގެ އިސް ބޭފުޅުން މަސައްކަތްކުރައްވާ ކަމުގެ ތުހުމަތެވެ. ވަކި ބޭފުޅެއްގެ ނަންފުޅު ހައިލަމް ވިދާޅުނުވި ނަމަވެސް ތުހުމަތުގެ އިނގިލި މީސްމީޑިޔާގައި އަމާޒުވީ ރައީސް އޮފީހުގެ ޗީފް ސްޓާފަށެވެ. ޢަލީ ޒާހިރަށެވެ. އޭނާކަމަށް ބެލެވޭ އެކައުންޓަކުން ޓުވީޓުކޮށްފައިވަނީ އެމަނިކުފާނު ހައިލަމަށް ގުޅުއްވި ކަމުގައެވެ. ނަމަވެސް ޝަރީޢަތް އިންސާފުވެރިކުރެއްވުމަށް އެދިވަޑައިގެންނެވުމަށް ކަމުގައެވެ. ނަމަވެސް ރައީސް އޮފީހުގެ ތަރުޖަމާނު އަދި ޢަލީ ޒާހިރުވެސް ފަހުން ވިދާޅުވެފައިވަނީ އެއީ އަޞްލު ޓުވީޓެއް ނޫން ކަމުގައެވެ.\nމިލިޔުމުގައި ގެނެސްދެވިފައި އެވަނީ މިޝަރީޢަތާމެދު ފާހަގަކޮށްލަން ޖެހޭ މުހިއްމު ބައެއް ނުކުތާތަކެވެ. އެނުކުތާތަކެއްގެ ވާހަކަ ނުދައްކައި ވަންހަނާކޮށް ފަސްއަޅައި ފޮރުވުމަށް ބަޔަކު ނުހަނު ބޭނުންވާ ނުކުތާތަކެކެވެ. އެހެންނަމަވެސް ޝަރީޢަތުގައި ކަން ހިނގައިދާ ގޮތް ލިޔެ ރެކޯޑުކުރާއިރު، ހުރިހައި ކަމެއް ރެކޯޑުކުރަންޖެހެއެވެ. މާދަމާއަކީ ދިވެހިންގެ ގިނަ ބައެއްގެ އިންތިޒާރީ ނިމުމަކަށް އަންނަ ދުވަހެވެ. ރައީސް ޔާމީނުގެ ޝަރީޢަތް ނިމޭ ގޮތް ހުރިހާ ދިވެހިންނަށް މާދަމާ ފެންނާނެއެވެ.\n19 % ދެރަވި\n31 % މައުލޫމާތު މުއްސަނދިވި\nކްރިމިނަލް ކޯޓު ރައީސް ޔާމީން އެމްއެމްޕީއާރުސީ އެސްއޯއެފް ރައީސް ޔާމީންގެ ޝަރީއަތް ޤާޒީ ޢަލީ ރަޝީދު ރައީސް ޔާމީންގެ ޝަރީއަތް ހައިލަމް\nSeptember 25, 2019 13:22:29\nފައިސާގެ އަސްލު އޮޅުވާލަން އުޅުނުކަމަކަށް ދައުލަތަށް ސާބިތުކޮށްނުދެވޭ: ރައީސް ޔާމީން\nSeptember 02, 2019 20:33:11\nރައީސް ޔާމީންގެ ޝަރީއަތާއި ގުޅޭ ބައެއް ހަޤީޤަތްތައް!\nSeptember 25, 2019 12:01:16\nރައީސް ޔާމީންގެ އެކައުންޓަށް ވަން ފައިސާގެ ތަފްސީލު ޝަރީއަތުގައި ހާމަކުރައްވައިފި\nވަކި އަތަކައް ބުރަވެފަ މި ލިއުމުގަ\nވީޑިޔޯ އެއް ހެދުން ރަގަޅު...ގިނަ މީހުންއައް ވާނުވާ ނޭގެ


Pre season goasvumun Mourinho boahalaakuvefai! | Mihaaru\n26 ޖުލައި 2018 - 09:34\nޔުނައިޓެޑުގެ ޕްރީ ސީޒަނަށް އެންމެ ބޮޑު އަސަރެއް ކުރީ ރަޝިއާގައި ކުރިއަށްދިޔަ ވޯލްޑް ކަޕްގައި ފްރާންސާއި އިންގްލެންޑް އަދި ބެލްޖިއަމް މުބާރާތުގެ އެންމެ ފަހު ބުރުތަކުގައި ވެސް ވާދަކުރުމުންނެވެ. ވޯލްޑް ކަޕުގައި ވާދަކުރާ ކުޅުންތެރިންނަށް ޗުއްޓީގެ ގޮތުގައި މަދުވެގެން ދެ ހަފްތާ ދޭން ފީފާއިން ވަނީ ކްލަބްތަކަށް އަންގައިފަ އެވެ.\nވޯލްޑް ކަޕްގައި ކުޅުނު ބެލްޖިއަމާއި އިންގްލެންޑް އަދި ފްރާންސް ޓީމުގައި ޔުނައިޓެޑުގެ ގިނަ ކުޅުންތެރިންތަކެއް ވަނީ ކުޅެފަ އެވެ. ޔުނައިޓެޑުން މިހާރު އެމެރިކާ ޓޫއާގައި ކުޅެމުން އަންނައިރު އަދިވެސް ވޯލްޑް ކަޕުގައި ކުޅުނު ގިނަ ކުޅުންތެރިންތަކެއް ޓީމާ ނުގުޅެ އެވެ. އޭގެ ތެރޭގައި ފްރާންސްގެ ޕައުލް ޕޮގްބާ އާއި ބެލްޖިއަމްގެ ރޮމެލޫ ލުކާކޫ އާއި އިންގްލެންޑުގެ ޖެސޭ ލިންގާޑާއި ފިލް ޖޯންސް އަދި އެޝްލީ ޔަންގް ހިމެނެ އެވެ.\nއަދި މި ފަހަރުގެ ޓްރާންސްފާ މާކެޓްގައި ޔުނައިޓެޑަށް ބަދަލުވި ބްރެޒިލްގެ ފްރެޑް މިހާަތަނަށް ޓީމަށް މެޗެއް ކުޅެފައިނުވާއިރު، ޔުނައިޓެޑުން ގެނައި ޕޯޗުގަލްގެ އުއްމީދީ ފުލްބެކް ޑިއޭގޯ ޑަލޮޓަށް ވަނީ އަނިޔާވެފަ އެވެ. އަދި ވިސާ މައްސަލައިގައި އެމެރިކާ ޓުއާގައި ޗިލީގެ ފޯވާޑް އަލެކްސިސް ސަންޗޭޒަށް ވެސް ބައިވެރިވެވުނީ ފަހުންނެވެ.\nޕްރީ ސީޒަނުގައި މިހާތަނަށް ޔުނައިޓެޑުން ކުޅުނު ދެ މެޗުން ވަނީ އެމެރިކާގެ ދެ ޓީމާ އެއްވަރުވެފަ އެވެ. އެ ދެ މެޗުގައި ވެސް ކުޅުުނު އެންތަނީ މާޝިއަލް ވަނީ އާއިލީ ކަމެއްގައި ޓީމާ ވަކިވެފަ އެވެ. އެއީ އޭނާ އަށް ދެ ވަނަ ދަރިއަކު ލިބޭތީ އެވެ.\nމި ފަހަރުގެ ޕްރިމިއާ ލީގަށް ޔުނައިޓެޑުން ވާދަކުރާނެތޯ ސުވާލުކުުރުމުން މޮރީނިއޯ ވަނީ އެކަމަށް ސީދާ ޖަވާބެއް ދޭން ދެކޮޅު ހަދައިފަ އެވެ. މޮރީނިއޯ ބުނީ ސީޒަން ކުރީކޮޅުގައި ޔުނައިޓެޑުން ކޮންމެ ޕޮއިންޓެއް ހޯދަން ވެސް ވަރަށް ބުރަކޮށް މަސައްކަތް ކުރަން ޖެހޭނެ ކަމަށެވެ.\n"އަހަންނަށް ލިބިފައި ހުރި ވަސީލަތްތަކާ މެދު އެއްވެސް ޝަކުވާއެއް ނެތް. ކުޅެން ހުރި މެޗުތަކާ މެދުވެސް ހިތްހަމަ ޖެހޭ. އެކަމަކު ނެތީ ބޭނުންވާ ކުޅުންތެރިން. ވޯލްޑް ކަޕަށް ފަހު މި ޓީމުގެ ކުޅުންތެރިން އަދި ޓީމަކާ ނުގުޅޭ. އަހަރެން މިހުރީ އުފަލުންނެއް ނޫން. ހަމައެކަނި މަދު ކުޅުންތެރިން ގޮވައިގެން މަސައްކަތްކުރަން އަހަރެން ހިތްހަމައެއް ނުޖެހޭ. ސީޒަންގެ ކުރީކޮޅުގައި އަހަންނަށް ވަރަށް އުނދަގޫވާނެ ޕޮއިންޓް ހޯދަން،" މޮރީނިއޯ ބުންޏެވެ.\nއޭނާ ބުނީ ލީގަށް ވާދަކުރަން ޖެހޭ އެހެން ޓީމުތަކަށް ރަނގަޅު ޕްރީ ސީޒަނެއް ކުރިއަށްގެންދިއުމުގެ ފުރުސަތު އެބައޮތް ކަމަށެވެ.\n"މިސާލަކަށް ބަލަމާ ޕްރީ ސީޒަނުގައި ލިވަޕޫލާއި ޗެލްސީގައި ކުޅުންތެރިން ތިބި އަދަދަށް. އަދި އާސެނަލް ވެސް މި ލިސްޓުގައި ކިޔަމާ. އެ މީހުންނަށް އޮތީ ވަރަށް ރަނގަޅު ހާލަތެއް. މެންޗެސްޓާ ސިޓީ އާއި ޓޮޓެންހަމަށް ވެސް އެބަހުރި މައްސަލަތަކެއް. އެކަމަކު ދެން އޮތް ޓީމުތަކަށް ވަރަށް ފަސޭހަ،" ވާދަވެރި ޓިމުތަކާ ބެހޭގޮތުން މޮރީނިއޯ ބުންޏެވެ.\n"ޔުނައިޓެޑަށް އޮތީ މަސައްކަތް ކުރުން. މި ވަގުތު ހުރިހާ ބޮލުގެ ރިހުމެއް އޮތީ. އަހަންނަށް އެއީ މަދު ކުޅުންތެރިން ލައިގެން ފުރިހަމަ ޕްރީ ސީޒަނެއް ކުރިއަށް ނުގެންދެވޭނެ."\nރިޕޯޓްތައް ބުނާގޮތުން ޔުނައިޓެޑުގެ ޓްރާންސްފާ ކަންތައްތައް ދާ ގޮތުން އެ ޓީމުގެ ޔުނައިޓެޑްގެ ވައިސް ޗެއާމަން އެޑް ވުޑްވާޑް އާއި މޮރީނިއޯއާ ދެމެދު ވަނީ ހިޔާލުތަފާތުވުންތަކެއް އުފެދިފަ އެވެ. ވާދަވެރި ޓީމުތަކުން ފެންވަރު ރަނގަޅު ކުޅުންތެރިން ގެންނައިރު ޓްރާންސްފާ މާކެޓްގައި ޔުނައިޓެޑުގެ ހަރަކާތްތައް ދަށްވުމުން މޮރީނިއޯ ވަނީ އޭގެ ޝަކުވާކޮށްފަ އެވެ.\nއިނގިރޭސި މީޑިއާތަކުން ރިޕޯޓްކުރާ ގޮތުގައި މޮރީނިއޯ ވަނީ އިތުރު ޑިފެންޑަރެއް ހޯދަން ޔުނައިޓެޑްގެ ބޯޑުގައި އެދިފަ އެވެ. އަދި މޮރީނިއޯ ވަނީ ތިން ކުޅުންތެރިއެއްގެ ނަން ވެސް ޝޯޓްލިސްޓުކޮށްފަ އެވެ. އަދި އަންނަ މަހުގެ ނުވަ ވަނަ ދުވަހު އިންގްލެންޑަށް ޓްރާންސްފާ މާކެޓް ބަންދުވާއިރު އޭގެ ކުރިން އެއް ޑިފެންޑަރު ހޯދަން މޮރީނިއޯ ބޭނުންވެ އެވެ. މޮރީނިއޯ ޝައުގުވެރިވާ ޑިފެންޑަރުންގެ ތެރޭގައި ހިމެނެނީ މި ފަހަރުގެ ވޯލްޑް ކަޕްގައި އިންގްލެންޑަށް މޮޅު ކުޅުމެއް ދެއްކި ލެސްޓާ ސިޓީގެ ޑިފެންޑަރު ހެރީ މެގުއާ އާއި އޭސީ މިލާނަށް ކުޅޭ އިޓަލީގެ ޑިފެންޑަރު ލިއޮނާޑޯ ބޮނޫޗީ އަދި ޓޮޓެންހަމްގެ ބެލްޖިއަމް ޑިފެންޑަރު ޓޯބީ އަލްޑަވެއިރަލްޑް އެވެ.


3 ކިލޯގެ މަސްތުވާތަކެތީގެ މައްސަލާގައި ދެމީހަކު ހައްޔަރުކޮށްފައިވަނީ އިޖުރާތްތަކާއި ޚިލާފަށް: ކްރިމިނަލް ކޯޓް | Jazeera\t3 ކިލޯގެ މަސްތުވާތަކެތީގެ މައްސަލާގައި ދެމީހަކު ހައްޔަރުކޮށްފައިވަނީ އިޖުރާތްތަކާއި ޚިލާފަށް: ކްރިމިނަލް ކޯޓް - Jazeera\n3 ކިލޯގެ މަސްތުވާތަކެތީގެ މައްސަލާގައި ދެމީހަކު ހައްޔަރުކޮށްފައިވަނީ އިޖުރާތްތަކާއި ޚިލާފަށް: ކްރިމިނަލް ކޯޓް\nސަދާ ސައީދު June 6, 2019 104 views0\nތިން ކިލޯގެ މަސްތުވާތަކެއްޗާއެކު މިދިޔަ ހޯމަ ދުވަހު ހުޅުމާލެއިން ހައްޔަރުކުރި ދެ މީހުންގެ މައްސަލާގައި ފުލުހުން އަމަލު ކޮށްފައިވަނީ ޤާނޫނީ އިޖުރާތްތަކާއި ޚިލާފަށް ކަމަށް ކްރިމިނަލް ކޯޓުން ހާމަކޮށްފިއެވެ.\nމިރޭ ކުރިމިނަލް ކޯޓުން ނެރުނު ނޫސް ބަޔާނެއްގައި ބުނީ އެ މައްސަލާގައި އެ ދެ މީހުން ދޫކޮށްލުމަށް ކުރިމިނަލް ކޯޓުން އަމުރު ކުރީ ފުލުހުން އެމައްސަލާގައި އަމަލުކޮށްފައިވަނީ ޖިނާއީ އިޖުރާއަތްތަކާ ހިލާފަށް ކަމަށެވެ. އަދި އެ ހަބަރު ފުލުހުން މީޑިއާއަށް ފޯރުކޮށްދިނީ އެއްވެސް ޒިންމާދާރު ކަމެއް ނެތި، ޝަރުއީ ދާއިރާގެ ތަސައްވުރު ނުބައިވާ ގޮތަށް ކަމަށެވެ.\nގާނޫނާ ހިލާފަށް އޮތް އަމުރެއްގެ ދަށުން ހައްޔަރުކޮށްފައިވާ މީހެއްގެ ބަންދު އިތުރު ކުރުމަކީ ގާނޫނު ހުއްދަ ކުރާ ކަމެއް ނޫން ކަމަށާއި އެއީ މުއާހަދާތައް ވެސް މަނާ ކުރާ ކަމެއް އެ ބަޔާނުގައި ބުނެފައި ވެއެވެ.\nމީގެ އިތުރުން ކުރިމިނަލް ކޯޓުން ބުނީ އަލުން އެ ދެ މީހުން ހައްޔަރުކޮށްވެސް އިޖުރާއަތްތައް ފުރިހަމަ ނުކޮށް ފުލުހުން އަމަލު ކުރަމުންދާ ސުވާލު އުފެދޭ ކަންތަކެއް ހުރުމާއިި އެކު، ކަމާބެހޭ މުއައްސަސާތަކާއި އާންމުންގެ ސަމާލު ކަމަށް އެކަންތައް ގެންނަ ކަމުގައިިވެސް އެބަޔާނުގައި ބުނެފައިވެއެވެ.\nއަދި މި މައްސަލާގައި ހައްޔަރުކުރި އަންހެން މީހާއަކީ ތުހުމަތެއް ނެތި ހައްޔަރުކޮށްފައިވާ މީހެއް ކަމަށް ފުލުހުން ޝަރީއަތުގައި ބުނެފައިވާ ކަމަށާއި އޭނާ ހައްޔަރުކޮށްފައިވަނީ އޭނާގެ ދަރިފުޅު، ހާދިސާއިން ފެނުނު މަސްތުވާތަކެއްޗަށް ޒިންމާ ނަގާފައިނުވާތީ ކަމަށް ކުރިމިނަލް ކޯޓުން ބުންޏެވެ. އަދި ހަމައެހެންމެ، މަޖުބޫރުކޮށްގެން ހެކި ހޯދުމާއި އެފަދަ ހެކި ބަލައިގަތުން ގާނޫނު މަނާކުރަންކަން ކަމަށްވެސް އެ ބަޔާނުގައިވަނީ ފާހަގަކޮށްފައެވެ.\nމީގެ އިތުރުން ފުލުހުން އަަމަލު ކުރަމުންގެންދަނީ ޖިނާއީި އަދުލުގެ ނިޒާމްގެ ތަރުތީބު މުގުރިގެންދާ ގޮތަށްކަން ފާހަގަކޮށް އެ ބަޔާނުގައި ބުނެފައިވަނީ ޝަރީއަތްކުރުމާއި ބެހޭ ގޮތުން ހަދާފައިވާ ޖިނާއީ އިޖުރާތްތަކުގެ ގަވާއިދުގެ 20ވަނަ މާއްދާއިން ސާފުކޮށް އިނގޭ ކަމަށާއި، ނަމަވެސް ކޯޓުތަކުން ނިންމާ ނިންމުންތައް އިސްތިއުނާފްކުރުމުގެ ބަދަލުގައި ހަމަ އެ އަމަރުހަލާގެ އެހެން ކޯޓުތަކަށް އެއްކަމެއްގައި ގޮތް ނިންމަން ހުށަހެޅުމަކީ، ގާނޫނުތަކާއި ޚިލާފު ކަމެއް ކަމަަށެވެ.


Guantanamo Bay ge gina adhadheh ge gaidheen UAE ah badhalukoffi | Mihaaru\nގުއަންޓަނާމޯ ބޭ ޖަލުގައި މިހާރު ތިބީ 61 ގައިދީން ކަމަށް ޕެންޓަގަނުން ބުނޭ. --ފޮޓޯ:ރޮއިޓާސް\nގުއަންޓަނާމޯ ބޭ ޖަލުގެ ގިނަ އަދަދެއްގެ ގައިދީން ޔޫއޭއީ އަށް ބަދަލުކޮށްފި\n16 އޯގަސްޓް 2016 - 10:532comments\nވޮޝިންޓަން (އޮގަސްޓް 16) - ގުއަންޓަނާމޯ ބޭ ޖަލުގައި ތިބި ގައިދީންގެ ތެރޭން 15 މީހަކު ޔުނައިޓެޑް އަރަބި އެމިރޭޓްސް (ޔޫއޭއީ) އަށް ބަދަލުކޮށްފި އެވެ.\nމިއީ ރައީސް ބަރަކް އޮބާމާގެ ވެރިކަމުގައި މިހާ ގިނަ އަދަދެއްގެ ގައިދީން އެއް ފަހަރާ ގުއަންޓަނާމޯ ބޭ ޖަލުން އެހެން ގައުމަކަށް ބަދަލުކުރި ފުރަތަމަ ފަހަރެވެ.\nޕެންޓަގަނުން ބުނީ ޔޫއޭއީ އަށް ބަދަލުކުރި ގައިދީންގެ ތެރޭގައި ޔަމަނުގެ 12 މީހުންނާއި އަފްޣާނިސްތާނުގެ ތިން މީހުން ހިމެނޭ ކަމަށެވެ. އަދި ކިއުބާގައި ހުންނަ ޖަލުގައި މިހާރު ބާކީ ތިބީ 61 މީހުން ކަމަށް ވެސް ޕެންޓަގަނުން ބުނެފައިވެ އެވެ. ގުއަންޓަނާމޯ ބޭ ޖަލުގައި ގާތްގަނޑަކަށް ދިހަ ވަރަކަށް އަހަރަށް ވުރެ ގިނަ ދުވަހު ގައިދީންގެ ގިނަ މީހުން ބައިތިއްބާފައި ތިބީ އެއްވެސް ދައުވާ އަކާ ނުލަ އެވެ.\nރައީސް އޮބާމާ ވަނީ އެމަނިކުފާނުގެ ދައުރު ނިމުމުގެ ކުރިން ގުއަންޓަނާމޯ ބޭ ޖަލު ބަންދު ކުރުމަށް ވައުދުވެޑައިގެންފަ އެވެ. ވައިޓްހައުސް އިން ބޭނުން ވަނީ ގުއަންޓަނާމޯ ބޭ ޖަލުގައި މިހާރު ތިބި ގައިދީންތައް އެމެރިކާ އަށް ބަދަލު ކުރުމަށެވެ. އެކަމަކު ކޮންގްރެސް އިން ދަނީ އެކަމާ ދެކޮޅު ހަދަމުންނެވެ. އެއީ ސަލާމަތީ ގޮތުން ރައްކާތެރި ކަމަކަށް ނުވާތީ ކަމަށް ބުނެ އެވެ.\nޕެންޓަގަނުން ނެރުނު ބަޔާނެއްގައި ބުނީ ގުއަންޓަނާމޯ ބޭ ޖަލު ބަންދުކުރުމަށް އެމެރިކާ އިން ކުރާ މަސައްކަތަށް އެހީތެރިވުމުގެ ގޮތުން އެއްބާރުލުންދީ ޔޫއޭއީ އިން އިންސާނިއްޔަތުކަން ކުރިއަށް ނެރުނީތޯ ޝުކުރު އަދާކުރާ ކަމަށެވެ.\nމިދިޔަ އެޕްރީލް މަހު ވަނީ ޔަމަނުގެ ނުވަ ގައިދީން ސައުދީ އަރަބިއާ އަށް ބަދަލުކޮށްފަ އެވެ.\nކިއުބާގެ އިރު ދެކުނުގައި ގާއިމްކޮށްފައިވާ ގުއަންޓަނާމޯ ބޭ ޖަލު ހުޅުވީ ސެޕްޓެމްބަރު 11، 2001 ގައި އެމެރިކާ އަށް ދިން ޓެރަރިސްޓް ހަމަލާއާ ގުޅިގެން ބިދޭސީ ޓެރަރިސްޓުން ބަންދު ކުރުމަށް، އެމެރިކާގެ ކުރީގެ ރައީސް ޖޯޖް ޑަބްލިއު. ބުޝް އެވެ. އެއް ދުވަސްވަރެއްގައި މި ޖަލުގައި 700 ގައިދީން ވެސް ތިއްބެވެ. ގުއަންޓަނާމޯ ބޭ ޖަލު ހިންގަން އެމެރިކާ އިން އަހަރަކު 445 މިލިއަން ޑޮލަރު ޚަރަދު ކުރެ އެވެ.\nވައިޓްހައުސް އިން ފެބްރުއަރީ މަހު ވަނީ ޖަލު ބަންދުކުރުމުގެ ޕްލޭނެއް ކޮންގްރެސް އަށް ހުށަހަޅައިފަ އެވެ.\nއިތުރު ލިޔުންތައް ޔޫއޭއީ ގުއަންޓަނާމޯ ބޭ އެމެރިކާ


Ariana Grande kaiveni kureetha? – Iru\nއެމެރިކާގެ މަޝްހޫރު ލަވަކިޔުންތެރިޔާ އެރިއާނާ ގްރާންޑޭ އާއި އޭނާގެ ލޯބިވެރިޔާ ޑެލްޓަން ގޮމޭޒް ކައިވެނިކޮށްފި ކަމަށް ‘ޓީއެމްޒީ’ ނޫހުން ރިޕޯޓުކޮށްފިއެވެ.\n27 އަހަރުގެ ލަވަކިޔުންތެރިޔާ އާއި ޑެލްޓަން އެންގޭޖްވެފައި ވަނީ މިދިޔަ ޑިސެމްބަރުގައެވެ. އަދި މިހާރު އެދެމީހުން ކައިވެނިކޮށްފި ކަމަށް، އެމީހުންނާ ގާތް ފަރާތަކާ ހަވާލާދީ ޓީއެމްޒީ އިން ވަނީ މިރޭ ރިޕޯޓުކޮށްފައެވެ.\nއެރިއާނާ އާއި ޑެލްޓަން ކައިވެނިކުރީ އެރިއާނާގެ ގޭގައި ވަރަށް ކުޑަ ހަފްލާއެއްގައި ކަމަށާއި، އެ ހަފްލާގައި ބައިވެރިވި މީހުންގެ އަދަދު 20ށް ވުރެ މަދު ކަމަށް އެ ނޫހުން ބުނެއެވެ. ހަމައެކަނި ހާޒިރުވި މީހުންނަކީ ދެފަރާތުގެ އާއިލާ ކަމަށް ބުނެއެވެ. ނަމަވެސް އެއީ ރަސްމީ ހަފްލާއެއް ނޫން ކަމަށްވެސް މަޢުލޫމާތު ލިބެއެވެ.\nޓީއެމްޒީ އިން އެގޮތަށް ރިޕޯޓުކޮށްފައި ވިޔަސް، އެރިއާނާގެ ފަރާތުން އަދި އެ ޚަބަރު ކަށަވަރުކޮށްދީފައެއް ނުވެއެވެ.\nމެދުކެނޑިފައި އޮތުމަށް ފަހު ތުޅާދޫގެ ފަޅު ފުންކުރުމުގެ މަސައްކަތް ފަށައިފި\nކާމިޔާބު އެތައް ލަވަތަކެއް ކިޔާފައިވާ ޒުވާން ލަވަކިޔުންތެރިޔާ މީގެ3އަހަރު ކުރިންވެސް އެންގޭޖުކުރިއެވެ. އޭރު އެންގޭޖުކޮށްފައި ވަނީ އެކްޓަރު ޕީޓް ޑޭވިޑްސަން އާއެވެ. އެކަމަކު މާ ގިނަ ދުވަސްތަކެއް ނުވެ އެ އެންގޭޖްމެންޓު ރޫޅައިލި ތަން ފެނިގެން ދިޔައެވެ.


vnews - Gaumee volley league ge thaaval ge kureegai Maldivian in2point ge lead eh nagaifi\nގައުމީ ވޮލީ ލީގުގެ ތާވަލްގެ ކުރީގައި މޯލްޑިވިއަނުން ދެ ޕޮއިންޓްގެ ލީޑެއް ނަގައިފި\nސީލައިފް ގްލޯބަލް ގައުމީ ވޮލީ ލީގުގެ ތާވަލްގެ ކުރީގައި މޯލްޑިވިއަނުން ދެ ޕޮއިންޓްގެ ލީޑެއް ނަގައިފިއެވެ.\nމޯލްޑިވިއަނުން ތާވަލްގެ ކުރީގައި ދެ ޕޮއިންޓުގެ ލީޑެއް ނެގީ ރޭ ވާދަވެރި ދިވެހި ސިފައިންގެ ކުލަބްގެ މައްޗަށް ތިން ސެޓް ދެ ސެޓުން ކުރި ހޯދައިގެންނެވެ.\nޒުވާނުންގެ މަރުކަޒުގެ އެތެރޭ ކޯޓުގައި ރޭ ކުޅުނު މެޗުގެ ފުރަތަމަ ސެޓް ކާމިޔާބު ކުރީ މޯލްޑިވިއަނުންނެވެ. އެޓީމް މިސެޓް ކާމިޔާބު ކުރީ 27-25 އިންނެވެ. އަދި ޖެހިގެން އާ ދެސެޓް ކާމިޔާބު ކުރީ ސިފައިންގެ ކުލަބުންނެވެ. އެއީ 25-18، 25-22 އިނެވެ. އަދި މެޗުގެ ފަހު ދެސެޓް މޯލްޑިވިއަނުން ކާމިޔާބު ކުރީ 25-20 އަދި 15-11 އިނެނެވެ.\nރޭގެ މެޗުގެ މޮޅު ކުޅުންތެރިއަކަށް ހޮވިފައިވަނީ މޯލްޑިވިއަންގެ ހުސެއިން ވިޝާމެވެ.\nރޭގެ މޮޅާއެކު ލީގުގެ ތާވަލްގެ އެއްވަނައިގައި މޯލްޑިވިއަން އޮތީ އަށް ޕޮއިންޓާއިއެކުގައެވެ. ދެވަނާގައިވާ ދިވެހި ސިފައިންގެ ކުލަބް ހަ ޕޮއިންޓާއިއެކު އޮތްއިރު، ތިންވަނައިގައި ޕޮލިސް އޮތީ ތިން ޕޮއިންޓާއިއެކުގައެވެ. ލީގުގައި ދެން ވާދަކުރާ ދެ ކުލަބުކަމަށްވާ ސީލައިފް އަދި މާޒިޔާއަށް ލިބިފައިވަނީ ދެ ޕޮއިންޓެވެ.\nމިހާތަނަށް ލީގުގައި މޯލްޑިވިއަން ކުޅުނު ތިން މެޗްވެސް އެޓީމް މޮޅުވެފައި ވާއިރު، ލީގުގެ ފުރަތަމަ ބުރުގައި ކޮންމެ ޓީމްއަކަށްވެސް އަދި ބާކީ އެއް މެޗު އެބައޮތެވެ.


60 million rufiaa ge Airport 60 million dollar ah ves nunimunu\n60 މިލިއަން ރުފިޔާގެ އެއާޕޯޓް 60 މިލިއަން ޑޮލަރަށް ނުނިމުނު\nމާފަރު 14 އޮގަސްޓް 2018: މާފަރު އިންޓަނޭޝަނަލް އެއާޕޯޓަށް ފުރަތަމަކުރި ދަތުރުގެ ތެރެއިން- ފޮޓޯ: މުހައްމަދު އަފްރާހު| އަވަސް\nނިމިދިޔަ ރިޔާސީ އިންތިހާބާ ދިމާކޮށް މުޅި ނ އަތޮޅުގެ ރައްޔިތުންގެ އުއްމީދުތަކާއި ގުޅިފައިވާ ނ. މާފަރުގައި ހަދާފައިވާ އިންޓަނޭޝަނަލް އެއާޕޯޓް ވަނީ ރަސްމީކޮށް އިފްތިތާހުކޮށްފަ އެވެ.\nނަމަވެސް، ސަރުކާރުގެ ގިނަ މަޝްރޫއުތަކެކޭ އެއްފަދައިން، އެ މަޝްރޫއުގެ ތެރޭގައި ވެސް އަޑި ނޭނގޭ އެތައް ކަމެއް ހިނގާފައިވާ ކަމުގެ ތުހުމަތުތައް މި ވަނީ ކުރެވެން ފަށައިފަ އެވެ.\nއަބޫދާބީ ފަންޑުގެ 60 މިލިއަން ޑޮލަރުގެ ހިލޭ އެހީއެއްގެ ދަށުން މި އެއާޕޯޓުގައި، އެންމެ ބޮޑެތި މަތިންދާ ބޯޓްތައް ކަމަށްވާ އެއާބަސް އޭ 320 އާއި ބޮއިން 737 މަރުކާގެ ބޯޓު ފަހަރު ޖެއްސޭނެ އެވެ. އެ ރަށުގައި އަޅަނީ 2،200 މީޓަރު ދިގު 40 މީޓަރު ފުޅާ ރަންވޭ އެކެވެ.\nއެ މަޝްރޫއު ހަވާލުކޮށްފައިވަނީ، އެއާޕޯޓު އެޅުމުގެ އެއްވެސް ތަޖުރިބާއެއް ނެތް، ސިންގަޕޫރުގެ ޓަފް އޮފްޝޯ އިންޖިނިއަރިން ސާވިސަސް ޕްރައިވެޓް ލިމިޓެޑާ އެވެ. މިއީ އެ ކުންފުނިން ރާއްޖޭގައި ހިންގާ ފުރަތަމަ މަޝްރޫއުވެސްމެ އެވެ.\nއަބޫދާބީ ފަންޑުން 60 މިލިއަން ޑޮލަރު ދިނީ އެއާޕޯޓެއްގެ އިތުރުން ވީވީއައިޕީ ޓާމިނަލަކާއި ސިޓީ ހޮޓަލަކާއެކުގަ އެވެ. ނަމަވެސް، އެ ދެ މަޝްރޫއު މިހާރު ވަނީ އުނިކޮށްފަ އެވެ. އެވަރުންވެސް، އެއާޕޯޓް އެޅުމުގެ އަގު 48 މިލިއަން ޑޮލަރު (740 މިލިއަން ރުފިޔާ) ހަރަދުވާކަމަށް "އަވަސް" އަށް ވަނީ މައުލޫމާތު ލިބިފަ އެވެ.\nއެ މަޝްރޫއު އާގުޅޭގޮތުން ސުވާލު އުފެދެނީ އެ ހިސާބުންނެވެ.\nއެމްޓީސީސީއަށް މާފަރު އެއާޕޯޓް ނުދިން!\nސިޓީ ހޮޓަލަކާއި ވީވީއައިޕީ ޓާމިނަލަކާ ނުލައި، އިންޓަނޭޝަނަލް އެއާޕޯޓަކަށް 48 މިލިއަން ޑޮލަރު މާ ބޮޑުތަނުން ބޮޑުކަމަށް ދާއިރާގެ ތަޖުރިބާހުރި ބޭފުޅުން ވިދާޅުވެ އެވެ. ފަހުގެ ތާރީހުތަކުގައި، ރާއްޖޭގައި އަޅާފައިވާ އެއާޕޯޓުތަކަށް ބަލައިލުމުން އެކަމަށް ބާރު ލިބެ އެވެ.\nމިފަހުން، ށ. ފުނަދޫގައި އެމްޓީސީސީން އެއާޕޯޓެއް އަޅައިދިނީ 60 މިލިއަން ރުފިޔާ (3.9 މިލިއަން ޑޮލަރު) އަށެވެ. އެ މަޝްރޫއު އެމްޓީސީސީ އާއި ހަވާލުކޮށްފައިވަނީ، ފުނަދޫގެ ހުޅަނގު ފަރާތު މޫދުން 21 ހެކްޓަރަށް ވުރެ ބޮޑު ސަރަހައްދެއް ހިއްކައި، އެއާޕޯޓްގެ ރަންވޭ އާއި އޭޕްރަން އަދި ޓެކްސީވޭ އެއް އެޅުމަށެވެ.\nށ. ފުނަދޫ އެއާޕޯޓް އަޅަން ހިއްކި ސަރަހައްދު ހިއްކުމުގެ ކުރިން އޮތް ގޮތް. ފުނަދޫ އެއާޕޯޓް އެޅީ 60 މިލިއަން ރުފިޔާއަށް --\nނަމަވެސް، ފުނަދޫގައި އަޅާފައިވަނީ ޑޮމެސްޓިކް އެއާޕޯޓެއް ކަމުން، ރަންވޭގެ ދިގުމިނަކީ ގާތްގަނޑަކަށް 1.2 ކިލޯމީޓަރެވެ. މާފަރުގައި އެޅި ރަންވޭގެ ސައިޒު އެއަށްވުރެ އެއް ކިލޯމީޓަރު ބޮޑު ނަމަވެސް، އެ ދެ މަޝްރޫއަށް ހިނގި ހަރަދުތަކުގައި ގަބޫލުކުރަންދަތި ބޮޑު ފަރަގެއް ހުރިކަން ފާހަގަވެ އެވެ.\n"ރަންވޭގެ ސައިޒުތަކުގައި ހުރި ފަރަގުން އެހާ ބޮޑުތަން އިތުރުވާނެ އެއްވެސް ސަބަބެއް ހަމަ ނުވިސްނޭ، މިސާލަކަށް ރަންވޭ ބޮޑުވެގެން، މުޅި މަޝްރޫއު، ފުނަދޫއަށް ހިނގި ހަރަދު ދެގުނައަށް ބޮޑުކުރިޔަސް މި ދައްކަނީ 120 މިލިއަން ރުފިޔާގެ ވާހަކަ، ދެން 700 މިލިއަން ރުފިޔާއަށް ވުރެ ގިނައިން ހަރަދުވާންޖެހޭ އެއްވެސް ހަމައެއް ނެތް،" ސަރުކާގެ ކުންފުންޏެއްގެ އިސް މަގާމެއް އަދާކުރެއްވި ބޭފުޅެއް ނަންހާމަ ނުކުރަން ޝަރުތުކޮށް "އަވަސް" އަށް ވިދާޅުވި އެވެ.\nމީގެ އިތުރުން، ސަރުކާރާއި ރައްޔިތުން ހިއްސާވާ ދިވެހި ކުންފުންޏަކަށް މި ފަދަ މަޝްރޫއު އެއް ހަވާލުނުކުރި ސަބަބެއް ވެސް ނޭނގޭ ކަމަށް އޭނާ ވިދާޅުވި އެވެ.\nހަރަދު ބޮޑުވެ، ރައްޔިތުންގެ ހުވަފެން ފެނަށް!\nސިންގަޕޫރު ކުންފުނިން ހުށަހެޅި އަގުތައް އިންތިހާއަށް ބޮޑުކަމުން، މާފަރަށް ލިބެން އޮތް ޓާމިނަލް އާއި ސިޓީ ހޮޓާ ވެސް މިހާރު އެވަނީ ގެއްލިފަ އެވެ. އަދި އެތައް މިލިއަން ޑޮލަރެއް ދިވެހި ދައުލަތަށް ގެއްލުންވެފައިވާއިރު، އެ މަޝްރޫއުގައި ސަބް ކޮންޓްރެކްޓް އުސޫލުން މަސައްކަތްކުރި ދިވެހި ކުންފުނިތަކަށް ފައިސާ ނުދޭ އެތައް މައްސަލައެއް މިހާރު ވަނީ ފެންމަތިވެފަ އެވެ.\nއަދި އެ މަޝްރޫއާ ގުޅިގެން، ޓަފް ކުންފުނިން ނާޖާއިޒު ފައިދާތަކެއް ނަގަމުންދާ ކަމަށް ބުނެ، އޭސީސީން ވެސް އެއް މައްސަލަ ބަލަމުންދާ ކަމަށް ވަނީ އެނގިފަ އެވެ.\nއަތުން އަތަށް، ބަދަލުވަމުން އައިސް، 10 އަހަރަށް ވުރެ ގިނަ ދުވަސް ވަންދެން، ނ. އަތޮޅުގެ ރައްޔިތުން ދެކެމުން އައި އެއާޕޯޓެއްގެ ހުވަފެން، އަޑި ނޭނގޭ އެތައް މައްސަލަތަކެއްގެ ތެރެއަށް ވެއްޓި މިވަނީ ހިޔަނި އެޅިފަ އެވެ.\nއެމްޓީސީސީ މާފަރު ޑޮމެސްޓިކް އެއާޕޯޓް + ހިޔާނާތް\nމީމު އެއާޕޯޓްގެ އިމާރާތްތަކުގެ މަސައްކަތް ފަށައިފި\nއެމްޓީސީސީގެ ކުރީގެ ސީއީއޯގެ މައްޗަށް ދައުވާކޮށްދޭން އެދިއްޖެ\nއަލިފުށީ އެއާޕޯޓް އެޅުމަކީ މައްސަަލައެއް ނޫން: އަތޮޅު ކައުންސިލް\nމުލީގައި އެއާޕޯޓް ހަދަން ހަވާލުކޮށްފި